ישיבת מליאה, כנסת 16, פרוטוקול מספר 29, 2003-06-09 00:00

ראובן ריבלין: היום ט' בסיוון התשס"ג, 9 בחודש יוני 2003.

ראובן ריבלין: אני מתכבד, חברי הכנסת, לפתוח את ישיבת הכנסת.

ראובן ריבלין: הודעה למזכיר הכנסת.

אריה האן: ברשות יושב-ראש הכנסת, הנני מתכבד להודיעכם, כי הונחו היום על שולחן הכנסת – לקריאה ראשונה, מטעם הממשלה: הצעת חוק בתי-המשפט (תיקון מס' 35), התשס"ג-2003.

אריה האן: לדיון מוקדם: הצעת חוק תשלום גמלה לילד נכה, התשס"ג-2003, מאת חברת הכנסת גילה פינקלשטיין; הצעת חוק רשות השידור (תיקון - פטור מתשלום אגרת טלוויזיה לנכים), התשס"ג-2003, מאת חברי הכנסת עבד-אלמאלכ דהאמשה וטלב אלסאנע; הצעת חוק הטלת תשלום ארנונה על בעלים (תיקוני חקיקה), התשס"ג-2003, מאת חברי הכנסת אריה אלדד, מיכאל נודלמן ויורי שטרן; הצעת חוק מרשם האוכלוסין (תיקון - רישום מחודש), התשס"ג-2003, מאת חברת הכנסת גילה פינקלשטיין; הצעת חוק-יסוד: כינון חוקה בישראל, מאת חבר הכנסת אליעזר כהן; הצעת חוק העסקת עובדים על-ידי קבלני כוח-אדם (תיקון - זכות תביעה), התשס"ג-2003, מאת חברי הכנסת עמיר פרץ, דוד טל ואילנה כהן; הצעת חוק לתיקון פקודת בריאות הציבור (מזון) (אזהרה במכירת פיצוחים), התשס"ג-2003, מאת חברי הכנסת אחמד טיבי, מוחמד ברכה ועסאם מח'ול; הצעת חוק חובת המכרזים (תיקון - העדפת תוצרת מקומית), התשס"ג-2003, מאת חבר הכנסת אליעזר כהן; הצעת חוק שכר מינימום לחיילים בשירות חובה, התשס"ג-2003, מאת חבר הכנסת יוסי שריד; הצעת חוק הבטחת הכנסה (תיקון - נכס שאין מופקת ממנו הכנסה), התשס"ג-2003, מאת חברי הכנסת עבד-אלמאלכ דהאמשה וטלב אלסאנע; הצעת חוק הבטחת הכנסה (תיקון - זכאי לגמלה שיצא את ישראל למילוי מצווה דתית), התשס"ג-2003, מאת חברי הכנסת עבד-אלמאלכ דהאמשה וטלב אלסאנע; הצעת חוק ביטוח בריאות ממלכתי (תיקון - עקר בית), התשס"ג-2003, מאת חבר הכנסת אמנון כהן; הצעת חוק הנוער (טיפול והשגחה) (תיקון - פרסום תמונת עירום של קטין), התשס"ג-2003, מאת חברי הכנסת עבד-אלמאלכ דהאמשה וטלב אלסאנע; הצעת חוק לתיקון פקודת המועצות המקומיות (מועצה ממונה ראשונה), התשס"ג-2003, מאת חבר הכנסת רשף חן וקבוצת חברי הכנסת; הצעת חוק שירות ביטחון (תיקון - דין יוצא צבא שנמצא בלתי כשיר לשירות), התשס"ג-2003, מאת חבר הכנסת רשף חן וקבוצת חברי הכנסת; הצעת חוק הסדר חובות בגין דמי סיוע לשכר דירה לזכאים, התשס"ג-2003, מאת חברי הכנסת יורי שטרן ומיכאל נודלמן; הצעת חוק תגמולים לחיילים ולבני משפחותיהם (חבלה שלא בעת מילוי תפקיד) (תיקון - תחולת החוק),

אריה האן: התשס"ג-2003, מאת חבר הכנסת איתן כבל; הצעת חוק הביטוח הלאומי (תיקון - קצבת נכות לגמלאים), התשס"ג-2003, מאת חברי הכנסת מיכאל נודלמן, יורי שטרן, אורי יהודה אריאל ואריה אלדד; הצעת חוק לתיקון פקודת המכס (החזר תשלום מכס בשל טובין שיוצאו לארצות קהילת אירופה), התשס"ג-2003, מאת חברי הכנסת אורי יהודה אריאל, מיכאל נודלמן, יורי שטרן ואריה אלדד; הצעת חוק איסור קבלת ביטחונות מעובד, התשס"ג-2003, מאת חברי הכנסת עסאם מח'ול, מוחמד ברכה ואחמד טיבי; הצעת חוק התכנון והבנייה (תיקון - שימוש במקרקעין חקלאיים), התשס"ג-2003, מאת חברי הכנסת עמיר פרץ, דוד טל ואילנה כהן; הצעת חוק המפלגות (תיקון - הבטחת ייצוג נשים בגוף בוחר), התשס"ג-2003, מאת חברי הכנסת גדעון סער ודליה איציק; הצעת חוק הכשרות המשפטית והאפוטרופסות (תיקון - שלילת אפוטרופסות מהורה רוצח הורה), התשס"ג-2003, מאת חבר הכנסת חמי דורון וקבוצת חברי הכנסת; הצעת חוק הבחירות (דרכי תעמולה) (תיקון - שידורי תעמולה לפני בחירות), התשס"ג-2003, מאת חבר הכנסת אופיר פינס-פז; הצעת חוק העונשין (תיקון - צמצום עילות המרדה), התשס"ג-2003, מאת חבר הכנסת חמי דורון וקבוצת חברי הכנסת; הצעת חוק המועצה להשכלה גבוהה (תיקון - פטור משכר לימוד ומעבר בין מוסדות), התשס"ג-2003, מאת חבר הכנסת אמנון כהן; הצעת חוק מפת הדרכים (יישום הסעיפים המתייחסים לממשלת ישראל) (הוראת שעה 2003), התשס"ג-2003, מאת חבר הכנסת אחמד טיבי; הצעת חוק-יסוד: הכנסת (תיקון - סייג לדיון בהצעת חוק), מאת חבר הכנסת חמי דורון וקבוצת חברי הכנסת; הצעת חוק העונשין (תיקון - סחר בבני אדם למטרות ניצול, כפייה או עבדות), התשס"ג-2003, מאת חברת הכנסת זהבה גלאון וקבוצת חברי הכנסת; הצעת חוק פרישה מוקדמת למורים, התשס"ג-2003, מאת חברי הכנסת עבד-אלמאלכ דהאמשה וטלב אלסאנע; הצעת חוק רשות למלחמה באלכוהוליזם, התשס"ג-2003, מאת חברי הכנסת מוחמד ברכה, עסאם מח'ול ואחמד טיבי; הצעת חוק הנוער (שפיטה, ענישה ודרכי טיפול) (תיקון - טיפול בקטין שאינו בר אחריות פלילית), התשס"ג-2003, מאת חבר הכנסת חמי דורון וקבוצת חברי הכנסת; הצעת חוק הקמת אוניברסיטאות בנצרת ובמשולש,

אריה האן: התשס"ג-2003, מאת חברי הכנסת מוחמד ברכה, עסאם מח'ול ואחמד טיבי; הצעת חוק סדר הדין הפלילי (תיקון - הגשת כתב אישום כנגד איש ציבור), התשס"ג-2003, מאת חבר הכנסת רוני בר-און; הצעת חוק-יסוד: פיתוח בר-קיימא, מאת חברי הכנסת מיכאל מלכיאור, לאה נס, אבשלום וילן וענבל גבריאלי; הצעת חוק תובענות ייצוגיות, התשס"ג-2003, מאת חבר הכנסת רשף חן וקבוצת חברי הכנסת; הצעת חוק שעות עבודה ומנוחה (תיקון - שינוי שבוע העבודה), התשס"ג-2003, מאת חבר הכנסת שאול יהלום; הצעת חוק בתי-המשפט (תיקון - דיון בדן יחיד בעבירת סחר בבני אדם), התשס"ג-2003, מאת חברת הכנסת זהבה גלאון וקבוצת חברי הכנסת; הצעת חוק העונשין (תיקון - קביעת עונש מינימום בעבירת ניצול קטינים לזנות), התשס"ג-2003, מאת חברת הכנסת זהבה גלאון וקבוצת חברי הכנסת; הצעת חוק העונשין (תיקון - הסכמה מודעת להפלה), התשס"ג-2003, מאת חבר הכנסת אורי יהודה אריאל; הצעת חוק להגנה על עדים, התשס"ג-2003, מאת חברת הכנסת זהבה גלאון; הצעת חוק הביקורת הפנימית (תיקון - פניות ציבור), התשס"ג-2003, מאת חברת הכנסת קולט אביטל; הצעת חוק בתי-המשפט (תיקון - דיון בדלתיים סגורות לשם הגנה על מתלונן בעבירה של סחר בבני אדם לעיסוק בזנות), התשס"ג-2003, מאת חברת הכנסת זהבה גלאון וקבוצת חברי הכנסת; הצעת חוק דחיית מועד הגשת דין-וחשבון (תיקוני חקיקה מס' 2), התשס"ג-2003, מאת חבר הכנסת משה גפני; הצעת חוק שירות ביטחון (תיקון - שירות נשים בצבא), התשס"ג-2003, מאת חבר הכנסת משה גפני; הצעת חוק לתיקון פקודת הראיות [נוסח חדש] (תיקון - סייג לאיסור עדות בן זוג), התשס"ג-2003, מאת חבר הכנסת חמי דורון וקבוצת חברי הכנסת; הצעת חוק החברות הממשלתיות (תיקון - ייצוג נשים בדירקטוריונים), התשס"ג-2003, מאת חברת הכנסת זהבה גלאון; הצעת חוק המקרקעין (מימון התקנת מעלית), התשס"ג-2003, מאת חברי הכנסת רשף חן, מל פולישוק-בלוך ורוני בריזון; הצעת חוק הרשות למלחמה בסחר בבני אדם, התשס"ג-2003, מאת חברת הכנסת זהבה גלאון וקבוצת חברי הכנסת; הצעת חוק לתיקון פקודת התעבורה (איסור הרכבת נוסע על אופנוע),

אריה האן: התשס"ג-2003, מאת חבר הכנסת חמי דורון וקבוצת חברי הכנסת; הצעת חוק המים (תיקון - איסור הספקת מים חינם), התשס"ג-2003, מאת חבר הכנסת אהוד רצאבי וקבוצת חברי הכנסת; הצעת חוק לתיקון פקודת מס הכנסה (ביטוח רפואת שיניים), התשס"ג-2003, מאת חברי הכנסת אחמד טיבי, מוחמד ברכה ועסאם מח'ול; הצעת חוק אימוץ ילדים (תיקון - אימוץ בין-ארצי), התשס"ג-2003, מאת חבר הכנסת רומן ברונפמן; הצעת חוק הספורט (תיקון - מוסדות שיפוט פנימיים), התשס"ג-2003, מאת חברי הכנסת אחמד טיבי, מוחמד ברכה ועסאם מח'ול; הצעת חוק התקשורת (בזק ושידורים) (תיקון - הגנה על מנויי טלפון), התשס"ג-2003, מאת חברי הכנסת אריה אלדד, מיכאל נודלמן, אליעזר כהן ואורי יהודה אריאל; הצעת חוק מימון מפלגות (תיקון - שעבוד ועיקול זכויות עובדים), התשס"ג-2003, מאת חבר הכנסת חמי דורון וקבוצת חברי הכנסת; הצעת חוק אימוץ ילדים (תיקון - זכאות להורה יחיד), התשס"ג-2003, מאת חברת הכנסת אורית נוקד; הצעת חוק-יסוד: הממשלה (תיקון - הבעת אי-אמון), מאת חברת הכנסת אורית נוקד; הצעת חוק המקרקעין (תיקון - שיעורו של חלק מוצמד ברכוש המשותף), התשס"ג-2003, מאת חבר הכנסת חמי דורון וקבוצת חברי הכנסת; הצעת חוק החברות הממשלתיות (תיקון - תקופת צינון), התשס"ג-2003, מאת חברי הכנסת מרינה סולודקין ויולי-יואל אדלשטיין; הצעת חוק הגנת הצרכן (תיקון - סיום התקשרות בין צרכן לנותן שירות), התשס"ג-2003, מאת חבר הכנסת ניסן סלומינסקי; הצעת חוק משק החשמל (תיקון - הזכות לצריכת חשמל מינימלית), התשס"ג-2003, מאת חבר הכנסת משה כחלון; הצעת חוק סדר הדין הפלילי (תיקון - ביטול מוסד התביעות המשטרתיות), התשס"ג-2003, מאת חברות הכנסת זהבה גלאון ואורית נוקד; הצעת חוק לתיקון פקודת הטלגרף האלחוטי (איסור פרסום באמצעי תקשורת בלתי חוקיים ואיסור השמעה במוסדות ציבוריים), התשס"ג-2003, מאת חבר הכנסת רוני בריזון; הצעת חוק אימוץ ילדים (תיקון - אימוץ ילד המוכרז כבר-אימוץ), התשס"ג-2003, מאת חבר הכנסת אברהם רביץ; הצעת חוק-יסוד: משק המדינה (תיקון - ביטול ההגבלה על חקיקה תקציבית), מאת חבר הכנסת רן כהן;

אריה האן: הצעת חוק הספורט (תיקון - נציגי ציבור בהנהלת איגוד והתאחדות), התשס"ג-2003, מאת חבר הכנסת מתן וילנאי; הצעת חוק חסינות חברי הכנסת, זכויותיהם וחובותיהם (תיקון - איסור לכהן), התשס"ג-2003, מאת חברי הכנסת אריה אלדד, אורי יהודה אריאל ואליעזר כהן; הצעת חוק חסינות חברי הכנסת, זכויותיהם וחובותיהם (תיקון - איסור לכהן כנבחר ציבור), התשס"ג-2003, מאת חבר הכנסת יחיאל חזן; הצעת חוק הימנעות מהארכת חיים, התשס"ג-2003, מאת חבר הכנסת מיכאל איתן; הצעת חוק יחסי ממון בין בני זוג (תיקון מס' 4) (איזון בפקיעת נישואין), התשס"ג-2003, מאת חבר הכנסת חמי דורון וקבוצת חברי הכנסת; הצעת חוק חסינות חברי הכנסת, זכויותיהם וחובותיהם (תיקון - ועדה ציבורית להסרת חסינות), התשס"ג-2003, מאת חבר הכנסת גדעון סער; הצעת חוק-יסוד: השפיטה (תיקון - קביעת הוועדה למינוי שופטים לבית-המשפט העליון), מאת חברת הכנסת יולי תמיר; הצעת חוק תובענות ייצוגיות, התשס"ג-2003, מאת חבר הכנסת אופיר פינס-פז; הצעת חוק-יסוד: הכנסת (תיקון - פסילת מפלגות ומועמדים על-ידי בית-המשפט), מאת חברת הכנסת זהבה גלאון; הצעת חוק ביטוח בריאות ממלכתי (תיקון - ביטול תשלומים לעקרת בית), התשס"ג-2003, מאת חבר הכנסת משה גפני; הצעת חוק הביטוח הלאומי (תיקון - קצבאות ילדים), התשס"ג-2003, מאת חבר הכנסת משה גפני; הצעת חוק הביטוח הלאומי (תיקון - מענק לידה), התשס"ג-2003, מאת חבר הכנסת משה גפני; הצעת חוק לתיקון פקודת מס הכנסה (ביטוח אשפוז סיעודי), התשס"ג-2003, מאת חבר הכנסת חמי דורון וקבוצת חברי הכנסת; הצעת חוק יועצי המס, התשס"ג-2003, מאת חברי הכנסת משה גפני, יורי שטרן, איתן כבל ויאיר פרץ.

ראובן ריבלין: רבותי חברי הכנסת, אנחנו נפתח את ישיבת הכנסת במלים מספר לזכרו של חבר הכנסת לשעבר מאיר וילנר, זכרו לברכה, שהלך לעולמו.

ראובן ריבלין: אבקש מחברי הכנסת לקום לדקה דומייה.

ראובן ריבלין: (חברי הכנסת מכבדים בקימה את זכרו של המנוח.

ראובן ריבלין: )

ראובן ריבלין: תודה רבה, אבקש לשבת.

ראובן ריבלין: אבקש להודות לסגן יושב-ראש הכנסת, חבר הכנסת מוחמד ברכה, אשר ייצג אתמול את הכנסת כסגן יושב-ראש, יחד עם משמר הכנסת, בהלווייתו של מאיר וילנר, אשר נקבר בבית הקברות "ירקון" בתל-אביב.

ראובן ריבלין: חברי הכנסת, חבר הכנסת מאיר וילנר היה האחרון שנותר מכל החותמים על מגילת העצמאות.

ראובן ריבלין: מאז קום המדינה היה מאיר וילנר חבר הכנסת הזאת, עד שפרש, והוא שימש חבר ואחר כך מנהיג של תנועה אידיאולוגית, בעלת סדר-יום אידיאולוגי, אשר משמשת בכנסת זו מאז קום המדינה והיום היא מפלגת חד"ש.

ראובן ריבלין: בזמנו היא היתה רק"ח, המפלגה הקומוניסטית, וחבר הכנסת וילנר היה האיש ששימש את האנשים אשר בחרו בו במשך שנים רבות ונשא ברמה את עמדותיו ואמונותיו, ולא היה מחברי הכנסת המתפשרים.

ראובן ריבלין: חבר הכנסת וילנר זכור לא רק בתור מנהיג תנועה, אלא גם בתור פרלמנטר, אשר עסק בעבודה הפרלמנטרית באופן שוטף והיה ממנהיגי הקבוצות בארץ, אשר לא אחת היה שנוי במחלוקת, כפי שכל ראש תנועה אידיאולוגית היה שנוי במחלוקת מדי פעם.

ראובן ריבלין: עוד כילד אני זוכר את אמירתו של ראש הממשלה הראשון "בלי חירות ומק"י", והכוונה היתה לאותם אנשים שחינכו אותי, כמו אותם אנשים שחינכו את אנשי תנועת חד"ש דהיום.

ראובן ריבלין: מאז חלפו ימים, המחלוקות קיימות, אבל ודאי שהכנסת והדמוקרטיה בישראל התפתחו בצורה שלא יכול להיות מצב שבו לא נוכל להתחשב בכל אחד ואחד מהגורמים המרכיבים את כנסת ישראל.

ראובן ריבלין: זו אולי אחת מהתרומות היותר-חשובות שתרמו וילנר ומקימי היסודות של הפרלמנטריזם והדמוקרטיה בישראל.

ראובן ריבלין: חבר הכנסת וילנר ייזכר לא רק על-ידי חבריו, אלא ודאי על-ידי כל בית ישראל ומדינת ישראל, בוודאי כנסת ישראל, שהיה אחד מנושאי דגליה, כמו גם אחד המנהיגים שנשא את דבר תנועתו ברמה.

ראובן ריבלין: אני משתתף בצערה של המשפחה, ובעתיד נראה איך נוכל לכבד את זכרו של מאיר וילנר במסגרת הכנסת.

ראובן ריבלין: הלך לעולמו אחרון חותמי מגילת העצמאות שעוד נותר עד שלשום והיה בין החיים בינינו.

ראובן ריבלין: יהי זכרו ברוך.

ראובן ריבלין: חבר הכנסת בורג, בבקשה.

אברהם בורג: אדוני היושב-ראש, כנסת נכבדה, תודה רבה לך על דברי ההספד הנוגעים ללב כלפי יריב פוליטי, אבל אדם מוערך.

אברהם בורג: מכיוון שהלך לעולמו אחרון חותמי מגילת העצמאות, הייתי מבקש מאדוני לשקול למצוא דרך להנציח, בפינה הקרובה למגילת העצמאות - עד לפני כמה שנים המקור היה כאן באולם שאגאל, ולאחר מכן העברנו אותו לארכיון, אבל יש העתק פקסימיליה – את זכרם של חותמי המגילה, במיוחד את חברי הכנסת שבהם, בצורה שתביע את רוח הדברים שאדוני דיבר עליהם.

ראובן ריבלין: בהחלט נשקול זאת.

ראובן ריבלין: אולי נקים ועדת היגוי שתקבע את הדרכים והפעולות שלהן צריך כדי להגשים מקצת או כל או אפילו יותר מהדברים שאמר אדוני.

ראובן ריבלין: בבקשה, כבוד השר.

ראובן ריבלין: נדמה לי שהשר הוא ותיק חברי הכנסת שנמצא באולם כרגע.

ראובן ריבלין: האם אני טועה?

מאיר שטרית: אדוני היושב-ראש, אתה לא טועה.

מאיר שטרית: אני רוצה לומר, שהכרתי את מאיר וילנר כחבר הכנסת בפעילותו הפרלמנטרית בכנסת, ואני מוכרח לציין לזכרו שהוא היה אחד הפרלמנטרים הטובים בכנסת.

מאיר שטרית: גם הוא וגם תופיק טובי, ייבדל לחיים ארוכים, הכירו את התקנון לפרטיו וישבו בכנסת באופן סדיר.

מאיר שטרית: מאיר וילנר ישב באופן קבוע וסדיר בכנסת, לא פספס כמעט שום דיון.

מאיר שטרית: חלקתי עליו, על תפיסת עולמו הקומוניסטית ועל תפיסת עולמו בעניינים אחרים, אבל מאוד הערכתי את פעילותו הפרלמנטרית הנחרצת והיוצאת מן הכלל בכנסת בעקביות ולאורך שנים.

מאיר שטרית: מי שישב בכנסת יכול היה לראות את הפעילות שלו ואת המעורבות שלו בכל תחום, בכל פרטי התקנון, בכל פרט, למרות היותו חבר בסיעה קטנה, ותמיד עשה זאת בנימוס, באדיבות רבה, תוך מתן כבוד לכנסת וכבוד למי שהוא חולק עליהם.

מאיר שטרית: אני חושב שצריך להצטער על מותו של חבר הכנסת וילנר, האיש שגם כחבר סיעה קטנה הביא כבוד לכנסת בפעילותו הפרלמנטרית.

ראובן ריבלין: אני מאוד מודה לשר.

ראובן ריבלין: אחרון הדוברים, חבר הכנסת מוחמד ברכה, יושב-ראש סיעת חד"ש-תע"ל.

מוחמד ברכה: אדוני היושב-ראש, רבותי חברי הכנסת, אני רוצה להודות ליושב-ראש הכנסת וגם לחברי הכנסת שמצאו לנכון להגיד כמה דברים על חברנו היקר, המנוח מאיר וילנר.

מוחמד ברכה: את דברי ההספד אמרתי אתמול בהלוויה, ואני פשוט רוצה לנצל את ההזדמנות להודות לכנסת וליושב-ראש הכנסת.

מוחמד ברכה: אני מקווה שאכן תתקיים ישיבת אבל, כפי שנהוג מדי פעם, לזכרו של אחרון החותמים על מגילת העצמאות ומנהיג תנועה חשובה ושורשית בפוליטיקה ובחברה בישראל, שאיגדה יהודים וערבים וניסתה לחנך על עקרונות של דמוקרטיה, שלום, סובלנות ושוויון.

מוחמד ברכה: תודה רבה לכולם.

מוחמד ברכה: תודה רבה, אדוני היושב-ראש.

ראובן ריבלין: אני מאוד מודה לחבר הכנסת מוחמד ברכה.

ראובן ריבלין: א.

ראובן ריבלין: בשל הטענה שלפיה התקבלה התוכנית הכלכלית בדרך לא תקינה;

ראובן ריבלין: רבותי חברי הכנסת, כמצווה עלינו אנחנו פותחים את סדר-היום בהצעות אי-אמון שהגישו סיעות העבודה-מימד, מרצ-יהדות התורה וחד"ש-תע"ל--עם אחד--בל"ד--רע"ם – הצעה אחת בשל הטענה שלפיה התקבלה התוכנית הכלכלית בדרך לא תקינה - מטעם העבודה-מימד; והשנייה - במלאות 100 ימים לכהונת הממשלה, מטעם מרצ-יהדות התורה וחד"ש-תע"ל--עם אחד--בל"ד--רע"ם.

ראובן ריבלין: ראשון הדוברים הוא ממפלגת העבודה-מימד, חבר הכנסת אופיר פינס.

אופיר פינס-פז: תודה.

אופיר פינס-פז: אדוני היושב-ראש, חברי חברי הכנסת, לא מקובל בכנסת הזאת להציע אי-אמון בראש הממשלה בפרשות של הצבעה מזויפת במליאה.

אופיר פינס-פז: אין לזה תקדים בתולדות הכנסת.

אופיר פינס-פז: אין תקדים בתולדות הכנסת להצבעה מהסוג הזה, ואין תקדים בתולדות הכנסת לאי-אמון בנושא הזה.

אופיר פינס-פז: אבל אנחנו, סיעת העבודה-מימד, החלטנו להגיש אי-אמון בראש הממשלה ובממשלה, משום שאסור בשום פנים ואופן לעבור לסדר-היום על מה שקרה כאן בהצבעות.

אופיר פינס-פז: לא ניתן לטייח את הפרשה הזאת.

אופיר פינס-פז: נזעקנו באותו לילה.

אופיר פינס-פז: אני זוכר שכמה חברי כנסת - דני יתום, יוסי שריד - כולנו זעקנו.

אופיר פינס-פז: אמר היושב-ראש שהוא לא יעבור לסדר-היום והוא ימנה ועדה, והוא אכן מינה ועדה בראשות שני אנשים שכולנו סומכים עליהם, קצין הכנסת והיועצת המשפטית של הכנסת.

אופיר פינס-פז: אני אומר, קודם כול חבר הכנסת גורלובסקי הודה שהוא הצביע במקומו של חבר הכנסת ארדן.

אופיר פינס-פז: פה לא צריך ועדת חקירה, פה לא צריך ועדת בדיקה, פה צריך דבר אחד - שחבר הכנסת גורלובסקי יתפטר מהכנסת לאלתר; לאלתר, משום שהדבר נעשה בכוונת מכוון, לא במקרה ולא בטעות ולא בהיסח הדעת.

אופיר פינס-פז: כשאנחנו קלטנו לאחר ימים ספורים שהיתה עוד הצבעה מזויפת, במקומה של חברת הכנסת גבריאלי - ואני לא רוצה לומר מי הצביע במקומה, משום שאף אחד בעצם לא הודה במעשה, אבל גם על-פי הדוח של קצין הכנסת והיועצת המשפטית לכנסת, אין ספק שהיא אכן הצביעה בלי שהיתה נוכחת באולם, סוג של דני-דין כזה, רואה ואינו נראה.

אופיר פינס-פז: אזי כבר מדובר לא באיזה מקרה ספונטני או ספורדי, אלא יש חשש כבד לתופעה, ממש לתופעה.

אופיר פינס-פז: חברי חברי הכנסת, אדוני היושב-ראש, ההצבעה במליאה היא קודש הקודשים של הדמוקרטיה, אין קדוש ממנה, אין קדוש מהצבעה במליאה הזאת.

אופיר פינס-פז: אני לא מכיר משהו קדוש מזה.

אופיר פינס-פז: זה האלף-בית.

אופיר פינס-פז: על העניין הזה מונחות האושיות של הדמוקרטיה הישראלית.

אופיר פינס-פז: אגב, לא רק של הדמוקרטיה הישראלית - של כל דמוקרטיה.

אופיר פינס-פז: ואנחנו מתווכחים אם אנחנו הריבון, אם בית-המשפט הריבון, עליונות שלטון החוק.

אופיר פינס-פז: חברים, קודם כול זה הבסיס, זו התשתית.

אופיר פינס-פז: אם אנחנו והציבור לא יכולים לסמוך על ההצבעה במליאה, לא יהיה אמון בבית הזה.

אופיר פינס-פז: וברגע שיתערער האמון בבית הזה, תתערער הדמוקרטיה הישראלית, ובצדק.

אופיר פינס-פז: אני מכבד מאוד את הדיון בוועדת האתיקה ואני מקווה מאוד שהוא יסתיים במהרה.

אופיר פינס-פז: אבל הדיון בוועדת האתיקה, כולנו יודעים שהוא לא יכול לפתור את הבעיה.

אופיר פינס-פז: האמת, חרה לי מאוד.

אופיר פינס-פז: ימים ספורים לאחר ההצבעה התקיים דיון בקואליציה, באיזשהו פורום של הקואליציה - אני לא בקיא בפרטים, רק קראתי בעיתון, שהקואליציה החליטה להעניש את חבריה שגילו עצמאות יתר ולא הצביעו על-פי המשמעת הקואליציונית בהצבעה כזאת או אחרת, ואסור להם חצי שנה או ארבעה חודשים, השד יודע כמה זמן, להגיש הצעות חוק או לדבר במליאה.

אופיר פינס-פז: אבל מלה לא נאמרה על אלה בשורותיה שזייפו הצבעות, מלה.

אופיר פינס-פז: תגנו אותם, תעשו משהו - לא.

אופיר פינס-פז: זה סוג של מוסר פגום, פגום מהבסיס שלו, מהשורשים שלו.

אופיר פינס-פז: איך אפשר לעבור לסדר-היום על תופעה שחברים משורות הקואליציה, משורות הליכוד, מצביעים במקום חבריהם, אבל לבוא חשבון מפה ועד אמריקה עם אותם חברים שמצאו עוז בנפשם ומדי פעם הפירו את המשמעת הקואליציונית?

אופיר פינס-פז: מה יותר גרוע ממה, חברי חברי הקואליציה?

אופיר פינס-פז: יש בכלל שאלה?

אופיר פינס-פז: אני אומר, זה לא יעזור.

אופיר פינס-פז: צריך בעניין הזה לעשות חשבון נפש כבד ביותר, כבד ביותר.

אופיר פינס-פז: אני יודע שעכשיו, כשאני אומר את זה, אתם תקפצו.

אופיר פינס-פז: אז תקפצו.

אופיר פינס-פז: זה מתחיל ממרכז הליכוד.

אופיר פינס-פז: מי ששרק אתמול לראש הממשלה, צפצף עוד קודם לכן על שלטון החוק צפצוף ארוך מאוד.

אופיר פינס-פז: מי שרצה לקחת את השר מאיר שטרית ולהשתמש בו ולעשות פאסאדה, שמי שנבחר לכנסת שלא כדין יעוף מהכנסת, זה היה טוב, אדוני השר, ערב הבחירות.

אופיר פינס-פז: אחרי הבחירות - לסל וחסל; לסל וחסל.

אופיר פינס-פז: זה פאסאדה, זה לא רציני, זה לאחז עיניים, זה להונות.

אופיר פינס-פז: מי שנתן יד לבחירה שהיו בה אלמנטים פליליים ועבר על כך לסדר-היום, יעבור לסדר-היום גם על הצבעה מזויפת במליאה.

אופיר פינס-פז: אלה טיבם של החיים.

אופיר פינס-פז: לכן אנחנו מביעים אי-אמון בראש הממשלה ובממשלה, משום שראש הממשלה שוב ראה ושתק.

אופיר פינס-פז: מנהיגות זה לעשות מפת דרכים נגד הזרם.

אופיר פינס-פז: אני מסכים.

אופיר פינס-פז: מנהיגות זה להתייצב במרכז הליכוד בניגוד לצרחות ולצעקות שהיו שם.

אופיר פינס-פז: זו מנהיגות שאני מעריך.

אופיר פינס-פז: אבל לא פחות מנהיגות זה להיות כאן כראש ממשלה, לדפוק על השולחן ולקרוא לסדר אנשים שזייפו הצבעות ולתבוע מהם את מה שתבעת מנעמי בלומנטל - לתבוע מהם לפנות את הכיסא.

אופיר פינס-פז: קראתי היום את מכתבו של היועץ המשפטי לממשלה, שרואה בחומרה רבה מאוד את מה שקרה כאן, ויחד עם זה החזיר את הנושא לטיפולה של הכנסת.

אופיר פינס-פז: אינני בטוח שהוועדה שבודקת את העניין מטעמה של הכנסת יכולה עוד להעמיק ולחקור הרבה - או הייתי אומר באופן משמעותי או מהותי - מעבר למה שהיא עשתה, כי הכלים שלה הם כלים חסרים.

אופיר פינס-פז: חברים, זה לא יעזור, ועדה - תהיה מכובדת ככל שתהיה ובלתי תלויה - אין לה הכלים שיש ליועץ המשפטי לממשלה ולמשטרה.

אופיר פינס-פז: יבואו חברים ויגידו - מה פתאום היועץ המשפטי לממשלה, מה פתאום המשטרה, אנחנו הריבון.

אופיר פינס-פז: חברים, זו לא חסינות מהותית.

אופיר פינס-פז: בשום פנים ואופן זו לא חסינות מהותית.

אופיר פינס-פז: מי שזוכר את פרשת נתניהו - פרשת שטאובר - שם, תתפלאו, לפי דעתי, אף שהוא חשף דבר שאסור היה לו לחשוף מעל הדוכן הזה - היה פה אלמנט של חסינות מהותית.

אופיר פינס-פז: לרמות, להונות ולזייף במליאה – אלה מעשים שאינם בגדר החסינות המהותית, ואין בהם כדי שריון וחסינות מפני חקירה של גורמי אכיפת החוק במדינת ישראל.

אופיר פינס-פז: צריך לדעת את זה וצריך להסכים לזה וצריך להוביל לזה.

אופיר פינס-פז: לכן, אדוני היושב-ראש, אני ממליץ בפניך - תאמר ליועץ המשפטי לממשלה שאתה כן מבקש ממנו להעמיד לצורך חקירת העניין את הכלים העומדים לרשותו ולרשות משטרת ישראל, כדי שהחקירה תתחיל ללא דיחוי, כדי שהחקירה תתחיל לאלתר וכדי שהיא גם תסתיים מהר ככל האפשר.

ראובן ריבלין: חבר הכנסת פז, ברשותך - אני לא רוצה להפריע לך, כמובן, וכמובן זה לא על חשבונך.

ראובן ריבלין: אני חייב להסביר גם לך וגם לחברי הכנסת הנוכחים את המצב כפי שהוא היום.

ראובן ריבלין: אני קיבלתי את תגובת היועץ המשפטי לממשלה בכל מה שקשור לנושא גורלובסקי, והוא סמך את ידו על פעולתי כיושב-ראש הכנסת בהגשת התלונה, בהתאם לתקנון הכנסת, לוועדת האתיקה.

ראובן ריבלין: ובהחלט, כאשר שמענו - לפחות לכאורה - על אפשרות של מקרים נוספים, פניתי ליועץ המשפטי לממשלה והודעתי לו שאני מקיים ועדת בדיקה, שכן אין סמכויות חקירה לכנסת, אין ליושב-ראש הכנסת או למי מטעמו, או למי מהאורגנים של הכנסת - אם זה היועץ המשפטי, או אפילו קצין הכנסת ומשמר הכנסת - סמכויות חקירה של משטרה, שכן הם לא יכולים להזהיר אדם לפני שהוא מוסר הודעה, או הודאה.

ראובן ריבלין: ולכן, כמובן הסמכות אינה בידינו.

ראובן ריבלין: סמכתי אני את ידי על אפשרות שהיועץ המשפטי ייכנס לחקירה בתוך מסגרת הכנסת, שכן אין בידי אותם אמצעים המאפשרים תשאול ותחקור של חברים שאולי היו נוכחים ואולי ראו בעיניהם והם יכולים להעיד עדות ישרה וישירה על הדברים ועל העובדות שלהם צריך כדי להחליט אם היתה פה עבירה.

ראובן ריבלין: לכן אני רוצה לומר - הדברים מונחים לפתחו של היועץ המשפטי לממשלה.

ראובן ריבלין: היועץ המשפטי לממשלה החזיר את העניין לפתחנו במובן זה שביקש שוועדת הבדיקה תוסיף ותחקור.

ראובן ריבלין: היטיב לומר זאת חבר הכנסת פינס ברגע זה - שאני לא רואה את הכלים העומדים לרשותי.

ראובן ריבלין: אני רק מודיע מעל במה זו, שאם וכאשר יחליט היועץ המשפטי לבקש ממני אפשרות לחקור אותם נושאים עלומים - אני אתן את הסכמתי.

ראובן ריבלין: ולכן, אם על-ידי כך אדוני מוותר על הצעת האי-אמון בממשלה, אז הממשלה תחסוך את תשובתה.

חיים רמון: עכשיו יש לו אמון בך, אבל לא בממשלה.

ראובן ריבלין: או.

ראובן ריבלין: קיי.

ראובן ריבלין: , עד כאן ההבהרות שלי, שתהיינה ברורות למעלה ומעבר לכל ספק.

אופיר פינס-פז: קודם כול, ההבהרה שלך היא הבהרה חשובה.

אופיר פינס-פז: עם זאת, אני אומר לך מדוע סיעת העבודה-מימד מציעה אי-אמון בראש הממשלה ובממשלה.

ראובן ריבלין: זו זכותך.

אופיר פינס-פז: משום שאומר לך: הציפייה שלנו - כשאני אומר שלנו, הכוונה לציבור בישראל - - -

ראובן ריבלין: ראש הממשלה כמובן לא יכול להורות, כפי שראש האופוזיציה, או יושב-ראש סיעת העבודה לא יכול להורות לחבר שנבחר מטעם מפלגתו להתפטר מהכנסת.

ראובן ריבלין: זה תלוי רק ברצונו של חבר הכנסת.

ראובן ריבלין: מבחינת העובדות צריך - - -

חיים רמון: הוא יכול להמליץ.

ראובן ריבלין: אני לא אמרתי.

ראובן ריבלין: אני אמרתי – אבל הוא לא יכול לומר.

ראובן ריבלין: זאת אומרת, אם למשל יאמר ראש הממשלה למי שיאמר מה לעשות, והוא לא יעשה, הרי ידוע לכולנו - - -

עבד-אלמאלכ דהאמשה: אבל מותר להביע דעה - - -

אופיר פינס-פז: אדוני יושב-ראש הכנסת - - -

ראובן ריבלין: תודה רבה, עד כאן.

ראובן ריבלין: יותר אני לא - - -

מאיר פרוש: למשל, אצל חברת הכנסת בלומנטל הוא לא אמר כלום - - -

ראובן ריבלין: אני לא נואם עכשיו.

ראובן ריבלין: אני מבקש מחילה, אני רק הייתי חייב לתת הבהרה, כי אחרת היה מתפרש הדבר כאילו לא נעשה כלום.

ראובן ריבלין: נעשה הרבה.

אופיר פינס-פז: אני רוצה לומר רק באמת בסיפא של הדברים של יושב-ראש הכנסת.

אופיר פינס-פז: ראשית, אני שב וקורא ליועץ המשפטי לממשלה להורות למשטרה לפתוח בחקירה רגילה, כפי שמתחייב מהמצב.

אופיר פינס-פז: נוסף על כל הטיעונים, הרי זה ברור - הכנסת לא צריכה ולא יכולה לחקור את עצמה.

אופיר פינס-פז: נקודה.

אופיר פינס-פז: ודי לחכימא ברמיזא.

אופיר פינס-פז: שום גוף, אגב, לא צריך ולא יכול לחקור את עצמו, אפילו אם מדובר באמת - כפי שאמרתי - באנשים בלתי תלויים, מקצועיים, שאמינותם מעל לכל ספק.

ראובן ריבלין: גזלתי ממך ארבע דקות.

ראובן ריבלין: אני מוסיף לך ארבע דקות.

אופיר פינס-פז: לא.

אופיר פינס-פז: שתי דקות וזה הכול.

ראובן ריבלין: בבקשה.

אופיר פינס-פז: אומר לך מדוע אנחנו מביעים אי-אמון בראש הממשלה ובממשלה.

אופיר פינס-פז: נכון, זה נושא חריג.

אופיר פינס-פז: נכון, זה נושא יוצא דופן.

אופיר פינס-פז: נכון, כולנו מקווים שהוא לא יחזור על עצמו.

אופיר פינס-פז: אבל בעינינו, ראש הממשלה והממשלה מחויבים לחתור לשלום ולביטחון ולכלכלה יציבה ולחברה צודקת, אבל הם גם מחויבים לשלטון החוק ולדמוקרטיה הישראלית.

אופיר פינס-פז: ולא יכול להיות שראש הממשלה וחברי ממשלתו יתעלמו במפגיע מהאירועים האלה שקורים בתוך שורות הסיעה שלהם.

אברהם בורג: לא יכול להיות שתוכנית כלכלית תתקבל בדרך של הצבעה מזויפת.

אופיר פינס-פז: וגם לא יכול להיות - כפי שאומר חבר הכנסת בורג - שתוכנית כלכלית מתקבלת באמצעות הצבעה מזויפת.

אופיר פינס-פז: יכול להיות - קרה פעמיים-שלוש פעמים, אינני יודע כמה פעמים.

אופיר פינס-פז: אלה דברים שהדמוקרטיה הישראלית לא יכולה להסכים להם, לא יכולה, אגב, גם לעמוד בהם.

אופיר פינס-פז: ואני מציע לכולנו כאן - מכל חלקי הבית – להפנים, שאם נעבור לסדר-היום על תופעות כגון אלה כאילו הם ככה דברים שמתחלקים וקורים ו"מתפלקים", וסלחנו ושכחנו - -

עבד-אלמאלכ דהאמשה: העייפות.

עבד-אלמאלכ דהאמשה: הוא היה עייף...

אופיר פינס-פז: - - אני אומר לכם, הסוף יהיה שכולנו נאבד את אמון הציבור בבית הזה - במפלגות, בסיעות, בדמוקרטיה הישראלית.

אופיר פינס-פז: ולכן, משום שראש הממשלה לא אמר דבר, משום שראש הממשלה לא עשה מעשה - אנחנו מביעים בו היום אי-אמון.

ראובן ריבלין: תודה לחבר הכנסת פינס.

ראובן ריבלין: ישיב על הצעת האי-אמון הזאת השר שטרית.

ראובן ריבלין: לאחר מכן יעלו הדוברים האחרים, ולהם ישיב כבוד השר גדעון עזרא.

ראובן ריבלין: הדיון הסיעתי יהיה דיון משולב - של שלוש הצעות האי-אמון.

מאיר שטרית: אדוני היושב-ראש, אני כמובן מבין את התרעומת ואת הכעס על ההצבעה במקום אנשים שנעדרים, גם אני שותף להם.

חיים רמון: אתה לא כועס, השר שטרית?

מאיר שטרית: אני כועס.

חיים רמון: אז למה אתה מבין?

חיים רמון: גם אתה כועס.

מאיר שטרית: אמרתי - - -

חיים רמון: אמרת שאתה מבין.

מאיר שטרית: לא נתת לי לגמור את המשפט.

מאיר שטרית: אמרתי - - -

חיים רמון: הרגשתי שאתה הולך לטעות, אז תיקנתי אותך.

מאיר שטרית: לא.

מאיר שטרית: המשך המשפט שלי היה - -

רומן ברונפמן: זאת הבעיה של הליכוד ושל השר שטרית - - -

מאיר שטרית: - - ואני שותף לכעס הזה.

מאיר שטרית: אני חושב שכן - - -

ראובן ריבלין: תודה רבה, חבר הכנסת ברונפמן.

ראובן ריבלין: חבר הכנסת ברונפמן, סיימת לדבר בטלפון קודם, אני הייתי באמצע דיבור.

עבד-אלמאלכ דהאמשה: תגיד תודה שהיתה לך הזדמנות להביע את כעסך - - -

ראובן ריבלין: תודה רבה.

ראובן ריבלין: רבותי חברי הכנסת.

ראובן ריבלין: חבר הכנסת דהאמשה, השר שטרית עוד לא התחיל לדבר, כבר אתה - - -

עבד-אלמאלכ דהאמשה: הדברים קשים.

ראובן ריבלין: ראיתי קריאות ביניים אחרי ארבעה משפטים, חמישה.

ראובן ריבלין: עוד לא התחיל לומר משפט אחד, כבר קריאות ביניים.

עבד-אלמאלכ דהאמשה: אנחנו תומכים בו.

ראובן ריבלין: תומכים בו, בסדר.

ראובן ריבלין: הוא לא צריך מקהלה בשביל תמיכה.

מאיר פרוש: נושא טעון.

מאיר שטרית: אני שותף לכעס הזה ואני חושב שגם הממשלה שותפה לכעס הזה, ואינני חושב שחברי כנסת - בכלל, בכל חלקי הבית - מסכימים עם הליך כזה.

מאיר שטרית: אין שום ספק שזו פגיעה בכבודה של הכנסת ובתפקודה של הכנסת ובמצבם ובכבודם של חברי הכנסת, ואני חושב שטוב עושה יושב-ראש הכנסת שלקח את העניין לידיים והוא מטפל בו כמיטב יכולתו, ואני מניח שימוצו כל ההליכים האפשריים בעניין הזה.

מאיר שטרית: אני סומך לחלוטין על ידידי יושב-ראש הכנסת, רובי ריבלין - שאמון על ההדר הבית"רי - שהוא לא ירפה מהנושא עד שימוצו כל ההליכים האפשריים בעניין.

חיים אורון: איפה הדר ואיפה בית"ר?

מאיר שטרית: בסדר, אבל בכל זאת - - -

חיים אורון: - - -

מאיר שטרית: ג'ומס, היה הדר והיה בית"ר, ועוד ישנו היום - אם לא בכלל, אז בחלק עדיין ישנו.

מאיר שטרית: יש אנשים שמאמינים בזה, ואני מאמין בזה.

מאיר שטרית: בעניין הזה, אני חושב שאין חולקים על העובדה שצריך למצות את ההליכים עם כל מי שפעל בצורה הזאת.

מאיר שטרית: אני ותיק מאוד ונמצא הרבה מאוד שנים בכנסת, ואני לא זוכר שום תקרית כזאת בעבר.

אבשלום וילן: אתה התחייבת להצעת חוק של פריימריס - - -

מאיר שטרית: אני מגיע לזה.

מאיר שטרית: אדוני, לא רק התחייבתי, אני ישבתי בראש ועדה, שראש הממשלה ביקש ממני לעמוד בראשה ולמנות את חבריה.

מאיר שטרית: מיניתי את חברי הוועדה, שהם לא רק נציגים מהליכוד.

מאיר שטרית: הגענו להצעת חוק שאושרה בממשלה, אושרה בוועדת שרים לענייני חקיקה שעמדתי אז בראשה.

מאיר שטרית: אני מודיע לכנסת, שאנחנו לא מתכוונים להרפות מהנושא.

מאיר שטרית: אני מתכוון לפעול כדי שההצעה הזאת תובא להצבעה בכנסת, אני מקווה כהצעה ממשלתית - זאת העדיפות הראשונה.

מאיר שטרית: רבותי , אני יכול לגלות לכם שראש הממשלה תומך בהמשך הצעת החקיקה הזאת בכנסת.

מאיר שטרית: אם זה לא ילך באמצעות הממשלה – איך אומרים?

מאיר שטרית: זו דעתי, ואני תומך בה.

מאיר שטרית: אני עומד מאחורי דעתי.

אברהם בורג: בשבוע הבא אניח את הצעת החוק על השולחן.

אברהם בורג: האם אני יכול לצפות שוועדת שרים לענייני חקיקה תתמוך בה?

מאיר שטרית: חבר הכנסת בורג, אני אתמוך בה בכל פורום, בכל מקום שהיא תבוא.

מאיר שטרית: להזכירך, חיים רמון ואני הגשנו בכנסת הקודמת בנפרד, בלי לתאם בינינו, הצעות חוק לקביעת פריימריס במפלגות הגדולות.

חיים רמון: המפלגה שלי היתה נגד.

מאיר שטרית: גם שלי, ולצערי חלק מהאנשים הצביעו ברגליים, ונפלנו בהצבעה.

מאיר שטרית: הצעת החוק שהממשלה אישרה בוועדת שרים לענייני חקיקה – אני מקווה שהיא תובא כהצעת חוק ממשלתית, כי אז חוסכים את הקריאה הטרומית, ונדע את זה בתוך השבוע-שבועיים הקרובים.

חיים אורון: אדוני השר, תעשה טובה, תמצא חברי כנסת שיחתמו על זה ולא הממשלה - - -

מאיר שטרית: מאה אחוז.

מאיר שטרית: חבר הכנסת בורג וחבר הכנסת פינס כבר הניחו.

מאיר פרוש: שר המשפטים לא ייתן לך - - -

מאיר שטרית: אדוני, מותר לשר המשפטים להתנגד אם הוא רוצה.

מאיר שטרית: הרי הוא תומך בדמוקרטיה, אז למה שהוא יתנגד לזה?

אברהם בורג: לא עד כדי כך.

מאיר שטרית: לא עד כדי כך?

מאיר שטרית: אז נראה את עמדתו בהצבעה, כשיבואו לוועדת שרים לענייני חקיקה.

מאיר שטרית: אני אתמוך בזה, בכל פורום אתמוך בהצעת החוק הזאת.

מאיר שטרית: זאת דעתי, כאמור, ואני תומך בה, ואני לא רואה את הממשלה או את ראש הממשלה לא תומכים בהצעה הזאת.

מאיר שטרית: ראש הממשלה אמר לי רק בשבוע הזה, שהוא ממשיך לתמוך בהצעת החוק ולתמוך בהבאתה לכנסת, כדי להעבירה בכנסת.

מאיר שטרית: אני חושב שצריך לעשות זאת.

מאיר פרוש: הוא גם אמר שהוא לא יוריד התנחלויות.

חיים רמון: אל תדאג, הוא לא יוריד.

מאיר שטרית: הוא בינתיים לא הוריד שום התנחלות, אל תמהר.

מאיר שטרית: אבל, רבותי, בין הכעס על צורת ההצבעה לבין הטענות לביטול או לזיוף של התוכנית הכלכלית, חבר הכנסת אופיר פינס, יש פער גדול מאוד.

מאיר שטרית: עד כמה שזכור לי, לא היתה שום הצבעה על שום הסתייגות שעברה ברוב של פחות משניים.

חיים אורון: התוכנית מזויפת - - -

מאיר שטרית: תשלים עם זה שהיה רוב גדול וברור, אלא אם אתה חושד בכל חברי הכנסת שזייפו.

אברהם בורג: עכשיו אפשר לדעת?

מאיר שטרית: אילו היתה הצבעה אחת שבה היה רוב של שניים, יכולתם לבוא בטענה.

ראובן ריבלין: האם אדוני פוסל את אנשי המזכירות בהצבעות השמיות?

מאיר פרוש: השר טועה - - -

ראובן ריבלין: חבר הכנסת פרוש, בכל זאת לפי דרישת האופוזיציה היו 12 הצבעות שמיות.

מאיר שטרית: אני מבין את התסכול של האופוזיציה.

מאיר שטרית: גם אני הייתי מתוסכל כשהייתי באופוזיציה, כשכל המאבק לא עזר והיינו נופלים, מה לעשות?

מאיר שטרית: יש רוב קואליציוני יציב, תשלימו עם זה.

מאיר שטרית: אני יודע שזה קשה, זה לא נעים וזה לא נוח, אבל זה המצב.

מאיר שטרית: זה שזייפו הצבעה אחת או שתי הצבעות, זה לא פותר לכם את הבעיה.

מאיר שטרית: זה רע מאוד בעיני, אבל זה איננו פותר את הבעיה של הרוב; יש רוב בכנסת שהצביע נגד דעתכם, נכון, אבל היה רוב שהצביע.

חיים רמון: הרוב קובע, אבל הוא לא צודק.

מוחמד ברכה: השר שטרית, כשתרצה לקנטר קצת - - -

מאיר שטרית: אני לא מקנטר, אני שותף אתך לדעה שזו שערורייה, אבל זה לא פוסל את ההצבעה של הכנסת.

מוחמד ברכה: זה לא העניין.

מאיר שטרית: אגב, גם פה אמרתי בשבוע שעבר שהמשיח הגיע.

מאיר שטרית: מסתבר שהוא מגיע באמת כל הזמן.

מאיר שטרית: הוא ממשיך, הוא עוד בדרך.

מאיר שטרית: היום ראיתי בעיתון, שהרב ליצמן פנה לבג"ץ בתביעה לפסול את התוכנית הכלכלית.

אברהם בורג: כשראש הממשלה תומך בהצעת חוק הזאת, ליצמן יכול ללכת לבג"ץ.

מאיר שטרית: 100 אחוז, אז הוא פנה לבג"ץ, וזה כבר מבשר טובות.

מאיר שטרית: הנה הרב ליצמן מיהדות התורה פונה לבית-המשפט הגבוה לצדק, כדי לקבל סעד של בית-משפט לצדק.

מאיר שטרית: אתם רואים כמה חשוב שבית-משפט עליון יהיה המבצר האחרון ששומר על החוק במדינת ישראל?

מאיר שטרית: עד היום לא ראיתי הרבה מאוד פניות לבג"ץ, ואני שמח שגם יהדות התורה והיהדות החרדית מכירות היום בחוקיותו של בית-המשפט העליון ובסמכותו להחליט בשם המדינה.

מאיר שטרית: אני מאוד שמח על הפנייה לבית-המשפט.

אברהם רביץ: הוא לא שאל את יהדות התורה, הוא אדם עצמאי.

מאיר שטרית: אבל, הרב רביץ, אתה בוודאי לא מתנגד לבית-המשפט העליון.

חיים אורון: כשאריק שרון אומר "די לכיבוש", הכול אפשרי.

מאיר שטרית: אז תתמוך בו, למה אתה מתנגד ומגיש הצעות אי-אמון?

אברהם בורג: אנחנו תומכים בו, אצלכם אין לו רוב.

מאיר שטרית: אנחנו סומכים עליכם.

מאיר שטרית: אולי הוא סומך עליכם.

מאיר שטרית: אני קיבלתי הבטחה מראש המפלגה שלכם לעתיד, חבר הכנסת פרס, שאמר שייתן רשת ביטחון לראש הממשלה אם תהיה לו התנגדות מימין.

חיים אורון: תאמין לי שהוא ייתן יותר.

משה גפני: אדוני השר, מה עם החוק שלך?

מאיר שטרית: חבר הכנסת גפני, הוא יבוא לכנסת, או באמצעות הממשלה, או באמצעות חברי כנסת פרטיים, ויש בליכוד רבים שתומכים בו.

מאיר שטרית: נראה אז את ההצבעות.

מאיר שטרית: חבר הכנסת גפני, אתה תתמוך בחוק הזה?

מאיר שטרית: אני רוצה לדעת אם אתם תתמכו בחוק הזה.

משה גפני: לא, אבל אני רוצה לדעת, אדוני השר, רק משום שאני יודע שאתה כל השנים עובד על זה, איך קשורים הפריימריס להצבעות הכפולות.

משה גפני: למה זה קשור?

מאיר שטרית: אני צריך להסביר לך רש"י?

משה גפני: אנחנו לא מבינים...

מאיר שטרית: מסכנים; איך אומרים, חבר הכנסת רביץ?

מאיר שטרית: ילד שלא ידע לשאול, או תם, אם תרצה.

מאיר שטרית: לא תם ולא אחד שלא יודע לשאול, כולנו חכמים, כולנו נבונים, כולנו יודעים את התורה.

מאיר שטרית: רבותי, אין שום ספק ששיטת הבחירה של חברי הכנסת במפלגות הגדולות צריכה להיות רק בפריימריס ארציים כוללים של חברי המפלגה.

מאיר שטרית: אני עומד מאחורי זה כל השנים.

מאיר שטרית: לא שיניתי את עמדתי.

מאיר שטרית: אני עומד מאחוריה גם היום, וההצעה תובא לכנסת וניאבק עליה.

מאיר שטרית: אני מקווה, הרב גפני, שגם אתה תתמוך בהצעת החוק הזאת.

מאיר שטרית: הרי עליכם ממילא זה לא חל, אז תתמכו בה ותיתנו לנו עידוד, כדי להעביר את הצעת החוק הזאת בכנסת.

משה גפני: או שתיקחו בליכוד מועצת גדולי התורה – זה יותר טוב.

מאיר שטרית: אני מסכים, אבל אני בטוח שאם גם לך היתה ברירה, היית מעדיף פריימריס ולא רק מועצת גדולי התורה.

מאיר שטרית: לכן, אדוני היושב-ראש, אני מציע להסיר את ההצעה מסדר-היום, היא לא במקומה.

חיים רמון: למה?

חיים רמון: ההצעה במקומה.

מאיר שטרית: הסברתי למה.

ראובן ריבלין: מי שלא הצליח להבין עד רגע זה, פשוט לא שמע, משום שהוא היה עסוק בקריאות ביניים.

ראובן ריבלין: אני מאוד מודה לאדוני.

ראובן ריבלין: רבותי, מציע האי-אמון הבא הוא חבר הכנסת רומן ברונפמן, אשר יביא את נימוקיו להבעת אי-אמון בממשלה בנושא התוכנית הכלכלית ודרך קבלתה.

ראובן ריבלין: חבר הכנסת ברונפמן, גם לרשותך עומדות עשר דקות.

רומן ברונפמן: אדוני היושב-ראש, גבירותי ורבותי חברי הכנסת, לפני שאנמק את נימוקינו לאי-אמון בראש הממשלה, אני רוצה להתייחס בשתי מלים לעניין שהתחיל בו חבר הכנסת אופיר פינס, ובצדק כינה אותו אווירה עכורה, והייתי אומר גם מסוכנת למעוז הדמוקרטיה הישראלית.

רומן ברונפמן: אני פונה דווקא אליך, אדוני היושב-ראש, כי אתה – בעיני לפחות, ואני אומר את הדברים רק על דעתי, לא על דעת הסיעה, כי לא התייעצתי אתה בנושא זה – מסרטט לנו דמות שבאה מהמחנה הלאומי, עם נגיעה מאוד חזקה ומאוד שורשית, והייתי אומר מאוד איתנה ומעוגנת בערכי הדמוקרטיה והליברליזם.

רומן ברונפמן: אני חייב להגיד לך, שאני הייתי באותו לילה של ההצבעה הכפולה בישיבת ועדת הכנסת, שנוהלה על-ידי עורך-הדין וחבר הכנסת רוני בר-און.

רומן ברונפמן: חבל שהוא יצא מאולם המליאה, כי אני, בשבע שנות כהונתי בכנסת - - -

מאיר פרוש: - - אפשר להצביע על - - -

ראובן ריבלין: בסדר, חבר הכנסת פרוש, אתה לא צריך להצביע.

ראובן ריבלין: הרי יש לך שותפים חדשים מקרוב באו.

רומן ברונפמן: הייתי ער לנוהג שבשבע שנות הכהונה שלי בכנסת לא שלא היה מקובל, לא עלה בדעתי שיכול להיות בוועדת הכנסת, שהיא בסופו של דבר מין ועד משותף של ניהול הבית.

רומן ברונפמן: אני פניתי אליך, ופניתי לעוד כמה חברי כנסת ותיקים, בשיחה, וציפיתי שתהיה איזו תגובה.

רומן ברונפמן: אני יודע שלא כל תגובה צריכה לבוא לדין ציבורי, אבל אני מצפה מאותם חברי כנסת מהליכוד - והנה, דוד מחייך, והוא כנראה יודע למה הוא מחייך - מאותם חברי כנסת מהליכוד שנמצאים היום במיעוט מתגונן מול נורמות דורסניות, ברוטליות, שלא נסגרות בספסלי הליכוד, שלא נסגרות במרכז הליכוד, לצערי, אלא גולשות לוועדות, למליאה - ומה הפלא?

רומן ברונפמן: - מגיעות לשני זיופים בלילה אחד - -

עבד-אלמאלכ דהאמשה: לפחות.

רומן ברונפמן: לפחות.

רומן ברונפמן: - - על-ידי שני חברי כנסת.

רומן ברונפמן: ואתה יודע מה, אדוני היושב-ראש?

רומן ברונפמן: אני, עד הרגע הזה, עד ששמעתי את חבר הכנסת פינס-פז - - -

ראובן ריבלין: חבר הכנסת ברונפמן.

ראובן ריבלין: אם יש לך ידיעה על שני - תגיד לי.

רומן ברונפמן: לא, אנחנו יודעים על שני זיופים.

ראובן ריבלין: אנחנו יודעים על כך שיש אחד שהודה, ויודעים שיש חברת כנסת שלא הצביעה, וסומנה הצבעה על-ידה, אבל אין לנו איזה - - -

רומן ברונפמן: אבל הלוגיקה הפשוטה אומרת - - -

ראובן ריבלין: אלא אם כן יש לאדוני עובדות שהוא מוכן להעיד עליהן, אחרת לא - - -

רומן ברונפמן: אין לי שום מידע נוסף, אבל הלוגיקה האלמנטרית מלמדת, שאם חברת הכנסת גבריאלי הודיעה והודתה שלא נכחה כל הזמן, אבל הצביע מישהו במקומה - הלוגיקה שאני למדתי אומרת, שמישהו אכן הצביע במקומה שלא על-פי החוק.

ראובן ריבלין: הלוגיקה חשובה בתפיסה המשפטית, אבל היא לא מספיקה.

ראובן ריבלין: יש ראיות נסיבתיות שאינן מספיקות.

רומן ברונפמן: אני מדבר על החשד, אבל לא על זה רציתי לומר לך, אדוני היושב-ראש.

רומן ברונפמן: לכן, עד לפני רבע שעה, ויעידו חברי בסיעה, התלבטתי אם ההצבעה הכפולה היא עילה מספקת כדי שהעבודה-מימד יגישו אי-אמון בראש הממשלה.

רומן ברונפמן: כאשר שמעתי את חבר הכנסת פינס-פז נוכחתי לדעת שאכן כן.

רומן ברונפמן: כי הנהגת הליכוד, אותם חברי כנסת ותיקים והשרים המכהנים, שלפחות הפנימו את הנורמות של ההתנהגות בבית הזה, היו צריכים לקום ולהוקיע, אבל מה-זה-להוקיע - עד הסוף להוקיע את התופעה הזאת.

רומן ברונפמן: כי אמרתי לך, זה לא מסתיים בהצבעה הכפולה והשקרית.

רומן ברונפמן: זה גולש לנורמות בוועדות.

רומן ברונפמן: ואני חוזר ואומר: חבר הכנסת רוני בר-און, עורך-הדין רוני בר-און, חבל שיצא מאולם המליאה, כי מה שאני ראיתי בוועדת הכנסת זה דבר שאסור שיקרה במשכן.

רומן ברונפמן: ואני מבקש שתביא לתשומת לבך את מה שאני אומר.

עבד-אלמאלכ דהאמשה: - - - כל עוד המזייפים יושבים בינינו.

רומן ברונפמן: אני אמרתי, חבר הכנסת דהאמשה.

רומן ברונפמן: הבעיה היא שהנהגת הליכוד הליברלית נמצאת במיעוט מתגונן בפני ההמון הברוטלי.

רומן ברונפמן: אני לפעמים נכנס לשערי הכנסת וחושב מחשבות שלא מתאימות להשקפת עולמי, ואני לא אצטט את עצמי.

רומן ברונפמן: עכשיו אני רוצה לעבור לנימוקים.

רומן ברונפמן: רבותי, אנחנו צריכים להחליט, הבית צריך להחליט, מה זה מוסד האי-אמון.

רומן ברונפמן: האם אי-אמון בממשלה מוגש כהזדמנות שהאופוזיציה תקבל את רשות הדיבור?

רומן ברונפמן: או שמוסד האי-אמון יהיה באמת מוסד שפעם אחת בתקופה מסוימת ירכז ו"יפקס" את תשומת הלב הציבורית על פעילות הממשלה בתקופה, בטיימינג, בצומת הכי קריטיים.

רומן ברונפמן: אני אגיד לך, אדוני היושב-ראש, בסיעה, ואצלי באופן אישי, היתה התלבטות מאוד קשה.

רומן ברונפמן: הרי לא רק היושב-ראש המיועד של מפלגת העבודה, ראש הממשלה לשעבר שמעון פרס, וחבריו אמרו, שאם ראש הממשלה לא יסתפק בהצהרה ההיסטורית בעיני - די לכיבוש - אלא יעבור לפסים מעשיים, האופוזיציה, שאני חלק ממנה, תיתן לו רשת ביטחון.

רומן ברונפמן: אני חייב למאיר שטרית - אנחנו לא אופוזיציה מתוסכלת.

רומן ברונפמן: אנחנו אופוזיציה לוחמת, שאוהבת את תפקידה כאופוזיציה וגאה בו.

רומן ברונפמן: והנה בא הרגע, ולפני שעתיים הצבא העביר למתנחלים רשימה של מאחזים בלתי חוקיים שעומדים לפינוי החל מהלילה - 15 במספר, והאופוזיציה מגישה אי-אמון.

רומן ברונפמן: באמת התלבטות.

רומן ברונפמן: הרי בסופו של דבר זה מה שאנחנו אמרנו - האופוזיציה והרשימה שאני משתתף בה היום, לא אני באופן אישי - מאז 1967.

רומן ברונפמן: יוסי שריד אפילו אמר את זה לפני שבועות מספר.

רומן ברונפמן: אם יפונה בית אחד בנצרים – נכון, ג'ומס?

רומן ברונפמן: ככה אמר יוסי?

רומן ברונפמן: - נתמוך בראש הממשלה.

רומן ברונפמן: ואני דווקא חולק על חיים רמון.

רומן ברונפמן: איפה הוא?

אברהם בורג: הוא הלך לגייס רוב להצעה שלך.

יוסף יצחק פריצקי: הלך לגייס רוב?

יוסף יצחק פריצקי: אז הוא לא יחזור.

רומן ברונפמן: אני לא רוצה להגיד, אבל חוף הים רחוק מירושלים.

רומן ברונפמן: הנה הוא בא.

רומן ברונפמן: אני חולק על חיים.

רומן ברונפמן: אני חושב שכן יפונו מאחזים בלתי חוקיים.

חיים רמון: אתה גם "פראייר"?

רומן ברונפמן: לא, אני לא "פראייר".

רומן ברונפמן: אני פשוט אומר שלאמירה של אריאל שרון יש משמעויות ציבוריות, לא להחלטת הממשלה על מפת הדרכים.

רומן ברונפמן: החלטה כזאת כן, החלטה כזאת לא.

רומן ברונפמן: אנחנו ראינו את המשמעויות בסקר שפרסם מכון יפה ללימודים אסטרטגיים.

רומן ברונפמן: כן, לאמירה יש משמעות, יותר ממשמעות סמנטית, כי היא משנה עמדות ציבוריות.

רומן ברונפמן: ומה ראינו בסקר האחרון?

רומן ברונפמן: 59% מהישראלים תומכים בהורדת התנחלויות בכל מחיר וללא תנאים.

אברהם בורג: אתה צודק, חבר הכנסת ברונפמן.

אברהם בורג: אם הוא לא - - - הציבור יגיד שהוא לא אמין.

רומן ברונפמן: אני אומר, אדוני חבר הכנסת בורג, שאני מייחס חשיבות רבה לשינוי.

רומן ברונפמן: אני לא חושב שחל שינוי, אבל לשינוי שמבטא ראש הממשלה בשבועות האחרונים אני מייחס חשיבות.

רומן ברונפמן: אבל כאשר הסיעה שקלה את האי-אמון בכללותו, וראינו את התוכנית הכלכלית, שבסופו של דבר עברה לפני שבועיים גם בזכות הקולות המזויפים של הליכוד, החלטנו שלמרות הכול נגיש אי-אמון, גם בשמנו וגם בשם יהדות התורה, כי אין להשלים עם המצב כפי שהוא.

רומן ברונפמן: רבותי, בקרב נשים עומדת האבטלה בחודש האחרון בשיעור של יותר מ-11%.

רומן ברונפמן: בקרב הגברים היא עוברת את ה-10%, ובחודש האחרון הצטרפו 83,000 ילדים אל מעגל העוני.

רומן ברונפמן: כשאנו שוקלים את כל השינויים בעמדות המדיניות של ראש הממשלה מול המצב הכלכלי-החברתי, אנחנו מגיעים למסקנה מאוד כואבת ומאוד עצובה, ש-100 הימים הראשונים של ממשלת שרון לא היו ראויים, ולכן אנחנו מגישים אי-אמון בממשלה.

נסים דהן: תודה רבה.

נסים דהן: חבר הכנסת אחמד טיבי, אם אתה רוצה לנמק - אתה לא חייב.

נסים דהן: זה נראה שהיית מופתע, לא חשבת שתצטרך לנמק את האי-אמון.

אחמד טיבי: אדוני היושב-ראש, רבותי השרים, עמיתי חברי הכנסת, אף שאינני משבית שמחות מקצועי, אודה שאני מתקשה להתפעל מההצהרות הכותרתיות של ראש הממשלה.

אחמד טיבי: אני סבור שהדיבורים על תפנית בדרכו מוגזמים ומוקדמים.

אחמד טיבי: מדובר לפי שעה במהפך ורבלי, לא קונספטואלי.

אחמד טיבי: זוהי אפוא מהפכת המלים והצלילים.

אחמד טיבי: אין בה כשלעצמה כדי לחולל שינוי במציאות חיינו העגומה, הדיכאונית, המדממת.

אחמד טיבי: קחו למשל את נושא ההקלות: היות שתושבי הגדה המערבית ורצועת-עזה אינם קוראים את "ידיעות אחרונות" ואת "מעריב", אין להם שום מושג, לא תיאורטי ולא פרקטי, על אודות ההקלות, ההטבות והרווחה היחסית שבהן זכו פתאום.

אחמד טיבי: אלה כאמור לא היו ולא נבראו, אלא במנגנון התעמולה של לשכת ראש הממשלה ובמכבשי הדפוס של עיתוני הערב בעיקר.

אחמד טיבי: כל ההצהרות וההבטחות, הסיפורים והבדיות, ה"ספינים" התקשורתיים וההטעיות הופכים את הפרופגנדה והדקלרציה לחזות המדיניות כולה.

אחמד טיבי: הקומוניקטים וההצהרות לא מבקשים לבטא מדיניות, הם הם המדיניות.

אחמד טיבי: אדוני השר, ניסיתי להשיג אישור מעבר לאשה חולת סרטן מייד אחרי שדיברו על ההקלות.

אחמד טיבי: זה היה קשה מאוד מאוד מאוד.

אחמד טיבי: ניסינו להעביר גופה של פלסטיני תושב עזה, שהיה מאושפז בבית-החולים "הדסה" בגלל אי-ספיקת כבד.

אחמד טיבי: מצבו הידרדר, והוא הועבר לפני חודש וחצי דרך נמל התעופה בן-גוריון לגרמניה.

אחמד טיבי: אחרי חודש וחצי הוא נפטר בגרמניה.

אחמד טיבי: רצינו להחזיר אותו ב"לופטה

אחמד טיבי: נזה" לנמל התעופה בן-גוריון.

אחמד טיבי: לשכתי תיאמה עם השגרירות הישראלית בגרמניה, עם השגרירות הפלסטינית בגרמניה, עם מחסום ארז, על מנת שאמבולנס יוכל לעבור, ובדקה האחרונה השב"כ לא אישר.

אחמד טיבי: "יש בעיה עם הטסת גופות", אמרו, "משיקולי ביטחון".

אחמד טיבי: נאלצנו להעביר אותו לירדן, ומירדן דרך הגשר קרקעית, כי קרקעית אפשר להעביר גופות.

אחמד טיבי: אנשים חיים, מותר שהם יטוסו במצב של אי-ספיקת כבד דרך נמל התעופה בן-גוריון, אבל כשהם מתים, והם בארונות, זו סכנה.

אחמד טיבי: כאילו שפלסטינים הם פצצות מתקתקות גם כשהם בארונות.

אחמד טיבי: קשה מאוד.

אחמד טיבי: אדוני היושב-ראש, אין בכלל ספק שראש הממשלה מבין משהו ביחסי ציבור.

אחמד טיבי: העימותים שהוא מפיק לעצמו עם מפלגתו הם דוגמה יפה לכך, אולם תעמולה אינה תחליף למדיניות.

אחמד טיבי: כך כובשים כותרות, רבותי, לא לבבות.

אחמד טיבי: כך לא משתנה מציאות.

אחמד טיבי: אדוני היושב-ראש, כנסת נכבדה, תאמינו או לא, המציאות בשטחים במהלך פסטיבל עקבה החמירה: סגרים, כתרים, מחסומים, תורים, עוצר ושאר תופעות הכיבוש ותעשיות ההשפלה והייאוש שהיו לחלק בלתי נפרד ממנו - כל אלה דווקא הוכבדו והוחרפו בימים האחרונים.

אחמד טיבי: הקולות הבוקעים מלשכת ראש הממשלה - קולות פיוס והרגעה כביכול, אולם המעשים הם שרירותיים ומתעמרים כשהיו.

אחמד טיבי: אצל ראש הממשלה, אדוני השר פריצקי, חברת הכנסת רוחמה אברהם, מלחמה היא שלום, כיבוש הוא שחרור ושקר הוא אמת.

אחמד טיבי: אדוני ראש הממשלה, שאינך כאן אתנו במעמד הזה, מעמדים מדיניים, יוקרתיים ככל שיהיו, ועידות חגיגיות ופסטיבלים - כל אלה לא יועילו ללא מעשים של ממש.

אחמד טיבי: הם רק יעמיקו את מפח הנפש ואת תחושת ההונאה.

אחמד טיבי: ללא חיסול מואץ של הכיבוש, על כל גילוייו המכוערים, ללא נסיגת הצבא מהערים, ללא הפסקת ציד האדם והחיסולים, ללא הפסקה מוחלטת של גזל הקרקעות, ללא פירוק מפעלות ההשפלה והביזוי, ללא שחרור מסיבי של אסירים, מנהיגי ציבור ושטח, ללא מכלול של צעדים דרמטיים מחוללי שינוי אטמוספירי - ללא כל אלה, המעמד בעקבה יהפוך לפיאסקו.

אחמד טיבי: אדוני היושב-ראש, כנסת נכבדה, השטחים הכבושים הם מקום מוכה ייאוש ומשטמה.

אחמד טיבי: החורבן מוחלט ותחושת חוסר האונים והתוחלת פשתה בכול.

אחמד טיבי: אין בית ומשפחה שלא מבכים את מתיהם וסועדים את פצועיהם.

אחמד טיבי: הירידה ברמת החיים בשנות אוסלו והאינתיפאדה היתה תלולה והחיים קיבלו אופי שרדני ומבזה.

אחמד טיבי: החיים איבדו את טעמם בעיני רבים, ובאורח טרגי ונורא קיפוח החיים הפך בעיני רבים מדי לטעם החיים עצמם.

אחמד טיבי: הדברים הובילו לעימות עקוב מדם בין פלסטינים לישראלים, אשר מקפחים את חייהם לשווא, הן יהודים והן ערבים, הן פלסטינים והן ישראלים; קיפוח חיים הראוי להוקעה, הראוי לדחייה.

אחמד טיבי: אפשר לשנות זאת, רבותי חברי הכנסת.

אחמד טיבי: על כן, רבותי, עימותים מדומים והפקת קטטות עם "פייגלין אנד קומפני" לא מותירים רושם עז.

אחמד טיבי: הרי כבר היינו בהצגה הזאת עם המדינה הפלסטינית ערב הבחירות.

אחמד טיבי: די.

אחמד טיבי: די להצגות.

אחמד טיבי: תש כוחנו ממשחקי המלים ומצמדי המלים.

אחמד טיבי: פעם זה "ויתורים כואבים".

אחמד טיבי: כואבים למי?

אחמד טיבי: ופעם זו "מדינה פלסטינית".

אחמד טיבי: איפה מדינה?

אחמד טיבי: דומה שההתנהלות הכזבנית הזאת נמשכת זמן רב מדי והיא מיצתה את עצמה.

אחמד טיבי: די לטקטיקות, להולכת השולל, לכחש ולשיכרון המלים.

אחמד טיבי: הגיעה השעה לעשות מעשים של ממש ומהר.

אחמד טיבי: אדוני היושב-ראש, רבותי חברי הכנסת, אין עוד טעם ותכלית בעיסוק כפייתי ובלתי פוסק בהצהרותיו ובכוונותיו של ראש הממשלה.

אחמד טיבי: יש אך ורק מבחן אחד ראוי ורלוונטי נכון לשני הצדדים, והוא מבחן המעשה - המעשים יקרבו והמעשים ירחיקו.

אחמד טיבי: אם בזירת היחסים עם הפלסטינים, רבותי חברי הכנסת, עם סיום תרועות עקבה הגיעה שעת המעשה, הרי שבזירת היחסים עם האוכלוסייה הערבית של מדינת ישראל הגיעה שעת דין וחשבון נפש תקופתי.

אחמד טיבי: עם השבעתו של אריאל שרון לתקופת כהונה שנייה כראש ממשלה הוא חזר על הצהרתו מהשבעתו בקדנציה הראשונה, ולפיה הוא פותח דף חדש ביחסים עם האזרחים הערבים במדינת ישראל.

אחמד טיבי: אני מציע לראש הממשלה למסד את שירות "הבטחה ממתינה", במקום למחזר כל פעם.

מוחמד ברכה: הוא לא אמר: דף חדש, הוא אמר: פרק חדש.

אחמד טיבי: במקום "שיחה ממתינה" - "הבטחה ממתינה".

אחמד טיבי: שרון חזק בהצהרות כוונות מבטיחות ונמלצות, אולם כיסוי אין.

אחמד טיבי: תקציב המדינה, רבותי חברי הכנסת, אדוני היושב-ראש, ותוכנית הרפורמה להבראת המשק הם מסמך הממחיש יותר מכול את קיפוחם המובנה והשיטתי של האזרחים הערבים והם מאששים באופן בוטה את המושג "נוכחים נפקדים".

אחמד טיבי: אזרחותנו מרוקנת מכל תוכן ומקומנו נפקד כמעט מספר התקציב הציבורי, מהחברות הציבוריות ומהשיח הציבורי.

אחמד טיבי: אנחנו רוצים לשנות זאת.

אחמד טיבי: אנחנו מושיטים יד כדי לנהל ויכוח ער, לעתים עם חילוקי דעות קשים, אבל אנחנו רוצים לנהל שיח ציבורי גם אם חילוקי הדעות הם קשים.

אחמד טיבי: למשל, תקציב המדינה, רבותי - ברבעון הראשון של השנה הסתכם שיעור המובטלים במשק ב-10.8% מכוח העבודה האזרחי, לעומת 10.2% ברבעון הקודם.

אחמד טיבי: שיעור הגברים המובטלים עמד על 10.6%, ואילו בקרב הנשים עמד שיעור האבטלה על 11.1%.

אחמד טיבי: כמו כן, בחודשיים הראשונים של 2003 נרשמה ירידה ריאלית של 20.3%, ל-1.06 מיליארד שקלים, בתשלומי קצבאות הילדים, ובתשלומי דמי האבטלה נרשמה ירידה של 38%.

אחמד טיבי: זאת ועוד, בשל התוכנית הכלכלית, רבותי, עקרות בית מחויבות במס בריאות של 60 שקל, לרבות דמי הביטוח הלאומי, שבהם חייב כל אזרח במדינת ישראל, שלא לדבר על ההתנקשות בקרנות הפנסיה.

אחמד טיבי: הוקפאו קצבאות הנכות, הילדים והבטחת ההכנסה.

אחמד טיבי: אדוני היושב-ראש, כנסת נכבדה, בשל הצעידה מן הפח אל הפחת, בשל ההידרדרות בכל מערכות החיים, בשל הפיכת חיי שני העמים לגיהינום מתמשך, בשל התוכנית הכלכלית הברוטלית, בשל השווקים הפיננסיים שפרחו והמתאבדים אשר הלכו, בשל הדיכוי והדיכאון והקיפוח, בשל היותה של ממשלת שרון השנייה המשך של ממשלת שרון הראשונה, בשל ההתנהלות הכוזבת והנכלולית המדברת לפתע שלום ומוסיפה לחרחר מלחמה, בשם החיים ובשם החפצים בחיים, אנחנו מציעים אי-אמון בממשלה.

אחמד טיבי: תודה רבה.

נסים דהן: תודה רבה.

נסים דהן: את מי אתם מציעים כראש הממשלה הבא?

נסים דהן: אתם צריכים להציע באי-אמון.

אחמד טיבי: את מוחמד ברכה.

קריאה: את אבו-מאזן.

נסים דהן: ביקשתי לקיים את חוק הכנסת.

נסים דהן: על-פי החוק צריך להציע מחליף.

מוחמד ברכה: ההצעה נמצאת בבקשה.

נסים דהן: בבקשה, השר גדעון עזרא.

גדעון עזרא: אדוני היושב-ראש, חברי חברי הכנסת, חברי הכנסת המציעים, חבר הכנסת אחמד טיבי, אם הייתי יושב פה ביציע ולא הייתי יודע מה קורה במדינה הזאת, תאמין לי, אתה משכנע בצורה בלתי רגילה.

גדעון עזרא: אבל מספיק שתדע את ההיסטוריה של ארבעת הימים האחרונים כדי שתבין שכל הרצון הטוב - ואני אומר את זה בלי מרכאות - של ממשלת ישראל לסייע בהקלות לפלסטינים, מי ששם אותו לאל הם המחבלים, בהם אנשי "פתח", עדיין בלי יכולת של הרשות להילחם בטרור.

גדעון עזרא: לכן, דע לך, ואני אומר לך את זה בידיעה מוחלטת - יש לנו כל הרצון לאפשר לפלסטינים חיים תקינים, אם הדבר לא פוגע בישראל.

גדעון עזרא: רצינו ופתחנו את חבל-עזה ואת יהודה ושומרון לעבודה בישראל לחלק מהפועלים, ונאלצנו לסגור, בגלל מה?

גדעון עזרא: מפני שהתחשק לנו?

גדעון עזרא: מפני שנהרגו שבעה יהודים, ובגלל התרעות נוספות.

גדעון עזרא: לעצם העניין.

גדעון עזרא: אני מבקש לסכם את 100 הימים הראשונים של ממשלת שרון.

גדעון עזרא: הממשלה הוקמה אחרי ניצחון מוחץ של הליכוד בבחירות, והיא מתבססת על קואליציה יציבה ואחראית.

ג'מאל זחאלקה: יציבה אולי, אבל לא כל כך אחראית.

גדעון עזרא: ב-100 ימי כהונתה פעלה הממשלה בכל הדרכים העומדות לרשותה למיגור מוראות הטרור ולהשבת הביטחון האישי לאזרחי המדינה.

גדעון עזרא: ישראל פעלה באוויר, ביבשה ובים נגד ארגוני הטרור מחוץ ומבית.

גדעון עזרא: בתחום המדיני פועל ראש הממשלה שרון לכיוון הסדר מדיני ארוך טווח, שמתבסס על חזונו של הנשיא בוש מיוני 2002.

גדעון עזרא: בבסיס התהליך עומדים עקרונות מהותיים: פירוק ארגוני הטרור מנשקם, רפורמות ברשות הפלסטינית, מאה אחוז מאמץ לעמוד בדרישות הביטחוניות של ישראל מול הפלסטינים, סרגל התקדמות שאיננו תלוי ברצף זמן אלא ברצף של פעולות הדדיות.

גדעון עזרא: ארצות-הברית וישראל רואות עין בעין את הקווים העיקריים של סיום הסכסוך הישראלי-הפלסטיני, עמדה מאוחדת שהושגה במאמצים דיפלומטיים רבים, ושהיא היום אחד ממוקדי הכוח של ישראל בבואה לפתור את הסכסוך.

גדעון עזרא: כינוס פסגת עקבה, בהשתתפות נשיא ארצות-הברית, ראש הממשלה שרון וראש הממשלה הפלסטיני, באירוחו של המלך עבדאללה, הוא הישג מדיני ראשון לישראל בתקופה הנוכחית.

גדעון עזרא: בהישגים כאלו בוודאי אין לאופוזיציה בעיה לתמוך.

גדעון עזרא: בתחום הכלכלי והחברתי - הממשלה העבירה תוכנית כלכלית להבראת המשק למרות התנגדות מאורגנת, חברת הכנסת כהן, קטנונית ובלתי אחראית של האופוזיציה.

גדעון עזרא: יש בתוכנית כמה מהלכים קשים אך הכרחיים למשק הישראלי: א.

גדעון עזרא: צמצום המגזר הציבורי והקטנת חלקו בתוצר הלאומי לעומת המגזר הפרטי-העסקי; ב.

גדעון עזרא: קיצוץ עמוק בתשלומי ההעברה לאזרחים ועידוד התעסוקה; ג.

גדעון עזרא: השקעה בתשתיות כדי לעודד צמיחה; ד.

גדעון עזרא: רפורמות מבניות נוספות שמטרתן להפוך את המשק לתחרותי, צומח ומשגשג יותר.

גדעון עזרא: גם בתחומים אחרים הממשלה פועלת לשיפור הכלכלה.

גדעון עזרא: דוגמאות: א.

גדעון עזרא: הפרטת "אל על".

גדעון עזרא: לאחר שנים של מאבקים יוצאת "אל על", המוביל הלאומי, להפרטה; ב.

גדעון עזרא: הפרדת הרכבת ותאגודה כחברה ממשלתית, שתגייס כסף לבניית מסילות רכבת ברחבי הארץ; ג.

גדעון עזרא: תאגוד בתי-החולים הממשלתיים; ד.

גדעון עזרא: הגדלת סל התרופות ב-20 מיליון ש"ח, על חשבון תקציב השנה הבאה; ה.

גדעון עזרא: משרד הדתות - ממשלת ישראל קיבלה החלטה לפרק את משרד הדתות ולייעל את מתן שירותי הדת, תוך קביעת לוח זמנים ברור.

גדעון עזרא: ראש הממשלה קבע שיטת עבודה חדשה עם השרים השונים, היא מכונה "שיטת היעדים".

גדעון עזרא: במתכונת הזאת צריך כל שר להציג, תוך הסתייעות בדרג המקצועי של משרדו, יעדים לביצוע ולקביעת נקודות ציון להערכת מצב ולמתן דיווחים.

גדעון עזרא: ראש הממשלה נמצא לקראת סיום הסבב הראשון של הפגישות עם השרים, ובקרוב יתבקשו השרים להציג מה התקדם בתחומי הפעילות על סמך התוכניות שהציגו.

גדעון עזרא: לסיכום, אני מאחל לממשלה להמשיך בקצב ההישגים שהיו לה ב-100 הימים הראשונים לכהונתה, גם בארבע השנים הבאות של הקדנציה.

גדעון עזרא: לאופוזיציה אני קורא להתעשת ולתמוך בממשלה בתחומים שאין עליהם ויכוח ושברור לכל אחד שמדובר בנושאים לאומיים.

אילנה כהן: אני מציעה להפריט גם את הממשלה.

גדעון עזרא: אני מבקש שהכנסת תדחה את הצעות האי-אמון.

נסים דהן: תודה לשר גדעון עזרא.

נסים דהן: ראשון הדוברים בדיון - חבר הכנסת מתן וילנאי.

נסים דהן: לרשותך שש דקות.

נסים דהן: בבקשה.

נסים דהן: אחריו - חבר הכנסת איוב קרא, אחריו - חבר הכנסת אילן ליבוביץ, ואללה כרים אחר כך.

מתן וילנאי: אדוני היושב-ראש, חברי חברי הכנסת, רק אתמול למדנו שוב כיצד נראה מרכז הליכוד.

מתן וילנאי: רק אתמול ראינו כיצד מרכז פוליטי של מפלגה מכובדת אינו מבחין בין מפלגה ובין מדינה, בין ממלכתיות ובין כיתתיות.

מתן וילנאי: אדוני היושב-ראש, הסגנון הזה חלחל גם אל הבית הזה.

מתן וילנאי: אין זה פלא שבהצבעה על התקציב נמצאו זייפנים, וכולם בספסלים כאן משמאל, של מפלגת הליכוד.

מתן וילנאי: אלה אנשים שהתמודדו על המקום הזה במרכז ובוועידה, שמבינים "טריקים", קומבינות וטיפול במקורבים, והתוצאה חלחלה גם לכאן, אל הבית הזה.

מתן וילנאי: כפי שנפתחה חקירת משטרה לאחר הבחירות בליכוד, כך חייבת להיפתח חקירת משטרה אשר תבדוק את מעשי הזיוף והמרמה שנעשו כאן בהצבעה על תקציב המדינה.

זאב בוים: אתם כבר גמרתם לבדוק את ההצבעות שלכם?

מתן וילנאי: אנחנו לא נמצאים ב"בנייני האומה", חבר הכנסת בוים, אנחנו בכנסת.

זאב בוים: - - -

נסים דהן: חבר הכנסת בוים, זו היתה הערה במקום, ובזה נגמר הדיון.

קריאה: - - -

נסים דהן: קריאת ביניים אפשר, לא דיון.

אברהם בורג: אני מבקש הודעה אישית.

נסים דהן: בתום הדיון.

מתן וילנאי: התוכנית הכלכלית על כל מרכיביה, לא רק שאינה מוסרית מבחינה ציבורית, היא גם לא מוסרית, חבר הכנסת אהוד יתום, בשל זיופי ההצבעה.

אהוד יתום: מי שם את השלט?

נסים דהן: חבר הכנסת יתום.

מתן וילנאי: אני לא יודע למה אתם מתרגשים.

מתן וילנאי: הזיופים ברורים והודו בהם.

מתן וילנאי: אנחנו מכירים אותם.

נסים דהן: חבר הכנסת בורג, אתה רוצה הודעה אישית?

אברהם בורג: כן.

נסים דהן: בסוף הדיון.

מתן וילנאי: לכן, צריך להיזהר מהחדרת נורמות פסולות לבית-הנבחרים שלנו, בעיקר כאשר היה ברור הרוב המוחץ של הקואליציה.

מתן וילנאי: הרי היה ברור מלכתחילה שהתוכנית הזאת תעבור, בגלל הרוב הקואליציוני הברור.

מתן וילנאי: זה רק מראה עד כמה הנורמות האלה הן אורח חיים, והן אינן מתייחסות למצב כזה או אחר.

מתן וילנאי: ממשלת ישראל חייבת להחזיר לכנסת את התוכנית שעברה בדרכי רמייה.

מתן וילנאי: אי-אפשר להתחמק מזה.

מתן וילנאי: דרכי הרמייה האלה הן לא דרכה של כנסת ישראל, וצריך לעשות הכול כדי שזה לא יחדור אלינו חזרה.

מתן וילנאי: אין מדובר כאן במעשה פעוט, זה חלק משינוי חמור שעובר על המערכת הפוליטית הישראלית.

מתן וילנאי: כולנו ראינו את הצלחתם של עסקני הליכוד בשינויים בתוכנית.

גילה גמליאל: - - - בין עניין פרסונלי לעניין כללי.

גילה גמליאל: זה לא העניין בכלל.

מתן וילנאי: עשו שינוי בסל הבריאות?

מתן וילנאי: בשום פנים ואופן לא; עשו שינוי בשכר הסטודנטים, חברת הכנסת גמליאל?

מתן וילנאי: בשום פנים ואופן לא.

מתן וילנאי: עשו שינוי בכל הנוגע לסגני ראשי ערים?

מתן וילנאי: סידרו מקומות לחברים שלא יהיו מובטלים.

מתן וילנאי: צריך להודות בזה.

מתן וילנאי: אלה עובדות שהמערכת צריכה להתמודד אתן.

מתן וילנאי: אדוני היושב-ראש, כנסת נכבדה, הכלכלה אינה מנותקת מבני אדם.

מתן וילנאי: מאחורי כל החלטה נמצאים ילדים, קשישים, נשים וגברים, חברים שלנו, אנשים עובדים שאנחנו, נבחרי הציבור, מייצגים אותם.

מתן וילנאי: מדינה הזונחת את האחריות לתושביה היא מדינה המפקירה את עתידה.

מתן וילנאי: הפגיעה שפוגעת היום ממשלת ישראל באזרחים היא פגיעה בביטחון המדינה.

מתן וילנאי: מה הוא ביטחון אם לא חוסן חברתי?

מתן וילנאי: מה היא עוצמתו של עם אם לא תחושת לכידות ואחריות לאומית?

מתן וילנאי: אנשים בוחרים היום להתאבד בגלל קשיים כלכליים.

מתן וילנאי: זוהי צעקה של החברה שאיבדה את התקווה, ואת התקווה אסור לקחת ממנה.

מתן וילנאי: לכן, אדוני היושב-ראש, אני מבקש מהבית לאשר את הצעת האי-אמון בממשלה על רקע התוכנית הכלכלית, ובעיקר על דרך קבלתה.

מתן וילנאי: תודה רבה.

נסים דהן: תודה רבה, גם על הזמן המדויק.

נסים דהן: חבר הכנסת איוב קרא מוזמן לשאת את דבריו.

נסים דהן: שש דקות לרשותך, אדוני.

נסים דהן: אחריו – חבר הכנסת אילן ליבוביץ.

איוב קרא: אדוני היושב-ראש, כנסת נכבדה, שמעתי בקשב רב את דברי האלוף במילואים, השר לשעבר מתן וילנאי.

איוב קרא: חרה לי מאוד שאתה מכתים צד שלם בסוגיה שאולי עוד לא התברר מי בדיוק אשם בה ולמה עשה את זה.

איוב קרא: ידידי השר לשעבר, הליכוד הוא תנועה די גדולה.

איוב קרא: מה לעשות, יש לה 40 מנדטים, ומפלגת העבודה נשארה עם 19 מנדטים בלבד.

איוב קרא: לכן אין להכתים ציבור כזה גדול, וזה לא מתאים להתנהלות שלך, כמו שאני מכיר אותך שנים רבות.

איוב קרא: האם היו זיופים?

איוב קרא: יש ועדת האתיקה, והיא תקבע.

איוב קרא: אם היו טריקים או קומבינות, זו בעיה של הליכוד.

איוב קרא: אנחנו לא יכולים לשכוח את הקומבינות שהיו בפריימריס של מפלגת העבודה.

איוב קרא: אנחנו לא יכולים לשכוח את הצעקות של אברהם בורג, ידידי היושב פה, ואת קולו של פואד ברקע.

נסים דהן: עכשיו יש לך עוד סיבה להודעה אישית.

מתן וילנאי: חבר הכנסת קרא, אנחנו מדברים על כנסת ישראל, אל תתחמק מזה.

איוב קרא: אבל אתה דיברת על צד אחד.

איוב קרא: אם היית אומר שזה צד שמאל וחלק מצד ימין, לא כולל אותי, בסדר.

איוב קרא: אבל דיברת רק על צד שמאל במקרה הזה, שהוא צד ימין, וזה כולל אותי ואת גדעון עזרא והרבה חברים שיושבים פה שנים, ואתה יודע שבהם לא דבק רבב אף פעם.

איוב קרא: אנחנו אנשים ישרים, אנשים שמאמינים ביושר הציבורי, ומאמינים גם שהליכוד כולו הוא כזה ובסופו של דבר יתברר שהיתה טעות טכנית, ואם מישהו עשה מעשה, זה לא כל הליכוד.

איוב קרא: בוודאי הליכוד אינו מסכים עם הכיוון הזה.

אברהם בורג: תסביר לי כמה אפשר לטעות.

אברהם בורג: אני הרבה שנים מצביע כאן.

אברהם בורג: איך קורית טעות כזאת?

נסים דהן: חבר הכנסת בורג, יושב-ראש הכנסת לשעבר, אתה יודע שעכשיו אי-אפשר לנהל דיון במליאה.

נסים דהן: אפשר הערה, אפשר קריאת ביניים.

נסים דהן: אתה עושה דיון חדש?

נסים דהן: אתה בטח רוצה שהוא ירד מהדוכן להסביר לך את זה טכנית.

אברהם בורג: להדגים.

אברהם בורג: מדבר חבר כנסת ותיק, שמדבר בתוקף ותיקותו.

אברהם בורג: איך קורית טעות כזאת?

איוב קרא: ידידי אברהם בורג, אולי בסיטואציה מסוימת הפסדת להיות מועמד מפלגת העבודה לראשות הממשלה.

אברהם בורג: בליכוד לא הציעו לי, לא היה כסף קטן.

איוב קרא: לדעתי אולי היו לך תוצאות יותר טובות אם היית עומד בראש מפלגת העבודה, בגלל אותם אנשים - - -

אהוד יתום: מה שאמר איוב קרא הוא, שבגלל טעות של אדם אחד, דבר שגם קורה אצלכם, לא צריך להאשים את כל הסיעה.

אברהם בורג: זה לא אדם אחד.

נסים דהן: חבר הכנסת יתום, חברי הכנסת, הפכתם את הדיון במליאה לדיון פנימי, זה לא מקובל ואתם מפריעים לדובר.

נסים דהן: חבר הכנסת יתום, חבר שלך נואם מעל לדוכן, אומר את דבריו בלהט, ואתה היחיד שמפריע לו.

אהוד יתום: כשחבר הכנסת בורג מפריע, זה בסדר, כשאני מפריע, זה לא בסדר?

נסים דהן: גם לו הערתי, אתה לא שמת לב.

נסים דהן: חבר הכנסת יתום, זה לא יפה, הערתי לו ואחר כך לך.

איוב קרא: אני זוכר שבבחירות הפנימיות במפלגת העבודה התייצבו אנשים עם חבילות של תעודות זהות במקומות מסוימים והצביעו בהמוניהם לטובת מועמדים.

איוב קרא: אני לא נכנס פה כרגע לסוגיה למי, אבל כתוצאה מכך הוכרע דבר, וזה לא פחות חמור ממה שנעשה פה.

איוב קרא: יכול היה להיות ראש ממשלה היום בסיטואציה מסוימת שלא היה צריך להיות, או ראש אופוזיציה שלא היה צריך להיות.

איוב קרא: זה דבר קרדינלי מאוד בחיינו.

איוב קרא: צריך לזכור שמפלגת העבודה בזמנה, כשהתמודדו יצחק רבין, זכרו לברכה, ושמעון פרס – אני זוכר את 500 הקולות שיצחק רבין הוביל עליו, כמה השגות היו במפלגת העבודה.

איוב קרא: לכן אנחנו גם יודעים להבדיל בין מה טוב למדינה למה טוב למפלגה.

איוב קרא: עובדה שיש לנו מחלוקת בתוכנו, השר לשעבר וילנאי.

איוב קרא: יש מחלוקת בתוך הליכוד, זה דבר בריא, זה דבר נכון, זה דבר דמוקרטי.

איוב קרא: זאת לא התקופה של אשכול ובן-גוריון, מה לעשות, זו מפלגה תוססת, אמיתית, ססגונית, שכל העם עומד מאחוריה, לפחות שליש העם היום עומד מאחורי התנועה הזאת.

איוב קרא: אדוני היושב-ראש, הייתי רוצה לראות אותם אנשים שמקנטרים ובאים בטענות, מה היו עושים מעבר למה שעשתה הממשלה הזאת בנושא הכלכלי או בנושא המדיני.

איוב קרא: אם היו בממשלה היום, האם היו עושים דברים אחרים?

איוב קרא: היום מדברים על פינוי מאחזים, למה צריך להגיש אי-אמון בראש הממשלה?

איוב קרא: אם היום מפנים מאחזים, אני לא מבין אותה אופוזיציה אחראית, הרי לטעמכם הדבר הכי חשוב הוא לעשות את הדברים הללו, ואתם באים ומגישים הצעת אי-אמון בראש הממשלה?

אברהם בורג: הדבר הכי חשוב הוא לפנות התנחלויות.

איוב קרא: הרבה דברים שהוא עושה עכשיו הם דברים שאתם ממילא הייתם עושים אם הייתם בממשלה.

אברהם בורג: הוא בעצם מיישם את התורה שלנו.

איוב קרא: ולכן אל תבואו בטענות.

איוב קרא: הרי כל מה שיעשה הליכוד, אתם תקנטרו ואתם תקראו תיגר עלינו.

איוב קרא: אנחנו לא מתרגשים מהדבר הזה, זו מפלגה אצילה, מפלגה עם שורשים, מפלגה שעשתה רבות למען המדינה, ואל תשכחו – היא חתמה את הסכם השלום הראשון עם מדינה ערבית.

איוב קרא: לכן, אדוני היושב-ראש, אין סיבה בעולם היום לקבל את האי-אמון הזה.

איוב קרא: אין כל הצדקה להביא אי-אמון לבית הזה, ואנחנו נפעל בכל מאודנו להפיל את הצעת האי-אמון.

נסים דהן: תודה.

נסים דהן: חבר הכנסת אילן ליבוביץ, חמש דקות לרשותך, על-פי החלטת ועדת הכנסת כמובן.

אילן ליבוביץ: אדוני היושב-ראש, חברי וחברות הכנסת, אין ספק שמה שאירע בליל ההצבעה על התוכנית הכלכלית הוא אירוע חמור ביותר, אותה הצבעה כפולה, אחת או שתיים או אולי יותר, הן אירוע חמור.

אילן ליבוביץ: אין לאף אחד ספק בכך.

אילן ליבוביץ: אין לאף אחד ספק שצריך לטפל בזה במלוא חומרת הדין.

אילן ליבוביץ: יושבת ועדת האתיקה של הכנסת, יש ועדת חקירה שמינה יושב-ראש הכנסת, היתה פנייה ליועץ המשפטי לממשלה, הדברים האלה נבדקים, ייבדקו, ואני סמוך ובטוח שהדין ימוצה עם מי שיימצא אשם בעניין הזה.

אילן ליבוביץ: לפחות אחד גם בא ואמר: אני עשיתי את המעשה.

אילן ליבוביץ: לכן, לבוא היום ולהציע הצעת אי-אמון בנושא הזה, נראה לי שזה חלק מאותו ריטואל שלצערי הכנסת צריכה לעבור פה כל שבוע, של הצעת אי-אמון כדי לחמם את הקנה לקראת המשך השבוע, שהרי, חבר הכנסת בורג, ברור לך שלא תצליחו להפיל את הממשלה - - -

אברהם בורג: באיזה נושא היית מציע אי-אמון?

אילן ליבוביץ: הנושא השני שהוצע בו אי-אמון, התוכנית הכלכלית ומלאות 100 הימים לכהונת הממשלה, גם על זה היית אומר, חבר הכנסת בורג, שזה נושא ראוי, אבל מפלגת העבודה, שכל חזון השלום בפיה, ומרצ, שכל היום דוגלת במשא-ומתן עם הפלסטינים ובחידוש תהליך השלום, דווקא היום, כאשר אנחנו שומעים שמשרד הביטחון העביר לנציגי המתנחלים רשימה של 15 מאחזים בלתי חוקיים שהולכים לפנות החל מהלילה, דווקא היום מצאו את הזמן להגיש הצעת אי-אמון, במקום לתת את רשת הביטחון שהבטחתם לראש הממשלה.

אברהם בורג: אתה צודק, אבל אשאל אותך שאלה לגיטימית.

אברהם בורג: אתה נבחרת במפלגה בלי עמדה מדינית מובהקת, בלי עמדה כלכלית מובהקת, עם עמדת משטר מובהקת, איכות שלטון, ניקיון כפיים מעל לכל דבר, שינוי במדינה המקולקלת שלנו, נכון?

נסים דהן: רגע, רגע, מה זה נאום חדש?

נסים דהן: קריאת ביניים, מותר, מלה, שתיים, אתה כבר נואם.

נסים דהן: אל תענה לו, תמשיך.

אברהם בורג: זה נאום ביניים.

נסים דהן: חבר הכנסת בורג, אדוני יושב-ראש הכנסת לשעבר, אתה מפר את התקנון ברגל גסה.

נסים דהן: אתה נואם.

אברהם בורג: אבל כולם פונים אלי.

אברהם בורג: כולם תוקפים אותי ואדוני לא מגן עלי.

נסים דהן: תירשם, ניתן לך זמן.

אילן ליבוביץ: או שדברי לא היו ברורים, או שחבר הכנסת בורג לא שמע כראוי את דברי.

נסים דהן: אל תנהל אתו ויכוח, כי הוא יענה.

אילן ליבוביץ: אבל אני חושב שבתחילת הדברים - ואם נבקש לקרוא מהסטנוגרמה את תחילת דברי, יהיה ברור לכל אחד שאמרתי שהמעשה חמור וצריך למצות את הדין עם מי שעשה אותו.

אילן ליבוביץ: אין לי ספק בכך.

אילן ליבוביץ: אבל בין זה ובין הצעת אי-אמון בנושא המדיני והכלכלי, שזה הנושא של סיעת מרצ, דווקא ביום הזה, דווקא כאשר אנחנו רואים תחילת חידוש תהליך מדיני, דווקא אחרי פסגת עקבה בשבוע שעבר, דווקא כשהולכים הלילה לפנות מאחזים, דווקא אז לבוא ולהציע הצעת אי-אמון בממשלה, במלאות 100 ימים לכהונתה?

אילן ליבוביץ: מה ציפו, שכל תחלואי המדינה יתוקנו ב-100 ימים?

אילן ליבוביץ: ודאי שזה בלתי אפשרי.

אילן ליבוביץ: אבל, יש פה פריצת דרך, שעם כל הכבוד, לא היתה לכל אורך הקדנציה הקודמת כאשר אתם, חברי ממפלגת העבודה, הייתם חברים ושותפים לקואליציה ולממשלה.

אילן ליבוביץ: אז היום, כשיש פריצת דרך וכשרואים אופק חדש בתחום המדיני לפחות, ואחרי שעברה התוכנית הכלכלית, כשבסיכומו של דבר אני לא רואה שמישהו הציע תוכנית הרבה יותר מבריקה או טובה ממנה לכנסת הזאת - כל מה שיכלו לומר: תקצצו להתנחלויות, תקצצו מעבר ל"קו הירוק", אבל מעבר לזה שום דבר.

אילן ליבוביץ: הרי לא היתה פה שום תוכנית רצינית מהצד השני, ששמענו עליה.

אברהם בורג: חבר הכנסת ליבוביץ, עוד מעט אהוד ברק חוזר - - -

נסים דהן: חבר הכנסת בורג, יש לי הרגשה שכל המליאה נועדה בשבילך היום.

נסים דהן: אתה מנהל דו-שיח במליאה.

נסים דהן: עם כל הכבוד.

אברהם בורג: אני מתכונן בשם סיעת העבודה.

אילן ליבוביץ: הנה, הגיע תגבור, חבר הכנסת וילנאי.

נסים דהן: אל תענה לו.

נסים דהן: תמשיך.

נסים דהן: תמשיך כי זמנך מסתיים.

אילן ליבוביץ: אדוני היושב-ראש, מעבר לאותו ריטואל שבועי של יום שני אחר הצהריים, שבו כולנו צריכים להתכנס פה כדי להפיל את הצעות האי-אמון, אני באמת לא רואה כל טעם בהצעות האלה, אני רואה בהן רק ביטוי לצורך לנגח ולקנטר.

אילן ליבוביץ: אין בהן שום טעם, ודאי לא היום.

אילן ליבוביץ: אנחנו כמובן מציעים להצביע נגד ההצעות האלו.

אילן ליבוביץ: תודה רבה.

נסים דהן: תודה רבה.

נסים דהן: חבר הכנסת יעקב מרגי, בבקשה, חמש דקות לרשותך.

נסים דהן: אחריו - חבר הכנסת אורי אריאל.

יעקב מרגי: אדוני היושב-ראש, כנסת נכבדה, 100 ימי חסד עברו עלינו, אבל חסד אין.

יעקב מרגי: את כל גמילות החסד של המדינה ביטלה הממשלה בחוק האחרון להבראת המשק.

יעקב מרגי: את החסד היא העבירה לעמותות החסד.

יעקב מרגי: אוי לנו אם לא היו לנו עמותות חסד.

יעקב מרגי: 100 ימי חסד בנושא הכלכלה.

יעקב מרגי: הממשלה העבירה תוכנית כלכלית, אכזרית לחלש ומעודדת לעשיר.

יעקב מרגי: נוספו מקומות אבטלה במקום מקומות תעסוקה, גזירות כלכליות שהציבור לא יוכל לעמוד בהן.

נסים דהן: חבר הכנסת זאב, לא ראוי להפנות את הגב לדובר, במיוחד שהוא חבר מסיעתך.

לימור לבנת: ואם הוא מסיעה אחרת, זה בסדר?

נסים דהן: במיוחד, אמרתי.

יעקב מרגי: על-פי הקביעה של המוסד לביטוח לאומי, התוכנית הזאת תהפוך כל ילד שלישי במדינה לילד עני.

יעקב מרגי: תוכניות העשרה וחיזוק לילדים במוסדות החינוך בוטלו, למרות הגידול הטבעי במוסדות.

יעקב מרגי: פיטורי אלפי עובדים מהמגזר הציבורי ללא יצירת אלטרנטיבה ומקומות עבודה חלופיים.

יעקב מרגי: רבותי, ביטול חוקי הנגב.

יעקב מרגי: אני רוצה להוכיח לכם, שהממשלה הזאת מדברת בשני קולות בנושא הצמיחה.

יעקב מרגי: יש מחקר של אוניברסיטת בן-גוריון בנגב, שמוכיח כי חוקי הנגב הביאו ממוצע יותר גבוה של צמיחה לעומת חלקים אחרים בארץ, אבל לממשלה הזאת אין בעיה להבטיח צמיחה ואת עידוד הצמיחה.

יעקב מרגי: היא יודעת לבטל חוקים שעודדו את הצמיחה או שיצרו צמיחה.

יעקב מרגי: היא ביטלה את הצמיחה עם ביטול חוקי הנגב.

יעקב מרגי: קיצוץ דרסטי של 70% למגזר החרדי, ללא רחמים.

יעקב מרגי: אם מישהו חושב שאכן צריך לקצץ למגזר החרדי, היה צריך לעשות זאת ביתר רגש, ברחמנות, בצורה מדורגת ואטית, אם בכלל.

יעקב מרגי: ממשלה שהבטיחה לבוחרים את חיזוק מעמד הביניים.

יעקב מרגי: מפלגת שינוי הבטיחה לחזק את מעמד הביניים, אבל אנחנו רואים בצורה אסטרטגית כיצד הממשלה הזאת מכה את מעמד הביניים מכה אחר מכה, עד כדי חיסולו כמעט כליל.

יעקב מרגי: ממשלה זו, שהבטיחה לצעירים באמצעות מרכיביה - שוב שינוי - שלא תהיה להם סיבה לעזוב, מחקה את החיוך והתקווה מהצעירים האלה.

יעקב מרגי: ממשלה זו היא מעשה הרמייה של היובל לבוחריה.

יעקב מרגי: אין פלא שמגיעים היום בבחירות ל-30% הצבעה, 32% הצבעה.

יעקב מרגי: הציבור מאס בממשלות כאלה.

יעקב מרגי: ממשלה זו משדרת חוסר אמינות ויציבות.

יעקב מרגי: ממשלה זו, שהבטיחה שלום וביטחון - אין שלום ואין ביטחון.

יעקב מרגי: אני לא רוצה לומר למי הבטיחו.

יעקב מרגי: עדיין עם ישראל חושש לצאת באופן חופשי ברחבי הארץ.

יעקב מרגי: עם ישראל עדיין מביא את מיטב בניו לקבורה.

יעקב מרגי: ממשלה זו, שהבטיחה שלום, הבטיחה ארץ-ישראל, והנה המשא-ומתן מתקיים עם רוצחי עם ישראל, עם מכחישי השואה, כשעדיין אנחנו קוברים את מתינו.

יעקב מרגי: הגענו לפרשת דרכים בזמן שהממשלה אישרה את מפת הדרכים.

יעקב מרגי: הממשלה הזאת ממשיכה להזרים כספים רבים לרשות הפלסטינית, ללא קיזוז עלויות האינתיפאדה.

יעקב מרגי: בזכות קולותיהם של מי?

יעקב מרגי: רק לפני כמה שבועות הצביעו כאן בני אלון ואפי איתם בעד הזרמת הכספים לרשות הפלסטינית.

יעקב מרגי: אדוני היושב-ראש, כנסת נכבדה, לסיכום ולסיום, בנושא כלכלה ורווחה - פשיטת רגל מוחלטת של מדינת הרווחה, תוך התעלמות מצורכי העם.

יעקב מרגי: לצערי הרב, את צורכי מרכז המפלגה מבינים, הם לגיטימיים, וגם, אתם יודעים מה - לא שומעים קולות בבית הזה ששואלים איך קורים דברים כאלה.

יעקב מרגי: אני יודע מה היה קורה במליאה אם היו עושות זאת מפלגות אחרות.

יעקב מרגי: בנושא דת ומדינה - ממשלה זו רצה ריצת אמוק לשינוי דמותה וזהותה של מדינת ישראל, שנבנתה פה מתוך התחשבות ורגש ודו-קיום במשך 50 שנות קיומה של המדינה, על-ידי ייבוא שחקני רכש, כגון מאכילי דגים ומגדלי חתולים וכן כדורגלנים.

יעקב מרגי: כנראה, אליבא דממשלה הזאת, כבר אין צורך בקיבוץ גלויות ובעידוד עלייה.

יעקב מרגי: רק להזכיר ליושבי הבית הזה, יהדות אתיופיה מתה מרעב וממחלות במחנות המעבר באדיס-אבבה ובגונדר, כשאני שומע שר בממשלת ישראל מתבטא באחת הוועדות בעניין הזה: אין כסף לעלייה.

יעקב מרגי: אז כנראה, אליבא דאותם שרים, אליבא דממשלה זו, כנראה שעדיף לתת אזרחות לשחקני רכש מאשר להעלות לכאן עולים.

יעקב מרגי: בנושא הביטחון, אמרנו: לא שלום ולא ביטחון.

יעקב מרגי: לסיום, אדוני היושב-ראש, ממשלה זו בתחילת ימיה הפקירה את תורת ישראל, ועם אישור התוכנית הכלכלית היא הפקירה את עם ישראל, ועכשיו, עם מפת הדרכים, היא הפקירה את ארץ-ישראל.

יעקב מרגי: אין לנו אמון בממשלה הזאת.

יעקב מרגי: תודה, אדוני היושב-ראש.

נסים דהן: תודה, אדוני.

נסים דהן: חבר הכנסת אורי אריאל, חמש דקות.

אורי אריאל: אדוני היושב-ראש, חברי חברי הכנסת, רבותי השרים, בשעה שאתם מתדיינים, רבותי השרים – תשומת לב לשנייה, אחר כך תחזרו לעניינים החשובים – בשעה זו שאנחנו פה, הטרקטורים של ראש הממשלה הורסים את מה שנקרא נווה-ארז-דרום.

אורי אריאל: זה על דרך אלון.

אורי אריאל: זה כאשר הממשלה, בראשותך, אדוני ראש הממשלה, החליטה לאמץ את ההסתייגויות שהיו שותפים להן גם השר איתם, גם השרה לימור לבנת - - -

יצחק כהן: שיפרשו מהקואליציה.

נסים דהן: חבר הכנסת כהן, לא נהוג לקרוא קריאת ביניים כשעומדים.

נסים דהן: חבר הכנסת כהן ידידי, נא לשבת.

נסים דהן: קריאת ביניים לגיטימית, לא יותר מקריאת ביניים.

יצחק כהן: שיפרשו.

יעקב מרגי: תשאיר אותם בפנים.

נסים דהן: חבר הכנסת מרגי, זה לא דיון בוועדה עכשיו, זו מליאת הכנסת.

יצחק כהן: תגיד למפד"ל: תפרשו מהקואליציה.

יצחק כהן: מה אתם עושים בקואליציה?

נסים דהן: עד כאן.

אורי אריאל: ראש הממשלה מפר לאור היום ברגל גסה את החלטות הממשלה, שעד שייכון השקט לא יהיה שום מהלך נוסף.

אורי אריאל: הדברים האלה כמעט, הייתי אומר, היו ידועים מראש.

אורי אריאל: הם כמעט כתובים על הקיר.

אורי אריאל: לצערי, יש בבית הזה, אולי גם במקומות אחרים, שצוהלים.

אורי אריאל: ראיתי גם אנשים שמחים.

אורי אריאל: מה לשמחה זו בביתכם?

אורי אריאל: שמחים.

אורי אריאל: אז הנה, ראש הממשלה מצליח לשמח חלק מהציבור בהרס.

אורי אריאל: אמר לי מישהו שאני מחשיב אותו ליודע דבר - הייתי שמח אילו שר הפנים היה פה - בכל מקרה, אמר לי מישהו יודע דבר, שבחוות-השקמים יש הפרות משמעותיות של חוקי הבנייה.

אורי אריאל: חלק מהן עקפו דרך הוועדה למתקנים ביטחוניים.

אורי אריאל: האם מישהו מחברי הבית מכיר את המושג הזה?

אורי אריאל: זה מושג שנועד לבסיסים צבאיים בדרך כלל, רגישים, שאין אפשרות לחשוף אותם בנוהל רגיל של ועדות מחוזיות או מקומיות.

אורי אריאל: אמרתי לו שאני לא מתכוון להשתמש בעניין הזה, יכול להיות שיש פה איזו בעיה בבנייה בלתי חוקית בחוות-השקמים - - -

חיים אורון: - - -

אורי אריאל: אבל, סלח לי, חבר הכנסת אורון, אני לא מתכוון להשתמש פה בעניין הזה.

אורי אריאל: יש בפנינו בעיה לאומית.

אורי אריאל: יש פה משא-ומתן תחת אש, כאשר ראש הממשלה, כידוע לכולם פה, זה לא סוד, הודיע פעם אחר פעם שדבר כזה לא יהיה בבית-מדרשו.

אורי אריאל: יש פה, ואני אומר דברים מתוך ידיעה נכון להיום - הכול מתנהל תחת לחץ אמריקני.

אורי אריאל: שר החוץ פאואל אמור לבוא הנה תוך כשבועיים.

אורי אריאל: צריך להביא לו קבלות.

אורי אריאל: האם מישהו שמע שנגמרה ההסתה לרצח יהודים?

אורי אריאל: האם מישהו שמע שיש הפסקה בהתרעות - נכון להיום, 53 התרעות חמות.

אורי אריאל: ההסכם הזה, לצערנו, גרוע מאוסלו.

אורי אריאל: יאמר ראש הממשלה מה שירצה, יסביר מה שיסביר, חבל על הזמן.

אורי אריאל: חבר הכנסת כהן, שאלתך שאלה ראויה.

אורי אריאל: אני רוצה, ברשותך, בדקה האחרונה להתייחס אליה.

יצחק כהן: גם אפי איתם.

אורי אריאל: אתה רק מפריע לי עכשיו.

נסים דהן: חבר הכנסת כהן, אל תפריע.

נסים דהן: הנה, הודעה דרמטית, חבר הכנסת כהן, תקשיב.

אורי אריאל: השר איתם הרי יכול לעלות בכל דקה על הבימה ולומר את דברו.

אורי אריאל: יש לו הזכות בתוקף התקנות.

אורי אריאל: נכון, אדוני היושב-ראש?

נסים דהן: לא באי-אמון.

אורי אריאל: אז יש פה בעיה חמורה.

אורי אריאל: איך הוא יאמר את דברו?

חיים אורון: תאמין לי, הוא יכול, והוא לא הולך לנצל את הזכות הזאת.

אורי אריאל: אני רוצה לסיים, אדוני היושב-ראש, לא הייתי רוצה להקשות עליך בלוח הזמנים פה.

אורי אריאל: אין ספק שזה מחייב, ודאי את האיחוד הלאומי - אחרים יגידו את דברם כאשר ירצו - לחשבון נפש אמיתי, רציני ובמהרה.

אורי אריאל: ראש הממשלה לא יכול לקבל אשראי ללא גבול, כאשר לפחות על פניו - אלא אם נשמע אותו עונה פה על האי-אמון, מסביר דברים אחרים.

אורי אריאל: שמעתי שבשבוע הבא הוא יהיה פה בנאום מדיני, אז אולי צריך להמתין לשבוע הבא, רק נדמה לי שהטרקטורים שהוא שלח לא מחכים והם הורסים.

אורי אריאל: במקום לבנות הם הורסים.

אורי אריאל: אנחנו נגיד את דברינו בוודאי בימים הקרובים.

אורי אריאל: תודה.

נסים דהן: אתה בעד האי-אמון או נגד?

נסים דהן: אם לא אכפת לך להבהיר.

אורי אריאל: לשאלת היושב-ראש, אם אנחנו נגד האי-אמון - - -

חיים אורון: הם בעד או נגד.

נסים דהן: אל תעזרו לו, הוא יודע לדבר יפה מאוד.

אורי אריאל: אני תמיד שמח לקבל עזרה מחברי כנסת ותיקים, בעיקר מהשמאל.

אורי אריאל: אני מציע שלפחות אנחנו נדון בזה וניתן חופש הצבעה לחברי סיעת האיחוד הלאומי.

אורי אריאל: אני מצפה שגם בליכוד יהיה נוהל כזה שיאפשר לחברים שונים להביע דעות שונות.

נסים דהן: חבר הכנסת אורי אריאל, תודה רבה.

נסים דהן: חבר הכנסת חיים אורון, בבקשה.

יצחק כהן: לא הבנתי – הם פורשים או לא פורשים?

נסים דהן: חבר הכנסת כהן, תשאל אותו בשקט, לא בקול.

נסים דהן: חבר הכנסת אורון, חמש דקות.

חיים אורון: אדוני היושב-ראש, חברי הכנסת, אני רוצה בראשית דברי להתייחס להצעת האי-אמון שהעלה פה חבר הכנסת פינס.

חיים אורון: ואני לא רוצה לחזור על כל מה שנאמר כאן על-ידי חבר הכנסת פינס והשר שטרית שענה לו בנושא ההצבעות הלא-תקינות שהתנהלו כאן בליל הדיונים על התקציב.

חיים אורון: היות שאמרתי את זה בפורום מסוים של יושבי-ראש הסיעות אצל היושב-ראש, אני מוצא לנכון לומר את זה גם כאן, ואני רוצה להפנות את מה שאני אומר עכשיו ישירות לחבר הכנסת מתן וילנאי, שהוא חבר ועדת האתיקה של הכנסת.

חיים אורון: אני לא יודע מתי תדונו, אני לא יודע מתי תחליטו, אבל כמי שהיה הרבה שנים בוועדת האתיקה של הכנסת, אני מצפה מוועדת האתיקה שהיא תחליט להעביר את כל הנושא הזה ליועץ המשפטי לממשלה.

חיים אורון: אגב, אם אני לא טועה, אני פונה גם ליושב-ראש הישיבה, שגם הוא חבר בוועדת האתיקה - אני לא מתערב בהחלטותיכם, ואני חושב שהוועדה הזאת זכתה ליוקרה רבה בעבר, ואני בטוח שגם תהיה לה בהווה, ולכן היא חופשייה להחליט ככל שהיא תחליט.

חיים אורון: אני אגיד את זה בצורה הבאה, אדוני היושב-ראש, שהוא חבר בוועדת האתיקה, אם אני הייתי היום חבר בוועדת האתיקה, בצד הדיון המשמעתי בכנסת, והיות שכבר נאמר על-ידי היועצת המשפטית של הכנסת שיש חשד שלמעשה הזה יש גם היבטים שהם מעבר למשמעתיים – תראה כמה אני בורר את מילותי – כל ההיבטים שהם מעבר למשמעתיים צריכים להיות מועברים על-ידי ועדת האתיקה כולה, ובהקשר זה היא מייצגת את הבית כולו, לחקירת היועץ המשפטי של הממשלה, ואני מתאר לעצמי שהוא יורה למשטרה לחקור את הנושא.

חיים אורון: כל הליך אחר - אני יודע שיש חברי כנסת בודדים שפנו או רוצים לפנות.

חיים אורון: אני יודע שיש כל מיני מהלכים אחרים.

חיים אורון: זאת הדרך הראויה, כי אתם דנתם בעניין, אתם יודעים מה נמצא בפניכם ואתם גם יודעים יותר טוב מכל חבר אחר מה אתם לא יכולים לדעת, כי הוא לא נמצא בפניכם.

חיים אורון: העבירו את זה למי שראוי שיבחן את הנושאים הללו, וכך אולי - - -

נסים דהן: חבר הכנסת אורון, רק בשביל להגיד לחבר הכנסת וילנאי שהוא חבר ועדת האתיקה, לומר לך שכך ועדת האתיקה נוהגת; אנחנו דנים רק בנושא האתי, שאר הדברים נשארים בידיו של היועץ המשפטי לממשלה.

חיים אורון: היות שאני יודע, אני רוצה להבהיר את דברי.

חיים אורון: נדמה לי שבפעם הראשונה ועדת האתיקה יכולה לפנות בשם הוועדה, בשם ארבעת חבריה, ובכך בשם כולנו - אני מקווה שבשם כולנו - ליועץ המשפטי לממשלה ולומר: יש לנו תחושה שיש פה נושאים שהם מעבר לסמכותנו וליכולתנו לחקור, אנא ממך, חקור בהם אתה.

חיים אורון: אני לא רוצה להוסיף, ואם מה שאמרתי כאן באופן כלשהו איננו עולה בקנה אחד עם סמכותכם, אני בטוח שהיועצת המשפטית של הכנסת תנחה אתכם שאני מטעה.

חיים אורון: אבל אני חושב, ויש לי יסוד להניח, שמה שאני אומר כאן הוא בגדר סמכויותיכם, ולפיכך אני חושב שצריך להעביר את הנושא כולו, את כל מה שהתרחש בלילה הזה, בהיבטים שיושב-ראש הכנסת - לפני שאתה עלית לדוכן - אמר: אני, קצרה ידי מלחקור, קצרה ידי מלברר, לא יכול להיות שבגלל קוצר היד או חוסר היכולת לברר הנושא הזה לא יבורר עד תום, וכדי שיבורר עד תום, צריך להפסיק את גלגול הכדור הזה מכתובת לכתובת, אלא להניח אותו בכתובת היחידה, כנראה, שיכולה לטפל בו עד הסוף.

חיים אורון: ואני לא רוצה להמשיך בנושא הזה; אני חושב שהדברים, לפחות מה שאמרתי, מאוד ברורים, אפשר כמובן לא להסכים להם, אבל זה מה שאני חושב.

נסים דהן: יש לך עוד דקה בשביל הנושא עצמו.

חיים אורון: בזמן שנשאר לי, אדוני היושב-ראש, אני מסרב להשתתף בפתרון החידה: למה מתכוון ראש הממשלה?

חיים אורון: אני מברך אותו ובירכתי אותו בכמה הזדמנויות על האמירות שהוא אמר בכמה מקומות, ועל החלטות שהוא קיבל, שהן עדיין בגדר החלטות מילוליות בלבד.

חיים אורון: יש לי הרבה מאוד ספקות, ואני לא חושב שדווקא ברגעים אלה, כשנעשה מהלך מאוד צנוע, מאוד מוגבל, שיש בו הרבה משום יציאת ידי חובה ולא התמודדות עם הנושא עצמו - גם המהלך הזה של יציאת ידי חובת האמריקנים, חובת ההצהרה, חובת מראית העין, גם המעשה הזה יש בו מה שיש בו ואין בו מה שאין בו, ותגובתו של חבר הכנסת אריאל למהלך הזה מראה שיש בו משהו, בכל זאת, ואני לא מתנדב - אני אומר את זה במפורש - אני לא מתנדב להפחית ממשקלו של כל מהלך כזה, כשאני יודע שהוא נעשה בתוך אותו מחנה שראש הממשלה נטוע בו מאוד שורשית, ותקופות ארוכות מאוד, ואני לא בטוח שגם לא עכשיו, הוא בעצם מנהיגו והמוציא לפועל העיקרי שבו.

חיים אורון: כל השאר וכל השאלות הנוספות - אנחנו נימצא כאן לא על תקן של פרשנים, לא על תקן של מפרשי כתבי חידה, אלא נימצא כאן כמי שממלאים את שליחותם הציבורית, לומר באופן הברור ביותר, באופן הברור ביותר, מפת הדרכים, מבחינתנו, היא לא תכתיב אמריקני.

חיים אורון: מפת הדרכים, מבחינתנו, היא לא מסלול מכשולים שצריך לראות איך עוקפים אותו.

נסים דהן: גם הדקה הנוספת עברה.

חיים אורון: מפת הדרכים, מבחינתנו, היא המסלול האקטואלי, גם אם הוא לא טוב, גם אם הוא לא מושלם, ואנחנו נעשה את הכול, וככל שנוכל להשפיע קודם כול על ממשלתנו, וככל שנוכל להשפיע בציבור הפלסטיני כדי ללכת בה וכדי להגיע באמצעותה אל הפתרון שאנחנו כולנו, או לפחות רובנו או חלקנו, נאבקים עליו זה שנים רבות.

חיים אורון: תודה רבה.

נסים דהן: תודה רבה.

נסים דהן: חברת הכנסת גילה פינקלשטיין, חמש דקות לרשותך.

נסים דהן: אחריה – חבר הכנסת הרב אברהם רביץ.

גילה פינקלשטיין: אדוני היושב-ראש, כנסת נכבדה, שני נושאים כבדי משקל עומדים בימים אלה לדיון ציבורי: הנושא האחד, המדיני, והמהלכים האחרונים שהממשלה נקטה בתחום הזה; והנושא הכלכלי, לאחר אישור התוכנית המקיפה בידי הכנסת לפני זמן קצר.

גילה פינקלשטיין: ציון 100 ימים לכינון הממשלה שאנחנו, סיעת המפד"ל, שותפים לה, הוא אכן נקודת זמן ראויה לבחינת ביניים של הנעשה עד כה.

גילה פינקלשטיין: אני מוכרחה לומר שחברי ואני איננו רווים נחת מהנעשה בתחום היחסים שבין הדת והמדינה.

גילה פינקלשטיין: אומנם הלכה למעשה כמעט שאיננו יכולים להצביע על שינויים של ממש בשטח, אך בהחלט יש סימנים מדאיגים לכרסום במאפיינים היהודיים של מדינת ישראל.

גילה פינקלשטיין: שר הפנים שמצהיר בכל יום שני וחמישי על כוונותיו ליישם מדיניות חדשה בכל הנוגע למתן אזרחות ישראלית יעדיף, למשל, את מי שיתרום לישראל מאשר את מי שעלה אליה מכוח חוק השבות או התגייר.

גילה פינקלשטיין: הכיוון הזה בהחלט מסוכן, בעיקר מפני מה שמאחוריו: המגמה לרוקן את מדינת ישראל ממשמעותה כמדינת היהודים ולהפוך אותה למדינה של כל אזרחיה.

גילה פינקלשטיין: אני קוראת מכאן לראש הממשלה, לשרי הממשלה, שלא לאמץ את הכיוון הזה, שבהחלט עלול להביא לסוף תפקידה ההיסטורי של מדינת ישראל כמדינת היהודים.

יצחק כהן: אז תפרשו.

גילה פינקלשטיין: דווקא בתחום זה ניכרת חשיבותה של השותפות שלנו בממשלה - כדי לרסן את המהלכים שמתכננים.

גילה פינקלשטיין: צביונה היהודי של המדינה הוא בנפשנו, הגענו בהסכמים הקואליציוניים להישגים חסרי תקדים - - -

יצחק כהן: תפרשו, תפרשו.

נסים דהן: חבר הכנסת כהן, לא להפריע, היא שמעה, היא שמעה.

נסים דהן: היא תענה כשהיא תרצה.

יצחק כהן: אבל הם לא פורשים.

נסים דהן: לא להפריע.

גילה פינקלשטיין: לגבי הנושא המדיני - אנחנו רואים בצער ובדאגה את ההצהרות המרחיקות לכת של שרון, את ההסכמה שהוא נתן בוועידת עקבה לכינון מדינה פלסטינית, אחרי שאושרה בממשלה מפת הדרכים, מפה שהיא אסון עבורנו.

גילה פינקלשטיין: לתת שיק פתוח למי שאינו חדל להכות בנו באמצעות טרור בכל דרך אפשרית - -

יעקב ליצמן: למה אתם נשארים בממשלה?

נסים דהן: חבר הכנסת ליצמן, אל תענה אותנו.

גילה פינקלשטיין: - - זה מעשה מסוכן וחסר אחריות.

גילה פינקלשטיין: אנו מקווים לעשות כל מאמץ להשפיע, לשכנע בכל במה ובכל אפשרות, בכל הזדמנות - -

יצחק כהן: לפרוש, גברת, לפרוש.

גילה פינקלשטיין: - - שריצה מהירה מדי ובכל מחיר לקראת הסדר כמוה כמתן פרס לטרור.

גילה פינקלשטיין: איננו מתנגדים חלילה להסדר או למשא-ומתן, ובוודאי לא לשלום עצמו שהוא שאיפה שלנו, כל אחד מהיושבים כאן.

גילה פינקלשטיין: אלא שכללי המשחק באזור חייבים להיות שונים ומציאותיים.

גילה פינקלשטיין: אין כל היגיון להיכנע לתכתיבי ארגוני המחבלים שערפאת עודו מעורב בהם עד צוואר, ארגונים שאינם מוכנים, למרות הבטחותינו הנדיבות, להניח ולו ליום אחד את נשקם.

גילה פינקלשטיין: ההתרעות על פיגועים מתגברות כל יום, למרות ואולי בגלל המאמץ להגיע לרגיעה ולהגיע לפיוס.

גילה פינקלשטיין: הנה, התזכורת הכואבת מאתמול, חיילים הרוגים ופצועים בחדירת מחבלים למוצב במחסום ארז, פעולה נפשעת ששלושת ארגוני המחבלים התגאו בה במשותף.

יצחק כהן: אי-אפשר להישאר בקואליציה הזאת.

גילה פינקלשטיין: יש להביט בעין פקוחה על הצעדים שננקטים ברשות הפלסטינית ולפעול על-פיהם.

גילה פינקלשטיין: לצערנו, על אף ההצהרות כאילו אבו-מאזן יהיה הגואל החדש ועליו עלינו להישען, אין לכך לפי שעה כל יסוד.

גילה פינקלשטיין: מסיבה זו אנחנו לא רואים כל טעם בהיענות לתביעות האמריקנים להוריד את המאחזים ביהודה ושומרון, גם לשיטתם של מי שסבורים כי זה יהיה צעד בונה אמון.

גילה פינקלשטיין: בנסיבות אלה זה יהיה סממן נוסף של כניעה וויתור ועצימת עין נוכח הטרור המשתולל והכתף הקרה שמפנים לנו מן העבר השני.

יצחק כהן: כמה שאת צודקת.

יצחק כהן: תפרשו.

נסים דהן: חבר הכנסת כהן, תן לה לסיים.

נסים דהן: חברי הכנסת, תשמעו בסוף בדיוק מה היא מתכוונת להצביע.

גילה פינקלשטיין: אני רוצה להוסיף בנושא התוכנית הכלכלית, שגם היא עולה כאן לדיון - הצלחנו, לשמחתנו, למתן באופן ניכר את היקף הקיצוצים והגזירות בתחומי החינוך והרווחה.

גילה פינקלשטיין: עצם העברת התוכנית יש בה איתות חיובי לשווקים ולמשקיעים.

גילה פינקלשטיין: אנחנו לוקחים את הנושא ברצינות ומוכנים להתמודד אתו באומץ.

גילה פינקלשטיין: אני מברכת על הצעד האמיץ ומקווה כי היקף הפגיעה בשכבות החלשות יהיה מינימלי וכי בסופו של דבר כולנו נצא נשכרים ממנו.

גילה פינקלשטיין: אדוני היושב-ראש, לאור כל הנאמר, סיעת המפד"ל תומכת בממשלה מתוך תקווה כי תצעד בדרך הנכונה.

גילה פינקלשטיין: אנחנו נתנגד להצעת האי-אמון.

גילה פינקלשטיין: תודה.

יצחק כהן: איך אפשר?

נסים דהן: זה מה שנקרא בוכים ויורים.

נסים דהן: חבר הכנסת הרב אברהם רביץ, בבקשה, חמש דקות לרשותך.

נסים דהן: עד שהוא מגיע לדוכן, אתה יכול לומר משהו, חבר הכנסת אחמד טיבי.

נסים דהן: אחרי זה - שקט.

אחמד טיבי: - - -

נסים דהן: תוכל לשאול אותה ישירות.

נסים דהן: עוד מעט היא תשב לידך.

נסים דהן: אדוני, כבוד הרב, חבר הכנסת רביץ, חמש דקות.

אברהם רביץ: אדוני היושב-ראש, גברתי השרה, חברי חברי הכנסת, אני מאוד חיכיתי שיעברו, יחלפו 100 ימים, ואומר לכם מדוע חיכיתי.

אברהם רביץ: כי אלו היו ימים לא של חסד, אלו היו ימים לא של חמלה, אלו היו ימים של אכזריות, של קשיחות, של אי-התחשבות בדברים היקרים ביותר שיש לנו בחברה.

אברהם רביץ: חבר הכנסת אחמד טיבי, תעשה שקט בסביבה, תעשה טובה.

נסים דהן: חבר הכנסת אחמד טיבי, אתה פתחת פרלמנט חדש.

אחמד טיבי: ראית שאני רק יושב, לא פותח את הפה.

אחמד טיבי: הסביבה.

נסים דהן: חס ושלום.

נסים דהן: אתה יושב וכולם מצטרפים אליך.

אברהם רביץ: אתה מושפע מהסביבה.

אברהם רביץ: זה לא טוב.

נסים דהן: בבקשה, כבודו ימשיך, ונא לא להפריע.

אברהם רביץ: והנה טעיתי בלוח, חשבתי ש-100 ימים חלפו כבר שלשום.

אברהם רביץ: לא עשיתי חשבון טוב.

אברהם רביץ: אבל אתמול קיבלתי תזכורת ל-100 הימים האומללים שעם ישראל עובר.

אברהם רביץ: יש לפני מכתב שיצא אתמול מיושב-ראש ועדת התמיכות של משרד הרווחה.

יעקב ליצמן: מי זה, אדוני?

אברהם רביץ: זה ממשרד הרווחה, לא משרד העבודה.

אברהם רביץ: משרד העבודה זה מר אולמרט.

אברהם רביץ: משרד הרווחה זה מר זבולון אורלב.

אברהם רביץ: ואני התפלאתי, נדהמתי.

אברהם רביץ: המכתב הזה מופנה למנהלי המוסדות הפנימייתיים בכל הארץ.

אברהם רביץ: וכותב מנהל מחלקת התמיכות, שאכן זאת השנה האחרונה שמחלקת התמיכות תתמוך בילדים הנמצאים בפנימיות.

אברהם רביץ: אני רוצה לתאר לך מי הם הילדים האלה.

אברהם רביץ: הילדים האלה הם ילדים שעוברים מבחנים מסוגים שונים, מבחנים כלכליים בראש ובראשונה, לפי קריטריונים, והקריטריונים נמוכים, נמוכים מאוד מרמת העוני הממוצעת בישראל.

אברהם רביץ: הם עוברים גם מבחנים כדי לדעת אם הם יכולים בכל זאת לשהות במסגרת הבית - האם יש בית, האם יש גג לראשם - ואז הם לא מתקבלים למסגרת הזאת.

אברהם רביץ: הם נבחנים אם הם יוכלו לעמוד בתנאי הפנימייה.

יצחק כהן: להם אין ילדים.

אברהם רביץ: אין כאן אפליה בעניין הזה בין דתיים לחילונים.

אברהם רביץ: באמצע מחזור הלימודים, לא באמצע שנת הלימודים, ברוך השם, אבל באמצע מחזור הלימודים - מדובר כאן על ילדים בגיל חטיבת הביניים ובגיל התיכון, והילדים האלה נכנסו לפנימיות והתקבלו שם בגלל מצבם הקשה ביותר בחברה הישראלית - באמצע מחזור הלימודים, לקראת ספטמבר הקרוב, הילדים האלה ייזרקו החוצה.

אברהם רביץ: רבים מהם אין להם בית.

אברהם רביץ: אתם מבינים מה זה אין להם בית?

אברהם רביץ: אין הורים.

אברהם רביץ: אולי פיזית יש הורים.

אברהם רביץ: בלי לבדוק מה כן ומה לא, הודעה חד-משמעית: לא תהיה יותר תמיכה של ממשלת ישראל בילדים אלו.

אברהם רביץ: אני שואל את עצמי: איפה אנחנו חיים?

אברהם רביץ: וזה היה ביום ה-100 של 100 ימי החסד של הממשלה הזאת.

אברהם רביץ: אין רחמים, אין חסד, אין חמלה, אין הבנה, והילדים האלה ייזרקו לבתיהם.

אברהם רביץ: אני שמח שחלפו עברו להם ימי החסד האלה, ואולי נתחיל עכשיו לחיות באופן נורמלי, נסתכל, נתבונן ונראה מה כן ומה לא.

אברהם רביץ: כולנו יודעים את הסיפור הכלכלי, אבל איך מטפלים בסיפור כזה?

אברהם רביץ: זה דבר אחד.

אברהם רביץ: דבר שני, מלבד השרה יש כאן עוד שתי חברות כנסת.

אברהם רביץ: אני פונה לנשים, כי יש לנו מסורת שחברות הכנסת לקחו על עצמן, מעבר לכל המשימות האחרות, להגן על ציבור הנשים בישראל.

אברהם רביץ: אני קורא היום בעיתון - אתם יודעים ש לפי החוק אסור לפטר אשה בהיריון, אבל יש דרך - אם באמת המפעל הוא כושל, הוא לא כלכלי, זה בלתי אפשרי ואין עבודה כלל וכלל, ועוד כל מיני תנאים.

אברהם רביץ: החמירו כל כך.

אברהם רביץ: אתם יודעים מי יכול לפטר אותה, מי יכול לתת רשות?

אברהם רביץ: רק השר.

אברהם רביץ: אם השר איננו נותן רשות, אי-אפשר לפטר.

אברהם רביץ: מי יקבל אותה לעבודה?

אברהם רביץ: אני באמת פונה אליכם.

אברהם רביץ: היה לנו כאן לובי של חברות כנסת שפעלו באופן מצטיין ביותר, ואני באמת משבח גם את השרה שלנו.

אברהם רביץ: אבל היום להפקיר נשים בהיריון?

אברהם רביץ: אתם יודעים מה, לפעמים מתגנב לראשי איזה מין דבר אפיקורסי כזה: אולי זה גם כן כיוון שנשים בהיריון יש יותר בציבור החרדי.

אברהם רביץ: לא, לא ייתכן.

אברהם רביץ: אבל כל אשה בהיריון מהילד הראשון יכולים לפטר אותה.

אברהם רביץ: לכן אני אומר:

אברהם רביץ: ברוך שפטרנו מ-100 ימי האכזריות וחוסר החמלה, והבה נתחיל להתבונן "על באמת", לא בתנאי מעבדה של פקידי אוצר, אלא כבני אדם עם לב.

אברהם רביץ: בלי לב לא נעשה שום דבר כאן בחברה.

אברהם רביץ: תודה, אדוני.

נסים דהן: תודה רבה לחבר הכנסת אברהם רביץ.

נסים דהן: חבר הכנסת מוחמד ברכה, חמש דקות בבקשה.

נסים דהן: אחריו - חבר הכנסת דוד טל.

מוחמד ברכה: אדוני היושב-ראש, רבותי חברי הכנסת, לו היתה ההצבעה עומדת על חודו של קול, אפשר היה לתרץ את ההצבעה המזויפת בלחץ של אנשים, אבל שני תירוצים ניתנו - חבר הכנסת גורלובסקי אמר, שהוא עשה את זה מתוך עייפות.

מוחמד ברכה: הרי כולנו יושבים בכנסת ואנחנו יודעים שמתוך עייפות לא עושים מאמץ יתר אלא עושים פחות מאמץ.

מוחמד ברכה: לשלוח את כל הגוף שלך לכיסא שלידך ולהשתמש בשתי האצבעות כדי להצביע?

מוחמד ברכה: אני לא מבין את זה.

מוחמד ברכה: זה שאדוני יושב-ראש הכנסת חוזר על זה, זה לא טוב ליושב-ראש הכנסת.

מוחמד ברכה: ההצדקה השנייה שנאמרה היא, שזה נעשה בשגגה.

מוחמד ברכה: אני לא יודע איך אפשר לדייק בשתי אצבעות על שתי נקודות בשגגה.

מוחמד ברכה: מילא אם ההצבעה היא באצבע אחת, כשפתאום נפלטה אצבע הצדה ולחצת, אבל אתה צריך להצביע בשתי אצבעות.

יעקב ליצמן: לא, הוא הצביע בשגגה על שלו.

מוחמד ברכה: על שלו?

מוחמד ברכה: יפה.

מוחמד ברכה: זה עוד יותר מקורי.

מוחמד ברכה: אני לא תופס את זה.

מוחמד ברכה: אני לא מבין מה צריך לחקור.

מוחמד ברכה: הרי כל ההצבעות שודרו בטלוויזיה.

יצחק כהן: איזה שאלות?

יצחק כהן: על הליכוד יש לך שאלות?

יצחק כהן: אין שאלות על הליכוד, יש תשובות.

יצחק כהן: ראיתם אתמול את מרכז הליכוד?

נסים דהן: חבר הכנסת כהן, אתה עושה כאן פרלמנט חדש.

יצחק כהן: זאת מפלגת השלטון.

מוחמד ברכה: לכן, רבותי, קרה משהו.

מוחמד ברכה: קרה משהו פשוט בזדון.

מוחמד ברכה: קרה משהו שהוא זיוף במודע.

מוחמד ברכה: כל המשחקים ודקלומי המלים - תום, פתאום, טוהר, אדם מעד, אדם נכשל, שגה מתוך עייפות בגלל ההצבעות הארוכות – אני חושב שיש מינימום של כבוד לבית הזה שלא להשתמש בשטויות האלה כדי להצדיק את מה שנעשה.

מוחמד ברכה: אם חבר הכנסת המסוים הודה במה שהודה, אני מתפלא למה חבר הכנסת האחר או חברי הכנסת האחרים לא מודים במה שהם צריכים להודות, אף שאפשר בפשטות לדעת.

מוחמד ברכה: אפשר להניח שמי שהצביע במקום מישהו ישב קרוב אליו, ולכן אין הרבה הסתברויות בתורת הסטטיסטיקה ובתורת ההסתברות כדי לחפש כל מיני אשמים במרכאות או בלי מרכאות.

מוחמד ברכה: אני חושב שמה שקרה כאן זה אקט פוליטי.

מוחמד ברכה: זאת צורה של התנהגות.

מוחמד ברכה: זאת תת-תרבות פוליטית.

מוחמד ברכה: התת-תרבות הזאת באה לידי ביטוי אתמול, ואני, כמובן, לא מחסידיו של שרון.

מוחמד ברכה: היא באה לידי ביטוי בוועידת הליכוד.

מוחמד ברכה: איפה נשמע דבר כזה?

מוחמד ברכה: אנשים באים כדי להפריע לראש הממשלה לומר את דבריו.

מוחמד ברכה: תסכים או לא תסכים, תצביע אתו או תצביע נגדו, אבל זאת תרבות?

מוחמד ברכה: זה חוסר תרבות.

מוחמד ברכה: זאת תת-תרבות.

מוחמד ברכה: ההקדמה של כל הסרט הזה היתה עוד לפני הבחירות.

מוחמד ברכה: אז שרון עשה פוזה שהוא כועס על נעמי בלומנטל ופיטר אותה מתפקיד סגנית שר.

מוחמד ברכה: עכשיו הוא אפילו לא צריך לעשות שום פוזה.

מוחמד ברכה: סיעת הליכוד מתכנסת ומחליטה על הענשת חברי כנסת שלא הצביעו בכל מיני הצבעות, אבל אלה שזייפו הצבעה, זה כלום.

מוחמד ברכה: רבותי, זה לא עניין טכני.

מוחמד ברכה: אדוני היושב-ראש, זה לא עניין טכני.

מוחמד ברכה: זאת תרבות וזאת תת-תרבות פוליטית שמנסים להכניס לכנסת.

מוחמד ברכה: עד היום היה מין מרווח בין מרכז הליכוד לבין הכנסת, אבל המרווח בין האספסוף לבין מרכז הליכוד לא היה קיים.

מוחמד ברכה: עכשיו רוצים לבטל את המרווח הזה בין מרכז הליכוד לבין הכנסת.

מוחמד ברכה: אני חושש מאוד שפני האספסוף כפני מרכז הליכוד ואני חושש שנגיע למצב שבו פני הכנסת יהיו כפני מרכז הליכוד.

מוחמד ברכה: זה יהיה אסון לדמוקרטיה בישראל.

מוחמד ברכה: לכן, כל ניסיון להשהות את זה ולחפש כל מיני תירוצים כדי לעמוד מאחורי זה, כדי לדחות וכדי לא לטפל באמת, הם ניסיונות להתחמק מהשערורייה ומהבושה.

מוחמד ברכה: לדבר על צעדים משמעתיים וצעדים של אתיקה והרחקה מישיבה – פה ננעצה סכין בלב-לבה של הדמוקרטיה כפי שהיא באה לידי ביטוי על-ידי הגוף שמבטא את הדמוקרטיה בישראל והוא הכנסת.

מוחמד ברכה: אדוני היושב-ראש, לפני כמה ימים, כשהיתה הפסגה בעקבה, נשאלתי: אם מר שרון יביא הסכם שיהיה מקובל על שתי ההנהגות, איך אתם תנהגו?

מוחמד ברכה: אמרתי שאם זה לא ייחשב לזיוף הצבעה, אני ארים את שתי הידיים, אבל אני בטוח שזה ייחשב לי כקול אחד.

מוחמד ברכה: על אף זאת ראינו היום את ראש הממשלה הפלסטיני, מר מחמוד עבאס, אבו-מאזן, במסיבת עיתונאים מאוד קשה בשבילו, בפני העם שלו, במיוחד לאחר נאומו השנוי במחלוקת בזירה הפלסטינית בעקבה.

מוחמד ברכה: הוא אמר דברים מאוד חשובים ומאוד נחושים.

מוחמד ברכה: כי האיש הזה אומר את מה שהוא מתכוון ומתכוון למה שהוא אומר.

מוחמד ברכה: הלוואי שאפשר היה להגיד את הדברים האלה על ראש ממשלת ישראל.

מוחמד ברכה: תודה.

נסים דהן: תודה רבה, אדוני.

נסים דהן: חבר הכנסת דוד טל, בבקשה, חמש דקות לרשותך.

נסים דהן: אחריו - חבר הכנסת ג'מאל זחאלקה, ואחריו - חבר הכנסת דהאמשה.

דוד טל: מכובדי וידידי יושב-ראש הישיבה, אדוני היושב-ראש, עמיתי חברי הכנסת, בניגוד לחברי מהאופוזיציה, אני לא רוצה להתכבד בקלונו של חבר כנסת כזה או אחר.

דוד טל: אני חושב שדנו בנושא הזה, דשנו בו, ואין תכלית לדבר הזה.

דוד טל: אם אנחנו רוצים להעמיד את חברי הכנסת הללו במצב יותר לא נעים ויותר לא נעים ועוד יותר לא נעים, את הסיעה שלהם ואת ראשי הסיעה שלהם - אני לא רואה בזה תכלית.

דוד טל: אני סבור שלא כדאי שעל זה תהיה תפארתנו.

דוד טל: אחרי הכול, הם חלק מהבית הזה, בין שאנחנו רוצים ובין שאנחנו לא רוצים.

דוד טל: אני מסכים עם יושב-ראש הכנסת, ואני בטוח שגם אתם ראיתם את כאבו של יושב-ראש הכנסת באותו לילה, כשהדבר התברר.

דוד טל: ראיתי את הכאב של יושב-ראש הכנסת, והוא לא רצה להיות יושב-ראש הכנסת באותו יום.

דוד טל: הוא לא רצה.

דוד טל: זה לא הוסיף כבוד, לא לו ולא לבית הזה.

דוד טל: בכל הדישה הזאת, לשוב ולדוש בנושא הזה, לזרות עוד מלח על הפצעים ועוד מלח - לא נשיג בזה שום דבר.

דוד טל: אני רוצה לקוות שהחברים שגו, ושגגה יצאה מתחת ידיהם, ואני סומך על הגינותו ויושרו של יושב-ראש הכנסת שיעשה את מה שצריך לעשות.

דוד טל: לעומת זאת, אנחנו צריכים כל הזמן למחות כאן, מעל הבמה הזאת, בלי להפסיק, על התוכנית הרעה, הגרועה הזאת; התוכנית הזאת שפוגעת בנכים, בחלשים, בחולים, בגמלאים, במשפחות חד-הוריות, בעקרות-הבית ובמי לא.

דוד טל: אני לא נאיבי לחשוב שהדבר הזה יעזור וישיב את הגלגל אחורנית, אבל לפחות הזעקה שלנו תישמע ואולי יהיו בין חברי סיעת הליכוד שיטו אוזן ויחשבו פעם שנייה שאולי הם שגו בעצם ההצבעה האוטומטית שהם הצביעו.

דוד טל: אני מבין שיש מרות קואליציונית, יש מרות סיעתית, יש הצבעה כזאת והצבעה אחרת, והיינו שם פעם, כל אחד מאתנו היה שם והיתה עלינו מרות קואליציונית שהיינו חייבים לעמוד בה גם אם לא הסכמנו אתה, אבל אני חושב שזה יכול לעזור הרבה יותר.

דוד טל: הרבה יותר יעזור, אני חושב, אם נניח יצטרף אלי חבר הכנסת חזן לשיחה עם השר שטרית במשרד האוצר, וננסה לדבר על לבו שכל הנושא הזה של מס בריאות לעקרות-הבית יבוטל – להוריד, לבטל ולהעביר אותו מן העולם, מפני שצריך להבין שאנחנו לא צריכים לחכות עד לרגע שבו יהיה קונפליקט חברתי.

דוד טל: אז נעמוד פה עם דמעות תנין ונסביר למה יש קונפליקט חברתי במדינה הזאת ולמה "הפנתרים השחורים" חזרו ולמה ואדי-סאליב חזר למה שהיה פעם.

דוד טל: זה יעלה לנו ממון רב ודמים רבים, וזה לא יעזור לנו.

דוד טל: אני חושב שצעדים מהסוג הזה יכולים לעזור הרבה יותר.

דוד טל: כן, זה אולי חלק מהעבודה של האופוזיציה, אבל אני כשלעצמי לא חושב שזה יהיה נכון.

דוד טל: כפי שאמרתי, הנכים למשל שבתו כאן הרבה מאוד זמן.

דוד טל: אחרי הרבה מאוד ימים הגענו להחלטות כלשהן.

דוד טל: דנו בזה שעות רבות, התקבלו החלטות, והביטוח הלאומי כבר עשה את כל מה שצריך, וכבר היה צריך להוציא את זה מהכוח אל הפועל, וזה כבר התחיל לנוע, והיום בהחלטה כזאת או אחרת, בהרמת אצבע, אנחנו מוחקים את כל ההישג הזה של הנכים.

דוד טל: אני חושב שאי-אפשר שלא להיות מתוסכל, והשר במשרד האוצר, השר שטרית, אמר – ואני חושב שהוא צודק, כי יכול להיות שחלק מאתנו פה מתוסכלים – שקצרה היד מהושיע.

דוד טל: אנחנו רוצים ולא יכולים לשנות את רוע הגזירה.

דוד טל: אנחנו רוצים ולא יכולים לצמצם את הפערים החברתיים במדינת ישראל.

דוד טל: אני רק רוצה לפנות לאנשי הקואליציה שהצביעו עבור התוכנית הזאת ולומר - שיהיה להם הכבוד וגם האומץ, לכשיתפרסם, בעוד כמה חודשים, דוח העוני, ונראה כמה ילדים ירדו אל מתחת לקו העוני - - -

יעקב ליצמן: השנה כבר התפרסם נתון ביניים.

דוד טל: כן, אנחנו יודעים את המגמה.

דוד טל: אבל אל תעלו לכאן, אל תעלו לדוכן ותסבירו למה יש עוני.

דוד טל: זה פשוט לא מסתדר.

דוד טל: אי-אפשר ביד אחת לגרום לזה, וביד שנייה לבוא ולהזיל פה דמעות תנין.

דוד טל: זה לא הולך.

דוד טל: תנו את זה לאופוזיציה, האופוזיציה כל הזמן היתה נגד זה, תנו לה להסביר מה אפשר היה לעשות ומה צריך היה לעשות כדי שפחות ילדים ירדו אל מתחת לקו העוני.

נסים דהן: תודה רבה.

דוד טל: עוד משפט, אדוני.

דוד טל: אני חושב, חבר הכנסת חזן, שאם תשכילו בנושאים כאלה ואחרים לשתף פעולה עם האופוזיציה, אולי אפשר יהיה במגזרים מסוימים, שלא היה נכון ולא היה צודק להטיל עליהם את העומס הזה, קצת לשפר את איכות החיים וקצת להיטיב, מפני שבימים הללו ובחודשים הקרובים אט-אט יחושו אותם אנשים עד כמה הפגיעה היתה קשה.

דוד טל: הם יראו שיותר מ-30% מהבטחת ההכנסה נעלמה להם, הם יראו שהקיצוץ בקצבת הילדים היה גדול מדי.

דוד טל: הם יראו שעוד כמה דברים שהיו מקבלות המשפחות החד-הוריות, הן כבר לא מקבלות.

דוד טל: זאת אומרת, הקיצוץ יהיה במקרים מסוימים מעל 1,500 שקלים, וזה הרבה מאוד כסף עבור משפחות כאלה.

דוד טל: תודה רבה, אדוני.

נסים דהן: תודה רבה.

נסים דהן: חבר הכנסת ג'מאל זחאלקה, חמש דקות.

נסים דהן: אחרון הדוברים לפני ההצבעה - חבר הכנסת עבד-אלמאלכ דהאמשה.

נסים דהן: חבר הכנסת עבד-אלמאלכ דהאמשה נמצא, ולכן אנחנו נצלצל אחרי סיום דבריו של חבר הכנסת ג'מאל זחאלקה.

עבד-אלמאלכ דהאמשה: זה רק יועיל אם צלצל עכשיו.

נסים דהן: אתה דואג לממשלה, חבר הכנסת דהאמשה?

עבד-אלמאלכ דהאמשה: שיבואו להצביע.

נסים דהן: אל תדאג, מקסימום מי שלא יצביע עכשיו - יצביעו במקומו.

נסים דהן: ..

ג'מאל זחאלקה: רבותי וגבירותי חברי וחברות הכנסת, אדוני היושב-ראש, היום דיברו יותר מכל דבר אחר על פינוי המאחזים.

ג'מאל זחאלקה: זאת היתה אחיזת עיניים כפולה, אחיזת עיניים של הממשלה ואחיזת עיניים של הדוברים של המתנחלים, שמזילים דמעות תנין.

ג'מאל זחאלקה: הם יודעים טוב מאוד שהממשלה לא מתכוונת ברצינות לפנות התנחלויות.

ג'מאל זחאלקה: כל מה שדובר עליו היום הוא פינוי או הריסה של שני קרוונים עלובים במקום שכוח אל שנקרא נווה-ארז-דרום.

ג'מאל זחאלקה: כל הכוונה היא לפנות 15 מאחזים, 11 מהם לא מאוישים, אין בהם נפש חיה, ובארבעה יש משפחה או שתיים, זה הכול.

ג'מאל זחאלקה: ממשלת ישראל וראש הממשלה אריאל שרון מצהירים כל הזמן על פינוי מאחזים בלתי חוקיים.

ג'מאל זחאלקה: הרי זה שקר.

ג'מאל זחאלקה: אפילו לפי בית-מדרשם של ראש הממשלה ושל הממשלה הנוכחית יש יותר מ-100 מאחזים בלתי חוקיים.

ג'מאל זחאלקה: אבל עמד כאן בשבוע שעבר סגן שר הביטחון זאב בוים ואמר: לא, לא כל המאחזים הבלתי-חוקיים הם בלתי חוקיים.

ג'מאל זחאלקה: צריך לחלק אותם למאחזים שהם פראיים וכאלה שהם סתם בלתי חוקיים; ואלה שהם סתם בלתי חוקיים יעברו תהליך של הכשרה.

זאב בוים: לא תמצא בפרוטוקול שאמרתי את המלה "סתם".

ג'מאל זחאלקה: שהם בלתי חוקיים, אני מוותר על המלה "סתם", אבל זה מה שאמרת.

עזמי בשארה: - - -

נסים דהן: בלי דיונים פנימיים עכשיו.

נסים דהן: אפשר קריאת ביניים, לא דיון.

ג'מאל זחאלקה: אבל לא זה מה שממשלת ישראל אומרת לעולם.

ג'מאל זחאלקה: ראש הממשלה עמד בעקבה, וכל העולם שמע אותו, ואמר: ישראל היא מדינת חוק, ואנחנו נפנה את המאחזים הבלתי-חוקיים.

ג'מאל זחאלקה: קודם כול, זאת לא מחווה פוליטית, זה מילוי החוק הישראלי לפי בית-מדרשך.

ג'מאל זחאלקה: אבל אתה עמדת כאן באותו זמן שהוא עמד בעקבה ואמרת: אנחנו לא מתכוונים לפנות את כולם.

ג'מאל זחאלקה: רק מאחזים פראיים, אותם אנחנו נפנה בכל מקרה.

ג'מאל זחאלקה: יש תהליך שלום, אין תהליך שלום, אנחנו הולכים לפנות אותם.

זאב בוים: אתה רוצה לצטט אותי?

נסים דהן: אתה לא חייב לענות, חבר הכנסת בוים.

נסים דהן: כבוד סגן השר, אתה לא חייב לענות, זה לא דיון בוועדה עכשיו, זאת שאלה רטורית.

זאב בוים: כל דבר בלתי חוקי, אם רוצים – אפשר לעשות אותו חוקי.

ג'מאל זחאלקה: וזה מה שאמרת.

ג'מאל זחאלקה: אמרת: אנחנו הולכים להפוך אותם לחוקיים.

ג'מאל זחאלקה: זאת עסקה, זה שקר, זאת אחיזת עיניים כלפי כל העולם.

ג'מאל זחאלקה: מה אתה אומר?

ג'מאל זחאלקה: אתה אומר על המאחזים הבלתי-חוקיים, שאנחנו רוצים רשות מהעולם עכשיו, מכיוון שאנחנו נפנה את אלה הפראיים, להכשיר את השרץ של אלה הבלתי-חוקיים.

ג'מאל זחאלקה: הכול בלבול.

ג'מאל זחאלקה: כל ההתנחלויות צריכות להתפנות, עד האחרונה.

ג'מאל זחאלקה: הקולוניאליזם יצא מהשטחים הכבושים.

ג'מאל זחאלקה: זה מה שצריך לעשות.

ג'מאל זחאלקה: אם תצהיר ממשלת ישראל ככה, סימן שהיא רצינית בעניין השלום.

ג'מאל זחאלקה: אם לא תצהיר ככה, אלה דיבורים בעלמא.

ג'מאל זחאלקה: אלה מלים ריקות מתוכן.

יחיאל חזן: המאחזים חוקיים, הפינוי בלתי חוקי.

נסים דהן: משפט אחרון.

ג'מאל זחאלקה: אני מבקש זמן פציעות.

נסים דהן: קח זמן פציעות, עוד 10 שניות.

ג'מאל זחאלקה: שלום שלום ואין שלום.

ג'מאל זחאלקה: מדברים על שלום, ובשטחים הכבושים ממשיכים באותה מדיניות, אותה מדיניות.

ג'מאל זחאלקה: זה לא שרון באדרת אחרת, זה אותו שרון שממשיך את המדיניות של הקטל, המדיניות של ההרג, המדיניות של הסגר, המדיניות של ההרעבה.

זאב בוים: אתה מדבר על קטל?

ג'מאל זחאלקה: אני מוכן למסור לך, אדוני סגן השר, רשימה של ילדים שנהרגו בידי כוחות הצבא בשטחים הכבושים.

ג'מאל זחאלקה: אתה מוכן לקרוא אותה?

ג'מאל זחאלקה: האם אי-פעם עמדת וגינית רצח של ילד פלסטיני?

ג'מאל זחאלקה: בחיים שלך, אתה וחבריך לא גיניתם.

ג'מאל זחאלקה: מילאתם פיכם מים כשילדים נרצחו.

זאב בוים: החברים שלך רוצחים, ואתה מדבר על קטל?

זאב בוים: מי קוטל פה?

זאב בוים: תוציאו את הטרור מחוץ - - -

ג'מאל זחאלקה: יש 100 סיבות, עברו 100 ימים והצטברו לפחות 100 סיבות גדולות, אני לא רוצה לפרט אותן, 100 סיבות לפחות להביע אי-אמון בממשלה הזאת.

ג'מאל זחאלקה: אריאל שרון עושה תרגיל גדול.

ג'מאל זחאלקה: זה מתמרן בכולם.

ג'מאל זחאלקה: היה לו בממשלה שעברה שמעון פרס.

ג'מאל זחאלקה: הוא עשה את העבודה בעולם, הוא חילק חיוכים, דיבר על דיפלומטיה, על תהליך שלום.

ג'מאל זחאלקה: עכשיו אין פרס, אז שרון הוא גם פרס.

ג'מאל זחאלקה: הוא גם מדבר על שלום, גם משחק את תפקיד שר החוץ, שכביכול יש תהליך פוליטי, ובאמת ובתמים הוא משתמש בקפיטל הפוליטי והמדיני.

ג'מאל זחאלקה: הדיבורים על שלום כולם מנותבים להמשך הדיכוי ולהמשך אותה מדיניות של שרון.

ג'מאל זחאלקה: המדיניות לא השתנתה מאז הוא עלה לשלטון.

ג'מאל זחאלקה: הוא אמר שתפקידו ומשימתו לחסל את התנועה הלאומית הפלסטינית, את הרשות הפלסטינית, ולהסדיר מצב שבו הפלסטינים יחיו רק בערים שלהם תחת - - -

ראובן ריבלין: כמה זמן אתה רוצה עוד לדבר, לכבוד זה שאני התחלפתי?

ג'מאל זחאלקה: תן לי עוד דקה-שתיים.

ראובן ריבלין: בבקשה.

ראובן ריבלין: לא שתיים.

ראובן ריבלין: דקה.

ראובן ריבלין: דקה.

ג'מאל זחאלקה: אז יש כאן תרגיל פוליטי גדול, הונאה ענקית, שמשתמש בה אריאל שרון נגד כל העולם.

ג'מאל זחאלקה: מדיניותו לא השתנתה, הוא לא הפך את עורו.

ג'מאל זחאלקה: אנחנו לא בירכנו אותו כשנסע לעקבה, ואנחנו לא מברכים אותו כאן, אלא מביעים בו אי-אמון מלא.

ג'מאל זחאלקה: מי שרוצה הוכחה - שיקרא את ההסתייגויות של ממשלת ישראל למפת הדרכים.

ג'מאל זחאלקה: לא השאירו אבן על אבן במפה הזאת.

ג'מאל זחאלקה: רוקנו אותה מכל תוכן, והמפה הזאת, שהיתה מלכתחילה לא מאוזנת, נוטה לצד הישראלי ועושה עוול לעם הפלסטיני, גם אז זה לא הספיק לממשלת ישראל, אלא הוסיפו עליה הסתייגויות שרוקנו אותה, כאמור, מדרכה.

ג'מאל זחאלקה: יש דרך לצאת מהמצב הזה, אבל הממשלה הזאת לא רוצה.

ג'מאל זחאלקה: אפשר למנוע את מעגל הדמים, אפשר למנוע את ההרג, אבל ראש הממשלה לא רוצה לעשות תפנית היסטורית, אלא להמשיך בדרכו הקודמת, ודרכו הקודמת מובילה לאסון בטוח לכולנו.

ג'מאל זחאלקה: תודה רבה.

ראובן ריבלין: תודה רבה לך.

ראובן ריבלין: חבר הכנסת עבד-אלמאלכ דהאמשה, אחרון הדוברים.

ראובן ריבלין: חמש דקות עומדות לרשותו.

עבד-אלמאלכ דהאמשה: כבוד היושב-ראש, ראש הממשלה, חברי חברי הכנסת, אי-אפשר בלי להתייחס לנושא עצמו כפי שהועלה על-ידי חבר הכנסת פינס.

עבד-אלמאלכ דהאמשה: יש פה עניין חמור.

עבד-אלמאלכ דהאמשה: אני לא רוצה לרדת מזה לרמה של ניגוח פוליטי, כאילו שזה רק חילופי דברים בין חברי כנסת.

עבד-אלמאלכ דהאמשה: העניין של זיוף הצבעות, אדוני היושב-ראש, הוא עניין חמור.

עבד-אלמאלכ דהאמשה: אנחנו מקרינים לציבור תמונה כל כך נלעגת, כל כך שלילית, כל כך בלתי אחראית, וזה הולך ומעמיק מיום ליום.

עבד-אלמאלכ דהאמשה: רק בשבוע שעבר הסמכנו עורכי-דין.

עבד-אלמאלכ דהאמשה: תאר לך שאחד מעורכי-הדין בא וזייף בבחינה, בבחינת הקבלה ללשכת עורכי-הדין.

עבד-אלמאלכ דהאמשה: היו נותנים לו רשיון?

עבד-אלמאלכ דהאמשה: רופא שבא ומזייף בבחינה - - -

ראובן ריבלין: החוק מאפשר לא לתת לו רשיון.

עבד-אלמאלכ דהאמשה: אני יודע שפורמלית אין בידי אדוני סמכות לפטר מישהו, את זה אני יודע, אבל יש בידי אדוני סמכות מוסרית אדירה, שהוא לא השתמש בה.

עבד-אלמאלכ דהאמשה: יש בידי ראש הממשלה סמכות לא רק מוסרית, אלא גם מעשית, אדירה, ועד הרגע הזה הוא לא אמר מלה.

עבד-אלמאלכ דהאמשה: יש בידי המפלגה, מפלגת הליכוד כסיעה, סמכות מוסרית וגם מעשית אדירה להסביר לאנשים האלה בדרך הנכונה שהם לא ראויים לשבת פה.

עבד-אלמאלכ דהאמשה: הם היו יכולים לעשות את זה.

עבד-אלמאלכ דהאמשה: ראש הממשלה, אומנם ערב בחירות, ידע איך למרר את החיים לחברת הכנסת בלומנטל בגין חשד זה או אחר.

עבד-אלמאלכ דהאמשה: ראש הממשלה עכשיו, אחרי הבחירות, שותק בעניין הזה, עובר לסדר-היום כאילו כלום לא קרה.

עבד-אלמאלכ דהאמשה: כל עוד החברים שזייפו הצבעות יושבים בינינו כמו כל האחרים, כולנו יחד נושאים בנטל המוסרי הכבד הזה.

עבד-אלמאלכ דהאמשה: הוא לא ירפה מאתנו עד שהוא יתוקן.

עבד-אלמאלכ דהאמשה: הוא לא יתוקן בלי שנקיא את האנשים האלה מהכנסת, ונאמר בריש גלי לעולם כולו: לא מרשים שישבו זייפנים על ספסל המחוקקים.

עבד-אלמאלכ דהאמשה: כל עוד הם יושבים - אנחנו נושאים בנטל הזה.

עבד-אלמאלכ דהאמשה: אני אומר את זה במלוא האחריות, לא כניגוח פוליטי, אלא מתוך ראיית הדברים לעומקם, וככל שזה ממשיך להתגלגל זה ממשיך להצטבר ונהיה נטל כבד עוד יותר.

עבד-אלמאלכ דהאמשה: ראש הממשלה, בעניין הזיופים לא שמעת אותי, אולי עכשיו, בעניין המדיני, כן תשמע אותי?

עבד-אלמאלכ דהאמשה: מוטלת עליך אחריות אדירה.

עבד-אלמאלכ דהאמשה: את זה אני יודע, ואתה אומר את זה בכל פעם.

עבד-אלמאלכ דהאמשה: השאלה היא, האם באמת ובתמים אתה רוצה ללכת לתהליך מדיני, ואתה אכן רוצה להגיע להסכם ולהסדר?

עבד-אלמאלכ דהאמשה: אם אכן כך הם פני הדברים, אז מה פירוש מעשיך האחרים שכאילו הם רק אחיזת עיניים?

עבד-אלמאלכ דהאמשה: אני לא רוצה להגיד את זה ב-100%, אבל 99% הם רק אחיזת עיניים.

עבד-אלמאלכ דהאמשה: מי שכן רוצה להגיע להסדר מדיני - מה אכפת לו מה יהיה עם ערפאת לאחר מכן?

עבד-אלמאלכ דהאמשה: יקבלו אותו, לא יקבלו אותו; יישאר נשיא, לא יישאר נשיא; יהיו לו סמכויות, לא יהיו לו סמכויות - מה אכפת לנו מזה, אתה הולך לתהליך של שלום.

עבד-אלמאלכ דהאמשה: מי שרוצה ללכת לתהליך של שלום, לא יעשה כל בוקר וערב כדי ליצור לאבו-מאזן תדמית של משת"פ, תדמית של אחד ששומע ומציית לשרון, אחד ששומע ומציית לבוש, אחד שכותבים לו את הנאום והוא לא יכול לסטות ממנו במלה אחת.

עבד-אלמאלכ דהאמשה: הרי הפיכת אבו-מאזן למשת"פ תביא, כמובן, לרציחתו ולנטרולו בעם הפלסטיני.

עבד-אלמאלכ דהאמשה: אדם שחרד לשלום לא ירצה בזה, אלא אם כן הוא ירצה להגיד - רגע, אין לי פרטנר.

ראובן ריבלין: חבר הכנסת הרצוג, אתה עומד מתחת לדוכן הנואם ומפריע לחברך.

עבד-אלמאלכ דהאמשה: את הדרך הנוספת גם נטרלנו, ואין לנו פרטנר לשלום.

עבד-אלמאלכ דהאמשה: אם זו המטרה – היא בהישג ידך, בקלי קלות, ואז אנחנו יודעים למה עמדת בעקבה ואמרת שאתה תפנה מאחזים, ולמה עכשיו מתפתלים בממשלה ובמרכז הליכוד.

עבד-אלמאלכ דהאמשה: דוברי הממשלה אומרים : רגע, רגע.

עבד-אלמאלכ דהאמשה: מאחזים?

עבד-אלמאלכ דהאמשה: - חלק נכשיר, וחלק לא נכשיר.

עבד-אלמאלכ דהאמשה: רק עכשיו, לפני חמש דקות, הצהיר סגן שר הביטחון שהוא יכשיר את כל המאחזים.

עבד-אלמאלכ דהאמשה: כולם יהיו חוקיים.

עבד-אלמאלכ דהאמשה: אז בסדר, מה?

עבד-אלמאלכ דהאמשה: הרי כל ההתנחלויות הן לא חוקיות מלכתחילה, וכל המאחזים הם לא חוקיים.

עבד-אלמאלכ דהאמשה: כל עוד אין כוונה רצינית באמת ובתמים ליישם בשטח את פינוי ההתנחלויות ואת ההסדר המדיני, ואת מפת הדרכים שמערערים עליה עד כדי כך שרוצים להפוך אותה לנייר שלא שווה את הדיו שבו, כל עוד שלא רוצים בתהליך מדיני נכון ותמים, הרי שום דבר לא יזוז.

עבד-אלמאלכ דהאמשה: בסופו של דבר אני רוצה להזכיר לאדוני, וחבל שראש הממשלה בכלל - - -

ראובן ריבלין: הוא שומע, הוא שומע

עבד-אלמאלכ דהאמשה: מי צריך בכלל הסבר?

עבד-אלמאלכ דהאמשה: הלוא דובר האופוזיציה מדבר, ועוד מסיעה קטנה כזאת, ועוד חבר כנסת ערבי - מי יאזין לו?

ראובן ריבלין: חבר הכנסת דהאמשה, מאזינים לך כמו שמאזינים לכולם.

ראובן ריבלין: אני בהחלט רואה אותך יושב באולם ומקשיב לכל דבר.

עבד-אלמאלכ דהאמשה: אז אדוני יעזור לי, כי הוא היושב-ראש, שראש הממשלה ישמע אותי.

ראובן ריבלין: חברת הכנסת אברהם, חבר הכנסת דהאמשה טוען שאת מפריעה לראש הממשלה לשמוע את סיום דבריו, כי הוא נמצא בסוף דבריו.

ראובן ריבלין: דבר, דבר.

ראובן ריבלין: אני הערתי את תשומת לבה.

ראובן ריבלין: הם רשאים לעשות, גם אתה רשאי לדבר מתי שאתה רוצה.

עבד-אלמאלכ דהאמשה: אדוני רואה איך ההערה שלו נקלטה.

עבד-אלמאלכ דהאמשה: כבוד היושב-ראש, כבוד ראש הממשלה, השאלה העומדת בפני אדוני היא אחת: האם אתה באמת ובתמים רוצה להגיע להסדר מדיני?

עבד-אלמאלכ דהאמשה: אם אכן כך, אתה יכול לעשות את זה, ואתה הכי מסוגל לעשות את זה.

עבד-אלמאלכ דהאמשה: יש לך כל הדרכים, היכולת והסמכות, מכל ראשי הממשלה הקודמים.

עבד-אלמאלכ דהאמשה: אך השאלה היא, האם אתה רוצה להעמיד פני עושה שלום ולהתחמק מבוש, ולהראות לעולם שהפלסטינים אשמים, ושערפאת איננו פרטנר, ושאבו-מאזן לא מצליח לעשות כלום?

עבד-אלמאלכ דהאמשה: זה בידך, זה קל מאוד לעשות.

עבד-אלמאלכ דהאמשה: אני מאוד חושש שבחרת בדרך השנייה.

עבד-אלמאלכ דהאמשה: ואם אכן כך הם פני הדברים, שפיכות הדמים תימשך, הרע ימשיך להיות יותר רע, והגרוע יהיה יותר גרוע, ואין מוצא אחר.

עבד-אלמאלכ דהאמשה: הרי אתה הודית בשעה מסוימת, שבלי תהליך מדיני לא יוצאים גם מהמשבר הכלכלי.

עבד-אלמאלכ דהאמשה: לכן חייבת להיות החלטה אחת - ללכת באמת ובתמים לפתרון מדיני, לא להמשיך להתעסק עם ערפאת, ולהגיד לברלוסקוני לא לפגוש את ערפאת, ואחר כך הוא גם לא פוגש את אבו-מאזן.

עבד-אלמאלכ דהאמשה: מי שרוצה לעשות שלום, לא ישחק בדברים הקטנים האלה, אלא ילך באמת ובתמים לעשות שלום, ולא יחלק היאחזויות לחוקיות ולא חוקיות, אלא ילך לפנות אותן, כי מי שרוצה שלום יפנה גם את ההתנחלויות.

עבד-אלמאלכ דהאמשה: זה מה שצריך לעשות, וברגע שעושים את זה, כולנו יכולים אכן להגיע לשלום, וזה מה שיהיה.

עבד-אלמאלכ דהאמשה: תודה רבה, אדוני.

ראובן ריבלין: תודה רבה לחבר הכנסת דהאמשה.

ראובן ריבלין: רבותי חברי הכנסת, אנחנו עוברים להצבעה על הצעות האי-אמון.

ראובן ריבלין: יש לנו שלוש הצעות אי-אמון.

ראובן ריבלין: לגבי ההצעה הראשונה, הוגשה לי בקשה על-ידי חבר הכנסת אברהם בורג בשם סיעת העבודה-מימד, יחד עם חבר הכנסת טלב אלסאנע, להצביע בהצבעה שמית.

ראובן ריבלין: חבר הכנסת בורג, אני מחויב בתקנון בצורה מקפידה, כפי שהבטחתי לכם בראשית הדברים, כאשר הצגתם את הטיעונים שלכם לאי-אמון.

ראובן ריבלין: נדמה לי שאדוני הגיש לי רשימה של חתימות שהיא צילום ולא מקור.

ראובן ריבלין: האם אני לא אביך את אדוני אם אבקש שהוא ייתן לי את המקור?

דליה איציק: יש לנו מקור.

אברהם בורג: אדוני היושב-ראש, זו הפעם השנייה שהסיעה שלי מבקשת הצבעה שמית, משום שיותר משבוע לאחר ההצבעה המזויפת במליאה עדיין לא הוגשו מסקנות למליאת הכנסת, והצעת האי-אמון שלנו נוגעת בדיוק לדבר הזה - לאמינות ההצבעות במליאה.

ראובן ריבלין: האם אדוני מגיש אי-אמון בי?

ראובן ריבלין: זה לא תפקידה של הממשלה להגיש לך מסקנות.

אברהם בורג: התוכנית הכלכלית של הממשלה אושרה על חודן של הצבעות לא חוקיות.

אברהם בורג: מכיוון שביקשת את המקור, אני מתכבד להגיש לאדוני את המקור.

אברהם בורג: תגיד לי כמה עותקים מהמקור אתה רוצה?

ראובן ריבלין: אני רוצה רק את המקור.

אברהם בורג: כולם חתומים.

אברהם בורג: תגיד לי כמה.

ראובן ריבלין: רק את המקור אני רוצה.

ראובן ריבלין: חבר הכנסת בורג, פעם נוספת עלי להבהיר, כי כנראה לא הסברתי את עצמי היטב בפעם הראשונה: אם מדברים באי-אמון בממשלה ומדברים על תוצאות ועדת חקירה - ועדת חקירה כולה היא ועדת בדיקה, שנעשית על-ידי הכנסת.

ראובן ריבלין: ממצאיה הועברו ליועץ המשפטי.

ראובן ריבלין: היועץ המשפטי החזיר להשלמת חקירה.

ראובן ריבלין: היועץ המשפטי גם סמך ידו על הדרך שנקטתי כאשר העברתי את הנושא היחיד שהיה לפני כעובדה מוגמרת לוועדת האתיקה של הכנסת, ואנחנו, כמובן, ממשיכים לטפל בעניין.

ראובן ריבלין: מייד לאחר שיהיו כל הממצאים והמסקנות נעביר אותם לשולחן הכנסת.

ראובן ריבלין: אין זה עניינה של הממשלה.

ראובן ריבלין: ובכן, רבותי חברי הכנסת, אנחנו עוברים להצבעה, וההצבעה היא על הצעת האי-אמון של סיעת העבודה-מימד, העוסקת בטענה שלפיה התקבלה התוכנית הכלכלית בדרך לא תקינה.

ראובן ריבלין: נא להצביע על הצעה זאת של העבודה-מימד.

אריה האן: (קורא בשמות חברי הכנסת) קולט אביטל - בעד רוחמה אברהם - נגד יולי-יואל אדלשטיין - אינו נוכח יעקב אדרי - נגד אהוד אולמרט - אינו נוכח חיים אורון - בעד זבולון אורלב - אינו נוכח דוד אזולאי - בעד ישראל אייכלר - בעד דליה איציק - בעד אפי איתם - נגד מיכאל איתן - נגד אריה אלדד - אינו נוכח בנימין אלון - אינו נוכח טלב אלסאנע - בעד אלי אפללו - נגד גלעד ארדן - נגד אורי יהודה אריאל - אינו נוכח זאב בוים - נגד אברהם בורג - בעד נעמי בלומנטל - נגד בנימין בן-אליעזר - בעד אלי בן-מנחם - בעד שלמה בניזרי - אינו נוכח דניאל בנלולו - נגד רוני בר-און - נגד רומן ברונפמן - בעד רוני בריזון - נגד ויקטור בריילובסקי - נגד מוחמד ברכה - בעד עזמי בשארה - בעד ענבל גבריאלי - נגד מיכאל גורלובסקי - נגד זהבה גלאון - בעד גילה גמליאל - נגד משה גפני - בעד עבד-אלמאלכ דהאמשה - בעד נסים דהן - בעד חמי דורון - נגד אברהם הירשזון - נגד צחי הנגבי - נגד צבי הנדל - אינו נוכח יצחק הרצוג - בעד מגלי והבה - נגד אבשלום וילן - אינו נוכח מתן וילנאי - אינו נוכח יצחק וקנין - אינו נוכח נסים זאב - בעד ג'מאל זחאלקה - בעד אליעזר זנדברג - אינו נוכח יחיאל חזן - נגד רשף חן - נגד ואסל טאהא - אינו נוכח אחמד טיבי - בעד דוד טל - אינו נוכח יגאל יאסינוב - אינו נוכח שאול יהלום - אינו נוכח אליהו ישי - בעד אהוד יתום - נגד דני יתום - בעד איתן כבל - בעד אילנה כהן - בעד אליעזר כהן - אינו נוכח אמנון כהן - בעד יצחק כהן - אינו נוכח רן כהן - אינו נוכח משה כחלון - נגד חיים כץ - אינו נוכח ישראל כץ - נגד אתי לבני - נגד ציפי לבני - נגד לימור לבנת - נגד דוד לוי - נגד יצחק לוי - אינו נוכח אילן ליבוביץ - נגד יעקב ליצמן - בעד עוזי לנדאו - אינו נוכח יוסף לפיד - נגד עסאם מח'ול - אינו נוכח מיכאל מלכיאור - בעד עמרם מצנע - אינו נוכח יעקב מרגי - בעד יהודית נאות - נגד משולם נהרי - אינו נוכח מיכאל נודלמן - אינו נוכח דני נוה - אינו נוכח אורית נוקד - בעד לאה נס - נגד בנימין נתניהו - נגד מרינה סולודקין - אינה נוכחת ניסן סלומינסקי - נגד אפרים סנה - בעד גדעון סער - נגד גדעון עזרא - נגד מל פולישוק-בלוך - נגד אברהם פורז - נגד אופיר פינס-פז - בעד גילה פינקלשטיין - נגד מאיר פרוש - אינו נוכח יוסף פריצקי - נגד שמעון פרס -

אריה האן: בעד יאיר פרץ - בעד עמיר פרץ - בעד איוב קרא - נגד אברהם רביץ - בעד ראובן ריבלין - נגד חיים רמון - בעד אהוד רצאבי - אינו נוכח מיכאל רצון - אינו נוכח אברהם בייגה שוחט - בעד יובל שטייניץ - נגד מאיר שטרית - נגד יורי שטרן - אינו נוכח אילן שלגי - נגד סילבן שלום - אינו נוכח שלום שמחון - בעד אריאל שרון - נגד עמרי שרון - נגד יוסי שריד - אינו נוכח יולי תמיר - בעד

ראובן ריבלין: תודה.

ראובן ריבלין: נא לקרוא קריאה שנייה.

ראובן ריבלין: רבותי, נא לשבת, כי מייד לאחר ההצבעה השמית נקיים את ההצבעה על הצעות האי-אמון השנייה והשלישית.

ראובן ריבלין: רבותי, נא לשבת, ולא לרוץ אחר כך ולטעון: לא יכולנו, לא מצאנו.

אריה האן: למען הסדר הטוב, לפרוטוקול, קיבלנו פתק מחבר הכנסת טלב אלסאנע, שהוא מוריד את ההצבעה שלו מאחר שהוא מקוזז עם חבר הכנסת מיכאל רצון.

אריה האן: הקול שלו יורד.

ראובן ריבלין: טוב.

קריאות: - - -

ראובן ריבלין: חברי הכנסת, גם על הגינות לדבר בישיבה.

אריה האן: (קורא בשמות חברי הכנסת) אני חוזר בקריאה שנייה - יולי-יואל אדלשטיין - אינו נוכח אהוד אולמרט - אינו נוכח זבולון אורלב - אינו נוכח אריה אלדד - אינו נוכח בנימין אלון - אינו נוכח אורי יהודה אריאל - אינו נוכח שלמה בניזרי - אינו נוכח צבי הנדל - אינו נוכח אבשלום וילן - אינו נוכח מתן וילנאי - אינו נוכח יצחק וקנין - אינו נוכח אליעזר זנדברג - אינו נוכח ואסל טאהא - אינו נוכח דוד טל - אינו נוכח יגאל יאסינוב - אינו נוכח שאול יהלום - אינו נוכח אליעזר כהן - אינו נוכח יצחק כהן - אינו נוכח

ראובן ריבלין: הוא לא משתתף בהצבעה.

ראובן ריבלין: מקוזז.

אריה האן: (קורא בשמות חברי הכנסת) רן כהן - אינו נוכח חיים כץ - אינו נוכח יצחק לוי - אינו נוכח עוזי לנדאו - אינו נוכח עסאם מח'ול - אינו נוכח עמרם מצנע - אינו נוכח משולם נהרי - בעד מיכאל נודלמן - אינו נוכח דני נוה - אינו נוכח מרינה סולודקין - אינה נוכחת מאיר פרוש - אינו נוכח אהוד רצאבי - אינו נוכח מיכאל רצון - אינו נוכח יורי שטרן - אינו נוכח סילבן שלום - אינו נוכח יוסי שריד - אינו נוכח האם יש מישהו באולם שטרם הצביע?

אריה האן: אין.

אריה האן: תודה רבה.

ראובן ריבלין: רבותי, נא להמתין לתוצאות, ולאחר מכן נעבור להצבעה אלקטרונית.

דליה איציק: אדוני היושב-ראש, איפה האיחוד הלאומי?

דליה איציק: אולי שכחו פה מפלגה?

ראובן ריבלין: גברתי, אני קורא רק את השמות של חברי הכנסת, לא של סיעות.

חיים רמון: האיחוד הלאומי הלך לתפוס את הגבעות.

ראובן ריבלין: אדוני חבר הכנסת בן-אליעזר, אני ביקשתי לעשות הצבעה אישית.

ראובן ריבלין: אתה זוכר מה אמר האומר?

ראובן ריבלין: חבר הכנסת בן-אליעזר, אתה גם רודף אותי וגם אומר שאני סובל מפרנויה.

ראובן ריבלין: זה לא יכול להיות.

ראובן ריבלין: אם אתה רודף אותי, אני לא סובל משום דבר.

ראובן ריבלין: .. ובכן, בעד - 39, נגד - 47.

ראובן ריבלין: אני קובע שהצעת אי-אמון זו לא עברה.

ראובן ריבלין: רבותי חברי הכנסת, אני מבקש מכולם לשבת ונותן לכם עוד 20 שניות לשבת במקומותיכם, ואני מפעיל את שעון ההצבעה.

ראובן ריבלין: אנחנו מצביעים עכשיו על ההצעה של סיעות מרצ, יהדות התורה וחד"ש, תע"ל, עם אחד, בל"ד ורע"ם להביע אי-אמון בממשלה.

ראובן ריבלין: אלה שתי הצעות?

מוחמד ברכה: - - -

ראובן ריבלין: אבל שתיהן הצעות על אותו נושא, לכן ההצבעה היא הצבעה אחת.

ראובן ריבלין: רבותי חברי הכנסת, מי בעד האי-אמון?

ראובן ריבלין: מי נגד?

ראובן ריבלין: נא להצביע.

ראובן ריבלין: הצבעה מס' 1 בעד הצעות סיעות מרצ--יהדות התורה וחד"ש--תע"ל--עם אחד--בל"ד--רע"ם להביע אי-אמון בממשלה - 38 נגד - 47 נמנעים - אין הצעות סיעות מרצ--יהדות התורה וחד"ש--תע"ל--עם אחד--בל"ד--רע"ם להביע אי-אמון בממשלה לא נתקבלו.

ראובן ריבלין: בעד הצעות האי-אמון - 38, נגד - 47.

ראובן ריבלין: אני קובע שהצעות האי-אמון לא נתקבלו.

קריאה: מה עם עוד הצבעה?

ראובן ריבלין: לא צריך עוד הצבעה.

ראובן ריבלין: ההצעות היו באותו נושא ולכן ההצבעה היא אחת.

ראובן ריבלין: [מס' מ/26; "דברי הכנסת", חוב' י"א.

ראובן ריבלין: ]

ראובן ריבלין: חברי הכנסת, אנחנו עוברים להצבעות על הצעות חוק שהגישה הממשלה.

ראובן ריבלין: חבר הכנסת גפני הגיש לי בקשה לפסול את הדרך שבה נוהל הדיון על שלוש ההצעות בקריאה הראשונה.

ראובן ריבלין: הוא ביקש ממני להעביר זאת לוועדת הפירושים.

ראובן ריבלין: אני מודיע לכנסת שאני מקבל את פרשנותו של חבר הכנסת גפני לגבי העתיד.

ראובן ריבלין: אני בהחלט חושב שהערתו נכונה.

ראובן ריבלין: כזכור, יושב-ראש הישיבה, שהיה יושב-ראש הכנסת, קבע בהחלטתו שאפשר להציג את ההצעות כמקשה אחת.

ראובן ריבלין: ההחלטה הזאת היא החלטת יושב-ראש הכנסת, היא סופית ולא ניתנת לערעור.

ראובן ריבלין: אני מבטיח שבפעם הבאה - וגם הנשיאות קיבלה הבוקר בישיבתה החלטה בנושא - אנחנו לא נאשר לממשלה דיון משולב כאשר אין בקשה לדיון משולב בחוקים שראוי שיידונו במשולב, ואנחנו נפעל לפי הערתו של חבר הכנסת גפני.

ראובן ריבלין: ויראה חבר הכנסת גפני בעצם בקשתו והסכמתנו לנהוג כך בעתיד הודאה בזאת שטעינו.

ראובן ריבלין: אבל החלטתנו היא החלטה שאין צורך לחזור ממנה, משום שהיא לא נגעה במהות שמצריכה את יושב-ראש הכנסת לבטל את החלטתו בשלה.

ראובן ריבלין: אני מודה לחבר הכנסת גפני על הערתו, ועובר להצבעות על הצעות החוק שאנחנו מבקשים להצביע עליהן.

ראובן ריבלין: ההצעה הראשונה היא הצעת חוק העבירות המינהליות (תיקון מס' 4) (תיקון), התשס"ג-2003 - קריאה ראשונה.

ראובן ריבלין: מי בעד?

ראובן ריבלין: מי נגד?

ראובן ריבלין: נא להצביע.

ראובן ריבלין: הצבעה מס' 2 בעד ההצעה להעביר את הצעת החוק לוועדה - 45 נגד - 38 נמנעים - אין ההצעה להעביר את הצעת חוק העבירות המינהליות (תיקון מס' 4) (תיקון), התשס"ג-2003, לוועדת החוקה, חוק ומשפט נתקבלה.

ראובן ריבלין: הצעת חוק העבירות המינהליות (תיקון מס' 4) (תיקון), התשס"ג-2003, עברה בקריאה ראשונה, והיא תועבר לוועדת החוקה, חוק ומשפט להכנתה לקריאה שנייה ולקריאה שלישית.

ראובן ריבלין: [מס' מ/27; "דברי הכנסת", חוב' י"א.

ראובן ריבלין: ]

ראובן ריבלין: חברי הכנסת, אנו עוברים להצעת חוק שחרור על-תנאי ממאסר (תיקון מס' 4) (הרכב ועדת שחרורים מיוחדת), התשס"ג-2003 - קריאה ראשונה.

ראובן ריבלין: נא להצביע.

ראובן ריבלין: הצבעה מס' 3 בעד ההצעה להעביר את הצעת החוק לוועדה - 66 נגד - 17 נמנעים - אין ההצעה להעביר את הצעת חוק שחרור על-תנאי ממאסר (תיקון מס' 4) (הרכב ועדת שחרורים מיוחדת), התשס"ג-2003, לוועדת החוקה, חוק ומשפט נתקבלה.

ראובן ריבלין: ברוב של 66 תומכים ובהתנגדותם של 17, וללא נמנעים, אני קובע שהצעת חוק שחרור על-תנאי ממאסר (תיקון מס' 4) (הרכב ועדת שחרורים מיוחדת), התשס"ג-2003, עברה בקריאה ראשונה ומועברת לוועדת החוקה, חוק ומשפט להכנתה לקריאה שנייה ולקריאה שלישית.

ראובן ריבלין: [מס' מ/28; "דברי הכנסת", חוב' י"א, עמ' 2751.

ראובן ריבלין: ] (קריאה ראשונה)

ראובן ריבלין: רבותי חברי הכנסת, הצעת חוק המרכז לגביית קנסות, אגרות והוצאות (תיקון מס' 2), התשס"ג-2003, קריאה ראשונה - נא להצביע.

ראובן ריבלין: מי בעד?

ראובן ריבלין: מי נגד?

ראובן ריבלין: הצבעה מס' 4 בעד ההצעה להעביר את הצעת החוק לוועדה – 55 נגד – 27 נמנעים – 1 ההצעה להעביר את הצעת חוק המרכז לגביית קנסות, אגרות והוצאות (תיקון מס' 2), התשס"ג-2003, לוועדת החוקה, חוק ומשפט נתקבלה.

ראובן ריבלין: רוב של 55 בעד, 27 נגד ונמנע אחד.

ראובן ריבלין: אני קובע שהצעת חוק המרכז לגביית קנסות, אגרות והוצאות (תיקון מס' 2), התשס"ג-2003, עברה בקריאה ראשונה והיא מועברת לוועדת החוקה, חוק ומשפט על מנת שתכינה לקריאה שנייה ולקריאה שלישית.

ראובן ריבלין: [מס' 3155; "דברי הכנסת", כרך 198, עמ' 8235; חוב' ח', עמ' 1049; נספחות.

ראובן ריבלין: ] (קריאה שנייה וקריאה שלישית)

ראובן ריבלין: אנחנו עוברים להצעת חוק מאבק בארגוני פשיעה, התשס"ג-‏2003, קריאה שנייה וקריאה שלישית.

ראובן ריבלין: יציג את הצעת החוק יושב-ראש ועדת החוקה, חוק ומשפט, חבר הכנסת מיכאל איתן.

אופיר פינס-פז: הליכוד לא יכול להצביע, זה ניגוד עניינים.

ראובן ריבלין: חבר הכנסת פינס, הערתך נשמעה.

ראובן ריבלין: אני מזמין את יושב-ראש הוועדה להציג את החוק.

מיכאל איתן: אדוני היושב-ראש, כנסת נכבדה, ועדת החוקה בכנסת הקודמת, שבראשותה עמדתי, עמלה קשה מאוד על הצעת חוק שהגיש משרד המשפטים בממשלה הקודמת, כאשר שר המשפטים היה חבר הכנסת מאיר שטרית.

מיכאל איתן: משרד המשפטים יזם את הצעת החוק הזאת והניע אותה בעקבות הצורך להילחם בפשע מאורגן.

מיכאל איתן: תופעת הפשע המאורגן היא אולי בלתי נפרדת מהמודרניזציה בחברה האנושית.

מיכאל איתן: ככל שמתקדמות הטכנולוגיות, ככל שמתקדמות היכולות החיוביות של בני-האדם, יש גם התארגנות ויכולות לקדם מטרות שליליות.

מיכאל איתן: אחת התופעות היא הפשע – פשע שעכשיו, באמצעות יכולת הארגון, באמצעים של טכנולוגיה, יכול להיות גורם הרבה הרבה יותר משפיע ומזיק.

מיכאל איתן: ומכאן גם מתחייבת מלחמת החורמה של החברה בפשע, ובמיוחד כאשר הפשע הזה הופך להיות פשע מאורגן.

מיכאל איתן: מדינת ישראל איננה יוצאת דופן או מובילה בתחום של המלחמה בפשע המאורגן.

מיכאל איתן: המהלך שנעשה היום הוא בעקבות מדינות בעולם המערבי שיצרו אמצעי התגוננות נגד פשע מאורגן על-ידי חקיקה מיוחדת, שתאפשר מלחמה יותר אפקטיבית של זרועות האכיפה באותם גורמים שהם בבחינת פשע מאורגן.

מיכאל איתן: הצעת החוק הזאת – השקענו בה מאמצים רבים, והיא היתה כבר מוכנה לקריאה שנייה ולקריאה שלישית בכנסת הקודמת.

מיכאל איתן: אלא שממש בימים האחרונים לפני הבחירות לא היה אפשר לכנס את הכנסת פעם נוספת כדי להביא לאישורה בקריאה שנייה ובקריאה שלישית.

מיכאל איתן: על כן, בעקבות החלת הרציפות על הצעת החוק, קיימה ועדת החוקה, חוק ומשפט של הכנסת בקדנציה הנוכחית דיון נוסף, וגם חברי הוועדה בקדנציה הנוכחית תמכו פה-אחד בהבאת הצעת החוק לאישורה של המליאה, בכפוף לשתי הסתייגויות בלבד.

מיכאל איתן: אני רוצה להדגיש, שבהצעה שקיבלנו מהממשלה כבר בקדנציה הקודמת הוחלו שינויים בדיונים ארוכים מאוד, שנציגי הממשלה היו שותפים להם.

מיכאל איתן: הצלחנו בהסכמה הדדית לאזן בצורה יותר טובה מצד אחד את הכלים ואת הרצון להילחם בפשע המאורגן, ומצד שני שלא יהיו במלחמה הזאת לפעמים מצבים של פגיעה ברכוש של אנשים שלישיים, של אנשים שלא קשורים בפשע המאורגן.

מיכאל איתן: הוועדה היתה ערה לכך שבצד הניסיון לשמור על מטרת החוק, ניזהר מלפגוע בקניינם של צדדים שלישיים.

מיכאל איתן: כי החוק הזה נותן כלים לפגוע ברכוש של גורמים - לאחר שהוכח שקיים ארגון של פשע, אפשר לפגוע ברכושו.

מיכאל איתן: מדוע אפשר לפגוע ברכושו?

מיכאל איתן: כי אחד הסממנים והסכנות של ארגוני הפשע המודרניים הוא היכולת לייצר הכנסות דרך הפשע המאורגן, להעביר אותן לפעילות כלכלית לגיטימית ולהחזיר כספים שנרכשו בפעילות הזאת לתחומי הפעילות הפלילית.

מיכאל איתן: החוק מאפשר פגיעה כלכלית באותם עסקים לגיטימיים שפשע מאורגן מפעיל, כאשר הוכח שמקורם בפשע מאורגן, שהם מנוהלים על-ידי פשע מאורגן.

מיכאל איתן: אלמנטים נוספים הם ההגדרה של ארגון פשיעה, שהיא חבר בני אדם שפועל בתבנית מאורגנת, שיטתית ומתמשכת לעבירת עבירות.

מיכאל איתן: קבענו עבירות חדשות, של כל אלה שפועלים במסגרת ארגון הפשיעה, ודינן יהיה עשר שנות מאסר.

מיכאל איתן: בהקשר זה אני רוצה לומר, שעצם החברות בארגון פשיעה איננה עבירה על החוק, אלא לקיחת חלק אקטיבי בפעילות הארגון הופכת את העבירה לעבירה חדשה שמחייבת ענישה עד עשר שנות מאסר.

מיכאל איתן: פעולות שנעשות במסגרת ארגון הפשיעה – תוחמר הענישה עליהן.

מיכאל איתן: על הרתעה כלכלית כבר דיברתי.

מיכאל איתן: חילוט הוא גם בהליכים אזרחיים לגבי ארגוני פשע.

מיכאל איתן: אני מסיים בהסתייגויות של חברי הכנסת בשארה ובורג שעלו בוועדה.

מיכאל איתן: את ההסתייגויות האלה לא תמצאו כאן, כי הוועדה קיבלה אותן ולא החילה את העבירות של פשע מאורגן על עבירות שיש בהן סממנים של מרי פוליטי.

מיכאל איתן: למשל, עלה נושא ארגון "גרינפיס" ופעולותיו, שעלול היה להיתפס במתכונת החוק שהוצע כארגון פשע.

מיכאל איתן: קיבלנו את ההסתייגויות, והנושאים האלה ירדו.

מיכאל איתן: נשארו שתי הסתייגויות, האחת של חבר הכנסת אופיר פינס, שביקש שגם מי שנותן ייעוץ לארגון פשע ייחשב לאדם שמבצע עבירה - כל עוד נותן השירות יודע שבכך הוא מקדם את הפעילות הפלילית.

מיכאל איתן: אנחנו הסתפקנו בכך שהיסוד הנפשי של אותו יועץ יהיה שהוא נותן ייעוץ במטרה לקדם פעילות של ארגון פשע.

מיכאל איתן: לא קיבלנו את ההצעה של אופיר פינס משום שלקחנו לדוגמה ייעוץ של עורך-דין, שמטבע הדברים כאשר בא אליו אדם שהוא חבר בארגון פשע ושואל אותו מה חוקי ומה לא חוקי, הוא יכול לדעת שבכך הוא מסייע לארגון הפשע.

מיכאל איתן: אין לו מטרה לסייע, הוא נותן ייעוץ של עורך-דין, וביקשנו שהיסוד הנפשי יהיה יסוד של מסייע במטרה.

מיכאל איתן: הסתייגויות נוספות נוגעות לשאלה אילו עבירות חלות, ואנחנו סברנו שגם עבירות שנוגעות למלחמה בטרור הן עבירות שראויות להיכלל בתוספת, ששר המשפטים יכול לגרוע ממנה אם הוא יגיע למסקנה שחלק מהעבירות שכללנו אינן ראויות להיות בתוך הקטגוריה של עבירות שחל עליהן החוק של ארגוני פשע.

מיכאל איתן: בשלב זה לא רצינו לעשות הנחות לארגוני טרור ולהעביר מסר שארגוני טרור, פעילותם פחות חמורה מפעילות ארגוני פשע.

מיכאל איתן: ולכן, גם הפקודה למניעת טרור נכללת בגדר העבירות.

מיכאל איתן: אם יגיע יום שהעבירות האלה תוכחנה כלא-ראויות להיות במסגרת ארגוני פשע, אני מניח ששר המשפטים יציע להוציא אותן.

מיכאל איתן: אני מבקש מהמליאה לקבל את הצעת החוק בקריאה שנייה ושלישית, ללא הסתייגויות, ולתת למערכת אכיפת החוק את הכלים הראויים על מנת להילחם בתופעה שכולנו רוצים לראות אותה נמחקת - פשע מאורגן בישראל.

מיכאל איתן: תודה.

ראובן ריבלין: תודה לחבר הכנסת מיקי איתן על הצגת החוק.

ראובן ריבלין: חבר הכנסת עזמי בשארה, האם אדוני רוצה לנמק הסתייגויות?

עזמי בשארה: כן.

ראובן ריבלין: בבקשה, אדוני.

ראובן ריבלין: אדוני ינמק את כל ההסתייגויות יחד.

גדעון עזרא: יש הסתייגויות?

ראובן ריבלין: יש הסתייגויות שהתקבלו ויש הסתייגויות שעדיין קיימות.

ראובן ריבלין: הוא ביקש לשם החוק.

ראובן ריבלין: המסתייגים הם: עזמי בשארה, זהבה גלאון, טלב אלסאנע, נסים זאב, אברהם בורג ואופיר פינס-פז.

ראובן ריבלין: כל אחד מכם יוכל לקבל חמש דקות.

אברהם בורג: אני מבקש להקדים.

ראובן ריבלין: להקדים, בבקשה.

ראובן ריבלין: על דעת חבריך, לא תהיה לי בעיה.

ראובן ריבלין: אני מבקש שכל אחד יסתפק בחמש דקות.

ראובן ריבלין: בבקשה, חבר הכנסת בשארה.

עזמי בשארה: אדוני היושב-ראש, חברי הכנסת, אני חושב שחקיקת החוק הזה - גם העבודה שנעשתה בוועדה היא עבודה מעולה.

עזמי בשארה: ללא שום ספק מדובר בחוק מצוין, שיקדם את שלטון החוק בכל מדינה מתוקנת.

עזמי בשארה: אני חושב שיש מכה שנקראת ארגוני פשיעה, שהיא כשלעצמה צריכה להיחשב לפשע נפרד, המוסיף על פשיעה רגילה את העובדה שיש בה אלמנט של קנוניה נגד הסדר החברתי - - -

ראובן ריבלין: אדוני השר פריצקי, אולי אדוני לא יודע, אבל לא מדברים בטלפון במליאה.

ראובן ריבלין: רבותי חברי הכנסת, אנחנו דנים פה בהסתייגויות.

ראובן ריבלין: כל מי שרוצה לקיים דיונים אחרים מוזמן לצאת לאכסדרה, יש שם ספות מאוד נוחות, הרבה הוצאות הוצאנו עליהן.

ראובן ריבלין: בבקשה.

ראובן ריבלין: רק לא לדבר בתוך המליאה ולא לקיים התייעצויות בשולי האולם.

עזמי בשארה: אדוני היושב-ראש, חברות מודרניות נתקלו בתופעה שנקראת פשע מאורגן - ארגוני פשיעה ופשע מאורגן – שהוא נפרד מהפשע של הפרט.

עזמי בשארה: בדרך כלל, אחריות פלילית היא אחריות פרטית, אדוני היושב-ראש.

עזמי בשארה: אחריות פלילית היא אחריות פרטית של האדם שעושה את העבירה הפלילית, משום שאנחנו חושבים - - -

ראובן ריבלין: חבר הכנסת הרצוג.

ראובן ריבלין: חבר הכנסת רמון.

ראובן ריבלין: חבר הכנסת שוחט.

ראובן ריבלין: חבר הכנסת כבל.

ראובן ריבלין: מדבר פה חבר הכנסת בשארה על תוכן עניין, על מהות, והוא רוצה להתבטא.

ראובן ריבלין: יצאו החברים שלא רוצים לשמוע ויעמדו בחוץ.

עזמי בשארה: האחריות היא פרטית, מכיוון שחברה דמוקרטית - בכלל חברה מודרנית, לא רק חברה דמוקרטית - רואה באדם אדם חופשי שמקבל הכרעות, והוא נתקל בחברה עצמה בעבירה, ולכן יש אחריות פרטית.

עזמי בשארה: ארגון הפשיעה מוסיף על האחריות הפרטית את העובדה שהפרט הזה היה מוכן לקיים קנוניה נגד הסדר הציבורי, נגד הסדר החברתי, נגד החוק.

עזמי בשארה: זו עוד פשיעה, זו עבירה פלילית הנוספת לאופי העבירה בשל היותה פשע מאורגן שיש בו אלמנט של התארגנות, של קנוניה.

עזמי בשארה: בחברה מודרנית – א.

עזמי בשארה: יש תופעה כזאת שנקראת פשע מאורגן; ב.

עזמי בשארה: היא יותר מסוכנת מפשע ספורדי רגיל של אוסף פרטים; ג.

עזמי בשארה: יש להעניש על פשע מאורגן.

עזמי בשארה: אין מה לדבר, זו תופעה מסוכנת בכל חברה מודרנית.

עזמי בשארה: מובן שההשראה למאבק בפשעים מאורגנים באה מארצות-הברית.

עזמי בשארה: כל החברות המודרניות נתקלות בתופעה.

עזמי בשארה: כל החברות המודרניות צריכות להילחם בה, מכיוון שפשע מאורגן זה מין קרטל שאם לא נילחם בו, הוא לא רק מחלחל לתוך החברה, אלא הסכנה הגדולה בו - באיטליה או בארצות-הברית - היא העובדה שהוא חלחל לסדר השלטוני עצמו, נכנס לבתי-המשפט, חלחל לתביעה, לתוך המשרדים, אפילו לתוך הפרלמנטים.

עזמי בשארה: אין מה לדבר, החברה צריכה להקדים תרופה למכה.

אברהם בורג: חבר הכנסת בשארה, אצלנו מקדימים מכה למכה.

עזמי בשארה: על כל פנים, אדוני היושב-ראש, אני חושב שהחוק הזה הוא חוק מצוין.

עזמי בשארה: איפה באה ההסתייגות שלנו?

עזמי בשארה: ההסתייגות שלנו היא בתחום המעשה.

עזמי בשארה: מדובר בפשע מאורגן, כלומר, חברות מודרניות התכוונו לדבר מאוד מאוד מסוים.

עזמי בשארה: הכוונה היתה לעולם התחתון, מה שמכונה עולם תחתון - פשיעה בתחום הסמים, פשיעה בתחומים כמו רצח, בתחומים כמו שוחד לאנשים שמקבלים החלטות במדינה מודרנית.

עזמי בשארה: הכוונה בכל הפשיעה המאורגנת, אם אנחנו לא רואים את האלמנט הספציפי בה - מה שנקרא בלטינית דיפרנציה ספציפיקה - אנחנו נפספס, אנחנו נמסמס את מה שבדיוק מאפיין את הדבר הזה.

עזמי בשארה: הפשע המאורגן זה משהו מאוד ספציפי שהחוק בא לענות עליו.

עזמי בשארה: זה אנשים שעובדים בהלבנת הון, אנשים שעובדים במסחר בסמים, בזנות.

ראובן ריבלין: חבר הכנסת בשארה, נדמה לי שיש הבדל בין פשע מאורגן לארגון פשע, ארגון פשיעה; הבדל מהותי.

ראובן ריבלין: פשע מאורגן זה סימביוזה וארגון פשיעה הוא ארגון פשיעה שכתוב - - -

עזמי בשארה: אדוני, אני לא מדבר עכשיו על ארגון פשע, אני מדבר על החוק, על פשיעה מאורגנת, על פשע מאורגן, על העובדה שזה מתבטא בסוג של ארגוני פשיעה, וארגוני פשיעה זה הכלי הארגוני, זה הכלי אשר בו מתבטאת הפשיעה המאורגנת.

יוסף יצחק פריצקי: אתה לא יכול להגיע למטרה הפלילית בלי הארגון.

עזמי בשארה: ודאי, אתה לא יכול.

עזמי בשארה: לכן החוק מדבר על מאבק בארגוני פשיעה.

ראובן ריבלין: בארגוני פשיעה ולא בפשע מאורגן.

ראובן ריבלין: יש הבדל.

עזמי בשארה: ודאי.

עזמי בשארה: זה ברור לי.

עזמי בשארה: המאבק החוקי בארגוני הפשיעה, אם יתמסמס, אם פתאום נחשיב למשל תנועה כמו "זו ארצנו" לארגון פשיעה – למה?

עזמי בשארה: מפני שיש בה האלמנט של עבירה על החוק, חסימת כבישים, חסימת כבישים סדרתית אשר מתוכננת על-ידי קבוצה של אנשים וכו' - אם נקרא לזה ארגון פשיעה, נמסמס את מטרת החוק.

עזמי בשארה: הבעיה של ארגון פשיעה היא מאוד ספציפית.

עזמי בשארה: אם נגיד, למשל, שהמערכת של ערוץ-7 היא ארגון פשיעה - מכיוון שיש שם קבוצה שכל הזמן יושבת ומתכננת איך להסית אנשים למען עבירה על החוק, וזה ארגון פשיעה - אנחנו נפספס.

עזמי בשארה: הבאתי בדיוק את הדוגמאות מהמגזר העברי ולא מהמגזר הערבי, מהרוב העברי ולא מהמיעוט הערבי, בשביל שלא נובן לא נכון.

עזמי בשארה: הכוונה שלי היא באמת שלא יטושטש הגבול בין מטרת החוק לבין עשיית חוק חובק עולם, שלא יהיה בו שום דבר ספציפי וגם נפספס את המטרה, גם של התביעה לבית-המשפט וכו'.

עזמי בשארה: יושב-ראש הוועדה הביא את הדוגמה של ארגון "גרינפיס", מכיוון שעם חבר הכנסת בורג העלינו כל הזמן את העניין של "גרינפיס"; יושב-ראש הוועדה תמך בזה והוועדה קיבלה את ההסתייגות שלנו.

עזמי בשארה: נותרו כמה תחומים שאני חושב שהם נכנסים לתחום חופש הביטוי.

עזמי בשארה: אומנם הסעיף בא בפקודה למניעת טרור, אבל לא ניבהל פה מהמלה: הפקודה למניעת טרור.

עזמי בשארה: למה?

עזמי בשארה: הרי יש סעיפים הנוגעים לחברות בארגון טרור.

עזמי בשארה: העונש עליהם יותר חמור מהעונש על חברות בארגון פשיעה.

עזמי בשארה: למה צריך להביא גם ארגון פשיעה?

עזמי בשארה: זה דבר מאוד ספציפי.

עזמי בשארה: עבירות פוליטיות זה דבר מאוד ספציפי.

עזמי בשארה: אתה רוצה לכלול את ארגון הפשיעה בפקודה למניעת טרור ובחוק העונשין בדברים הנוגעים לביטחון המדינה?

עזמי בשארה: בבקשה, תכללו.

עזמי בשארה: אבל זה ימסמס את הגבולות ואת הספציפיות של החוק.

עזמי בשארה: זה הכול.

עזמי בשארה: זה חוק מאוד ספציפי הנוגע לתחומים מאוד מסוימים בחברה המודרנית האנושית.

עזמי בשארה: לא שאני חושב שעבירות פוליטיות – למשל, אנחנו אמרנו שדברים שיש להם מניעים פוליטיים-אידיאולוגיים לא ייכללו.

עזמי בשארה: הכוונה שלי היא לא להפחית מהחשיבות.

עזמי בשארה: בוא נגיד למשל רצח.

עזמי בשארה: אני חושב, והבעתי את דעתי זאת כמה פעמים על במת הכנסת, שרצח המונע פוליטית יותר חמור מרצח רגיל.

עזמי בשארה: למה?

עזמי בשארה: כי הוא רוצח שני דברים.

עזמי בשארה: בכל מקרה הרצח רוצח כמה דברים - רוצח את האיש, את האשה, את הסדר הציבורי, גם את היתומים.

עזמי בשארה: הוא רוצח כמה דברים.

עזמי בשארה: אבל פה נוסף אלמנט של רצח הדמוקרטיה.

עזמי בשארה: כלומר, יש אלמנט הפיכתי של המשטר הדמוקרטי, ולכן אני מתייחס לרצח פוליטי כיותר חמור.

עזמי בשארה: זה שאני אומר: לא צריך לטשטש את הגבולות, זה לא אומר שאני חושב שעבירות בעלות רקע פוליטי הן פחות חמורות.

עזמי בשארה: לפעמים הן יותר חמורות.

עזמי בשארה: לפעמים זה עושה אותן יותר חמורות.

עזמי בשארה: אני רק אומר, שכל המטרה החברתית, כל הרציו שמאחורי חקיקה נגד ארגון פשיעה הוא לתפוס פושעים מהסוג שדיברנו עליו, שאנחנו פוגשים בקולומביה.

עזמי בשארה: אגב, בקולומביה טושטשו ההבדלים.

עזמי בשארה: מבריחי סמים ומהפכנים הופכים להיות לאט-לאט אותו דבר.

עזמי בשארה: התפיסה האמריקנית של ארגוני פשע אשר עוסקים גם בהימור וגם בהלבנת הון, אגב, גם באיסוף אשפה, איסוף אשפה ונייר – כי אני יודע, באיגודים המקצועיים נכנסים לכל מקום – המקור הוא פשע מסוג מאוד מסוים, ולא פשע המונע פוליטית או אידיאולוגית, או הנוגע לחופש הביטוי.

עזמי בשארה: ולכן אני מזהיר, יש חברים שנכנסו לוועדה במהירות, לא שמעו שום דיון, טרור – אנחנו בעד.

עזמי בשארה: אי-אפשר ככה לעבוד פרלמנטרית.

עזמי בשארה: צריך לדעת לשמוע.

עזמי בשארה: אפילו לא שמעו מלה אחת.

עזמי בשארה: נכנסו לוועדה, הרימו ידיים, שמעו שאנחנו בעד להוציא - exclude to - להוציא החוצה כמה סעיפים מהפקודה למניעת טרור, אז מייד הצביעו נגד ההסתייגויות.

עזמי בשארה: אי-אפשר ככה לעבוד פרלמנטרית.

עזמי בשארה: זה הכול.

עזמי בשארה: תודה רבה, אדוני היושב-ראש.

ראובן ריבלין: אני מאוד מודה לחבר הכנסת בשארה.

ראובן ריבלין: חברת הכנסת זהבה גלאון מוותרת על זכותה לנמק.

ראובן ריבלין: במקומה יבוא חבר הכנסת אברהם בורג.

ראובן ריבלין: אחריו – חבר הכנסת טלב אלסאנע, ואחריו – חבר הכנסת נסים זאב.

ראובן ריבלין: בבקשה.

אברהם בורג: אדוני היושב-ראש, כנסת נכבדה, ראשית אני מבקש באמת להודות ולשבח את יושב-ראש הוועדה על דרך ניהול הנושא, לרבות קבלת ההסתייגות בפתיחות רבה לתוך גוף החוק.

אברהם בורג: אני מוכרח לסייג את ההתייחסות שלי.

אברהם בורג: החוק הזה, הוחל עליו דין הרציפות על-פי בקשת הממשלה, כך שעיקר מניינו ובניינו של החוק נדון והוחלט ועוצב וגובש בטרם כינונה של ועדת החוקה, חוק ומשפט בכנסת השש-עשרה, וכך התאפשר לנו, כחברי כנסת חדשים בוועדה, בסופו של דבר רק דיון בשוליים.

אברהם בורג: נכון עשה יושב-ראש הוועדה שהציג את הדבר כמקשה אחת ואמר: זה חיוני, זה חלק מהשייכות שלנו למשפחת האומות המתוקנות, בואו לא נפתח את הכול, כי אם פתחנו את הכול - - -

ראובן ריבלין: על-פי אמנה בין-לאומית.

מיכאל איתן: אמנת פלרמו.

אברהם בורג: ודאי.

אברהם בורג: - - - שאם פתחנו את הכול ולא יהיה לנו החוק הזה, אז מיצינו את הדיון הפרלמנטרי, אבל הפסדנו את עיקרה של מהות החוק, וכל חברי הוועדה נענו.

אברהם בורג: ובסוף הדיון התמצה לדברים שעלו גם בדברי יושב-ראש הוועדה, וגם בדבריו של חבר הכנסת עזמי בשארה, בעצם בשלושה מקומות.

אברהם בורג: האחד, האם אנחנו עושים הבחנה בין מה שנקרא בלשוני עולם תחתון לעולם עליון.

אברהם בורג: באינטואיציה אני מרגיש שיש עולם תחתון.

אברהם בורג: אלימלך זורקין זה עולם תחתון.

לימור לבנת: מאיפה הבאת את זה פתאום?

אברהם בורג: אני מדבר עם היושב-ראש.

אברהם בורג: זו שיחה שלנו מרחובות אחרים.

ראובן ריבלין: גם שרת החינוך מכירה את אלימלך.

אברהם בורג: אלימלך זורקין הוא סטריאוטיפ של עולם תחתון.

אברהם בורג: אני רואה את זה, אני יודע מה זה.

מיכאל איתן: אני רואה את אודי השמן על גבו.

אברהם בורג: כן, אני לא מדבר על תמר ומנשה התימני, אבל אלה עניינים אחרים.

אברהם בורג: אני רואה פשע, אני רואה דבר רע, אני יודע שהוא רע.

אברהם בורג: אם אני אצליח להגדיר אותו, אני אגיד: כוונתו רעה, תוצאתו רעה, מעשהו רע ואנשיו רעים.

אברהם בורג: יש פעילויות שאנשים שעושים אותן הם מחוץ לסטריאוטיפ.

אברהם בורג: אני אגיד שכוונתם אולי טובה, תוצאת מעשיהם אולי טובה, אנשיהם טובים, אבל המעשה רע.

אברהם בורג: חבר הכנסת עזמי בשארה נקט דוגמה שהרבינו לעסוק בה בוועדה – "גרינפיס".

אברהם בורג: המעשה המסוים ההוא של חסימת נמל או חסימת דרכים הוא רע, אבל הם רוצים את טובת העולם, הם לא עבריינים בנשמתם, הם אנשים שבאמת כוונותיהם רצויות, מעשיהם המסוימים לא רצויים.

אברהם בורג: הייתי מגדיר את זה כפעולה בעולם העליון, כעבירה בעולם העליון.

אברהם בורג: ורצינו לעשות הבחנה מפורשת בין מה שהוא עולם תחתון אמיתי, שכל מעשהו מרגע הכוונה ועד רגע התוצאה הוא רע, לבין מה שאיננו כזה.

אברהם בורג: והיה על זה דיון מעמיק בוועדה, והיושב-ראש, בתמיכתו ובפעולתו בעצם ההבחנה הזאת סופחה לגוף החוק, ומהסתייגות הפכה להיות בגוף ההצעה, וזה בגוף ההצעה וזה חשוב.

אברהם בורג: נותרו עוד שני נושאים.

אברהם בורג: הנושא האחד נוגע לחופש ביטוי.

אברהם בורג: אני נקטתי עמדה, ואני מאמין בה הרבה מאוד זמן, לפחות היושב-ראש עדי, בנושאי חופש הביטוי.

אברהם בורג: אני לוקח תנועה כמו "זו ארצנו", וכבר הזכיר אותה חבר הכנסת בשארה; מובן שכל אחד יכול לקחת תנועה אחרת.

אברהם בורג: אני לא הייתי רוצה לראות חברה שבה פעולה כמו פעולת "זו ארצנו", לפחות בממדים של המרי, של המחאה האזרחית – איך הגדרנו את זה היום בוועדה?

מיכאל איתן: לא אלימה.

אברהם בורג: פעולה אזרחית לא אלימה, או באזור מתיחת המעטפת, בלי להיכנס להגדרה המדויקת.

אברהם בורג: לא הייתי רוצה לראות, שבעת משבר פוליטי גדול או הכרעה מדינית גדולה, זכות ביטוי נשללת מאנשים בדבר מן הסוג הזה.

אברהם בורג: מישהו אחר מהצד השני יכול לראות את זה כלפי הצד השני הפוליטי.

עזמי בשארה: - - -

אברהם בורג: כן.

אברהם בורג: אף שאם אתה מסתכל בהגדרה הטכנית הקרה של החוק, זה מאורגן ויש כוונה וחבר אנשים והכול בכול מכול כול.

אברהם בורג: ההגדרה לכאורה יכולה לחול על ארגון של פעולה פוליטית.

אברהם בורג: היה לנו ויכוח על זה בוועדה.

אברהם בורג: כך היתה עמדתי.

אברהם בורג: אני גורס, וזה חלק מן ההסתייגות, שצריך ליצור הבחנה ברורה בין הפשע והמאבק העולמי בפשע המאורגן ובגרורותיו לבין מתן האפשרות לאנשים להביע את דעתם הפוליטית, והם ישלמו מחיר אם הם יעברו על החוק.

אברהם בורג: עברת על החוק, יש לי מספיק כלים לטפל בך ולהתעסק אתך כך או אחרת.

אברהם בורג: ועלתה סוגיה אחרונה, שמכיוון שפירט אותה כה היטב חבר הכנסת בשארה, אני לא אגע בפרטיה.

אברהם בורג: סעיף 4, דומני, לפקודת מניעת טרור, הכליל ברמה של פשע עבירות שהן פחות מפשע.

אברהם בורג: זה היה ההסבר שנאמר.

אברהם בורג: ומכיוון שאנחנו עוסקים כאן בארגון פשיעה, אני לא רוצה להוסיף, אם להשתמש בהגדרה ספרותית, "פשע על פשע".

עזמי בשארה: פשע על חטא.

אברהם בורג: עבירה שהיא לכתחילה איננה פשע וקיבלה upgrade, שדרוג לדרגת פשע לשם כבוד, עכשיו אני כבר מכניס אותה ממקום אחר להגדרה של ארגון פשע.

אברהם בורג: ולכן אנחנו מבקשים את הסעיף המסוים הזה מפקודת מניעת טרור להוציא מהצעת החוק הזאת.

אברהם בורג: על כך ההסתייגות, ואני מודה לאדוני היושב-ראש.

ראובן ריבלין: אני מאוד מודה לחבר הכנסת אברהם בורג.

ראובן ריבלין: חבר הכנסת טלב אלסאנע, בבקשה.

ראובן ריבלין: אחריו – חבר הכנסת נסים זאב וחבר הכנסת אופיר פינס, אם יהיה כאן.

ראובן ריבלין: בבקשה.

טלב אלסאנע: אדוני היושב-ראש, חברי הכנסת, לדעתי הצעת החוק הזאת נכונה, מבורכת, והיא משתלבת גם בחוק קודם אשר חוקקה הכנסת, והוא חוק איסור הלבנת הון.

טלב אלסאנע: לדעתי, יש צורך בשינוי ובתיקון בחוק ההסגרה וגם בהגדרת חוק השבות, שני חוקים שבמתכונת הקיימת גם הם תורמים להתפשטות הפשע המאורגן.

טלב אלסאנע: ברשותך, היושב-ראש, אני רוצה לציין, שלא כל דבר נמדד במבחן התוצאה.

טלב אלסאנע: היסוד הנפשי הוא גורם מאוד חשוב.

טלב אלסאנע: לפעמים מבחינת התוצאה מישהו רוצח מישהו, והמעשה הזה כשהוא נפתר, היסוד הנפשי מוריד את המעשה לדרגת הריגה או לדרגת גרימת מוות ברשלנות או בכלל מזכה, אם זה נעשה מתוך הגנה.

טלב אלסאנע: ולכן חשוב מה המניע של האדם שעשה את המעשה, מה הכוונות שלו, ויש לעשות הבחנות מבחינת המניע הפלילי ומבחינת המניע הפוליטי למעשה שנעשה.

טלב אלסאנע: ובתחום הזה, כשמדברים על פשע מאורגן, ההדגש הוא יותר על האלמנט הפלילי מאשר על המעשה המכני כשלעצמו.

טלב אלסאנע: אני רוצה לנצל את ההזדמנות הזאת כדי לציין ולומר, שאנו עדים להתארגנות, אומנם לא ניתן לקרוא לה פשע מאורגן, אבל זו התארגנות שכל מטרתה לקרוא תיגר על השלטון ועל החלטות שמקבלת הכנסת או הממשלה, וחשוב לדעת מי המחליט בשלטון תקין, כשאנו רואים שמתנחלים - - -

ראובן ריבלין: האם אדוני התכוון להפגנות בנצרת?

טלב אלסאנע: אדוני, אני חושב שההפגנות בנצרת - -

ראובן ריבלין: אדוני נגד הפגנות?

טלב אלסאנע: - - נעשות ברשיון, ואנשים מפגינים ומוחים כשיש להם מטרה מאוד מוגדרת - -

ראובן ריבלין: בסדר, חשבתי שאדוני נגד הפגנות.

טלב אלסאנע: - - כשהמטרה היא לדרוש יישום החוק, כי לדעתי החוק במדינת ישראל מיועד להגשים שוויון, זה אחד הדברים החשובים במשטר דמוקרטי, וכבודו תמיד מדגיש שמדינת ישראל היא יהודית ודמוקרטית.

ראובן ריבלין: נכון.

טלב אלסאנע: אז כמדינה דמוקרטית, הרעיון הבסיסי הוא רעיון השוויון, ולכן, ההפגנות בנצרת באות להדגיש את הממד הדמוקרטי, לשמור על הצביון הדמוקרטי מפני מדיניות שבאה למנוע את הדמוקרטיה האמיתית ולהציג אותה כדמוקרטיה אתנית או דמוקרטיה מדומה.

טלב אלסאנע: ולכן, לדעתי, ההפגנות בנצרת מבורכות, מבחינה זו שהן מתיישבות עם שלטון החוק.

טלב אלסאנע: אבל כשבאים אנשים שמתגוררים בשטחים כבושים, שברור שהם לא חלק משטחי מדינת ישראל - אלה שטחים שנכבשו ב-1967, במסגרת מלחמה, ועל-פי האמנות הבין-לאומיות אסור לאזרחי המדינה הכובשת להתגורר בהם.

טלב אלסאנע: והולכים ומתגוררים בניגוד לחוק הבין-לאומי, מקימים מאחזים, אפשר לומר באישור בהסכמה או באישור בשתיקה, אבל, אף שזה בניגוד לחוק הבין-לאומי, אי-אפשר לומר שהם קיבלו היתרים, אפילו על-פי הנהלים של הצבא.

טלב אלסאנע: מצד שני, הם מודיעים שהם יתנגדו, והם יילחמו, והם ייאבקו.

עזמי בשארה: - - - "נערי הגבעות" - - -

ג'מאל זחאלקה: אומרים, "נערי הגבעות".

טלב אלסאנע: כן, "נערי הגבעות".

טלב אלסאנע: זה מושג טוב, גם נערים וגם גבעות.

ראובן ריבלין: חבר הכנסת בשארה, אדוני עמד פה עשר דקות, יכול היה לדבר על מי שרצה.

עזמי בשארה: - - -

טלב אלסאנע: אני רוצה לומר לך, חבר הכנסת בשארה, כשיש בצד הישראלי אנשים שמתנגדים למפת הדרכים, זה לגיטימי; לגיטימי שיתנגדו למפת הדרכים, זה חלק מהוויכוח הדמוקרטי.

טלב אלסאנע: כשיש אנשים שמתנגדים למפת הדרכים בצד הפלסטיני, אומרים: כל הפלסטינים נגד מפת הדרכים, וכל הפלסטינים נגד תהליך השלום.

טלב אלסאנע: כמו שיש אנשים בצד הישראלי שמתנגדים למפת השלום, יש אנשים בצד הפלסטיני שמתנגדים למפת הדרכים.

טלב אלסאנע: אבל הזרם המרכזי בקרב העם הפלסטיני מעוניין בקידום השלום ובמחיר - כפי שהוא יודע את המחיר שלו, והוא מקבל את המחיר.

טלב אלסאנע: ולכן החשיבות היא להתייחס לציבור הרחב שאכן מעוניין לקדם את השלום ולא לאלה שמתנגדים לתהליך השלום.

ראובן ריבלין: תודה רבה לחבר הכנסת טלב אלסאנע.

ראובן ריבלין: הבא אחריו – חבר הכנסת נסים זאב, ואחריו יסיים את פרשת ההסתייגויות חבר הכנסת אופיר פינס.

נסים זאב: אדוני היושב בראש, כנסת נכבדה, אני חושב שנכון היה לחבר את שני הנושאים - נושא הפקודה למניעת טרור עם הנושא של ארגון פשיעה.

נסים זאב: אני חושב שמדינת ישראל היא מהמובילים בעולם בנושא הפשיעה.

ג'מאל זחאלקה: פשיעה או מלחמה בפשיעה?

נסים זאב: בפשיעה.

נסים זאב: הפושעים הגדולים, אנחנו מצמיחים פה פשע.

נסים זאב: אם הממשלה הזאת חושבת שאפשר למנוע רווחה במדינת ישראל - הפשיעה לא צומחת, ודאי לא הארגונים, ביום אחד.

נסים זאב: הפשיעה צומחת, ואנחנו רואים את זה - קודם כול, הנערים שלנו, הנוער בישראל, שיעורי עבריינות נוער במדינת ישראל הם מהמובילים בעולם.

נסים זאב: וכמובן, כשגדלים נעשים יותר מתוחכמים ואז נהפכים להיות ארגונים, אז יש עניינים יותר רציניים, סחר בנשים, כמו שאמרתם, זנות, סמים, גנבת מכוניות ועוד דברים אחרים.

נסים זאב: תראו מה קורה בנגב, מה קורה בבאר-שבע, מה קורה אצל הבדואים – בלי שאף אחד פה ייפגע – יש שם קרטל שלם, אין שליטה אפילו למשטרה על מה שנעשה שם.

נסים זאב: מאיפה זה צמח?

נסים זאב: זה צמח קודם כול מכך שאין רווחה במדינת ישראל, ואת המעט שנשאר אנחנו בעצם באים למזער, לצמצם ולחנוק את האזרחים.

נסים זאב: בסופו של דבר, המדינה הזאת תגדל עבריינים, ולא משנה אם הם מאורגנים פחות או מאורגנים יותר.

נסים זאב: אנחנו לא מטפלים בכל הפשיעה הזאת ברמה העקרונית - שזה חינוך, שזה רווחה, שזה תרבות.

נסים זאב: אנחנו לא מתאימים את הכלים, לא מעבירים לנוער שלנו את הערכים שהם יסוד היסודות של עם ישראל.

נסים זאב: אנחנו, כממשלה, ככנסת, רוצים לטפל בנושא עבריינות רק במסגרת החוק.

נסים זאב: אדוני ראש הממשלה, אנחנו לא נצליח, ואני מודיע לך, אם הדרך היחידה לטפל בכל נושא ארגוני הפשיעה היא רק במסגרת הזאת של החוק, אנחנו לא נוכל להצליח בזה.

נסים זאב: כל ההתנגדויות הן פורמליות, אני חושב שהצעת החוק טובה, ואני חושב שאי-אפשר לחבר ולהשוות, למשל, את ההסתה של התנועה האסלאמית - ולא רק שהם יוצאים בהצהרות נגד מדינת ישראל, הם בעצם שותפים לאותם ארגוני טרור.

נסים זאב: אז להשוות אותם לארגון "זו ארצנו", שזו תנועת מחאה בלבד?

נסים זאב: ראש הממשלה זקוק לזה, זקוק לחישוקים.

נסים זאב: ראיתם מה היה אתמול במרכז הליכוד?

נסים זאב: הלוא כולם באו לחשק אותו ולחזק אותו - -

ג'מאל זחאלקה: האם אתה חושב - - -

ראובן ריבלין: חבר הכנסת זחאלקה, הוא כבר מסיים את דבריו.

ראובן ריבלין: תודה, תודה.

נסים זאב: - - רק כדי שיהיה לו קלף - - -

דניאל בנלולו: ראש הממשלה מסתדר יפה.

נסים זאב: ראש הממשלה זקוק לזה מאוד.

נסים זאב: ואני רוצה לומר לך, שראש הממשלה היה צריך את החישוקים האלה כלפי העולם, כדי להגיד: תראו כמה אני נאבק מול הממשלה שלי, בליכוד שלי, לא נותנים לי לפעול.

נסים זאב: אבל, אני לא הבנתי איך ראש הממשלה יכול לשנות את עורו ולהבטיח ולמסור חלקים ממדינת ישראל, כאשר בערב הבחירות הוא הבטיח אחרת לבוחריו.

נסים זאב: אז אני מאמין שמה שראש הממשלה הצהיר זה היה בשעות שאולי היה עייף; העייפות השפיעה עליו, אבל יש לו זמן להתעורר, להתחזק ולחזור בו, לא מהצהרותיו אלא ממעשיו.

נסים זאב: חדלו ממעשיכם.

נסים זאב: ואני קורא לראש הממשלה, יש לך ההזדמנות, עדיין, הכנסת לא החליטה את מה שהממשלה החליטה, ותחזק ותיתן בחירה חופשית למפלגה שלך, לסיעה שלך, להרים יד לפי מצפונם.

נסים זאב: אני מבטיח לך שהם יחשקו ויחזקו אותך, לפחות מול אויבי ישראל.

ראובן ריבלין: תודה לחבר הכנסת נסים זאב שדייק בשניות.

ראובן ריבלין: אחרון המסתייגים - חבר הכנסת אופיר פינס.

ראובן ריבלין: לרשות אדוני חמש דקות, ואם הוא מדבר לעניין, כל עוד הוא מדבר לעניין - כל מי שדיבר לעניין ולא על נושאים חיצוניים, אפשרתי לו לדבר יותר זמן.

אופיר פינס-פז: אדוני היושב-ראש, יש לי שלוש הסתייגויות, ולכן מגיעות לי 15 דקות.

אופיר פינס-פז: אני עושה לך הנחה - אני אקצר.

ראובן ריבלין: אדם רשאי בהסתייגות לומר מה שהוא רוצה, אבל אז יש לו חמש דקות.

ראובן ריבלין: כל עוד תדבר לעניין, אתה מקבל.

אופיר פינס-פז: אדוני היושב-ראש, אם אתה מבטיח לי שגם אשכנע בהסתייגות שלי, אין לי בעיה לדבר שתי דקות.

ראובן ריבלין: את זה אני לא יכול להבטיח לך.

אופיר פינס-פז: אדוני היושב-ראש, באמת אדבר בקצרה.

אופיר פינס-פז: יש לי שתי הסתייגויות מהותיות.

אופיר פינס-פז: האחת – הרי החוק הזה נועד להיאבק בארגוני פשיעה.

אופיר פינס-פז: מי שיודע איך מאפיה עובדת - יש לה צד אפל וצד מואר, צד חסוי וצד גלוי, צד פלילי וצד לגיטימי.

ראובן ריבלין: מאפיה זה דבר שהוא פשע מאורגן.

ראובן ריבלין: פשע מאורגן הוא סימביוזה עם אלמנטים שלטוניים, או בתי-משפט חלילה.

אופיר פינס-פז: כן, אנחנו מדברים על פשע מאורגן, אדוני היושב-ראש.

ראובן ריבלין: לא, אתה מדבר על ארגוני פשיעה, שיכולים להיות פשע מאורגן ויכולים גם לא.

אופיר פינס-פז: לא, תראה את ההגדרה של "ארגון פשיעה" – "חבר בני אדם, מואגד או בלתי מואגד, שפועל בתבנית מאורגנת, שיטתית ומתמשכת".

ראובן ריבלין: זה יכול להיות בלי מאפיה מבחינה זאת שאין לו שום סימביוזה עם השלטון.

ראובן ריבלין: הוא עובר את העבירות, והשלטון לא משתף אתו פעולה, אלא צריך לרדוף אותו.

ראובן ריבלין: זה ארגון פשיעה לעומת פשע מאורגן.

אופיר פינס-פז: נכון.

ראובן ריבלין: פשע מאורגן זה דבר שיכול גם לסמוך על יסודות אחרים - - -

עזמי בשארה: זה יכול להיות חמישה אנשים.

אופיר פינס-פז: מכל מקום, ההסתייגות שלי קשורה לצד הלגיטימי כביכול של ארגון הפשיעה.

אופיר פינס-פז: יבוא עורך-דין, רואה-חשבון או כל בעל תפקיד אחר שעל-פי החוק מוגדר כיועץ, והוא לכאורה לא יודע מה קורה בצד הפלילי, הוא מייעץ רק בצד הלגיטימי, רק בצד החוקי.

אופיר פינס-פז: הטענה שלי היא שזה שהוא מייעץ בצד החוקי – הכול טוב ויפה, אבל אם הוא מסייע באמצעות הייעוץ הזה לצד הפלילי, הוא לא יכול להיות פטור מעונש.

ראובן ריבלין: אם יש לו מחשבה פלילית.

מיכאל איתן: חבר הכנסת אופיר פינס, מה תעשה כאשר באים להתייעץ עם עורך-דין ושואלים אותו מה חוקי ומה לא חוקי, והוא עונה שהוא יודע שהאינפורמציה שהוא נותן יכולה לסייע?

מיכאל איתן: אין לו מטרה לסייע, הוא יודע שהוא יכול לסייע.

מיכאל איתן: האם הוא צריך לעמוד לדין?

אופיר פינס-פז: הוא לא יורשע אם אין לו כוונה פלילית, מודעות או ידיעה.

אופיר פינס-פז: הבעיה היחידה היא, שאני לא רוצה לפטור אנשים כאלה מכל עונש, רק משום שהם כביכול עוסקים בצד הלגיטימי.

מיכאל איתן: לכן, על מנת להגן על סוג כזה של ייעוץ, אמרנו שאתה צריך להראות שהיתה לו גם איזו מטרה לעזור לארגון.

אופיר פינס-פז: אתה מציע לומר בחוק: הנותן שירות ייעוץ לארגון פשיעה במטרה לקדם את פעילותו הפלילית - - -

מיכאל איתן: זה בהגדרה.

אופיר פינס-פז: אני אגיד לך מה כתוב בחוק ומה התוספת.

אופיר פינס-פז: החוק אומר: "הנותן שירות ייעוץ לארגון פשיעה במטרה לקדם את פעילותו הפלילית של ארגון הפשיעה, דינו – מאסר עשר שנים".

אופיר פינס-פז: יפה מאוד, אבל אנחנו יודעים שלארגון יש צד לגיטימי, חוקי כביכול, שמשרת את הצד הפלילי.

אופיר פינס-פז: לא נתת מענה על זה, וזו הבעיה.

אופיר פינס-פז: אם החוק היה נותן מענה לאלה שיודעים שהם כביכול עומדים בצד הלגיטימי כדי לשרת את הצד הפלילי, מאה אחוז.

אופיר פינס-פז: אבל זה לא קיים פה.

אופיר פינס-פז: אתה מטפל רק במי ששודד וגונב ומעלים מס וכן הלאה, בו בזמן שאתה לא מטפל במי שמוכר משקאות בחנות המכולת, שהיא ה-cover story של ארגון הפשיעה, וזאת הבעיה הגדולה בחוק הזה.

אופיר פינס-פז: הרבה אנשים ירחצו בניקיון כפיהם – ופה יש לקונה בחוק, יש פה פשוט לקונה בחוק, חבל.

ראובן ריבלין: זאת לא לקונה, משום שארגון פשיעה הוא לא ארגון כזה שמוכרז כארגון פשיעה, עד אשר הוא לא מורשע בבית-המשפט ומוכרז כארגון פשיעה.

ראובן ריבלין: אגב האקטוס ראוס, אתה בא וקובע שעשית אותו במסגרת של ארגון פשיעה, ואז אתה צריך את המחשבה הפלילית שלך, שידעת שאתה עושה את זה למען קידום מטרות של ארגון פשיעה, כי אין דבר כזה שקובעים ארגון פשיעה, כמו שלמשל פקודת מניעת טרור קובעת מה הוא ארגון טרור שאפשר להכריז עליו משהוכרז.

אופיר פינס-פז: אני חושב שההסתייגות הזאת משפרת את היכולת של המשטרה, של רשויות אכיפת החוק, לטפל בארגוני פשיעה, ואני גם חושב – ואני רוצה להגיד את זה בזהירות – שלפחות המשטרה, לפי מה שהבנתי בוועדה, היתה שמחה אם סעיף מהסוג הזה היה מופיע.

אופיר פינס-פז: אני אומר את זה בזהירות, כי אני לא רוצה לדבר בשם של מישהו אחר.

אופיר פינס-פז: לגבי ההערה השנייה – אני הצטרפתי להסתייגויות של חבר הכנסת עזמי בשארה, של חבר הכנסת טלב אלסאנע, של חבר הכנסת אברום בורג ושל חברת הכנסת זהבה גלאון.

אופיר פינס-פז: תראו, חברים, אנחנו רוצים לטפל בארגוני פשיעה אזרחיים פליליים.

אופיר פינס-פז: חבר'ה, להכניס פנימה את ארגוני הטרור ואת כל נושא הטרור – זה לא המקום וזה לא הנושא.

אופיר פינס-פז: לדעתי, אנחנו עושים זילות לחוק שמאיר שטרית יזם בזמנו.

אופיר פינס-פז: מאיר שטרית רצה לטפל בפשיעה, בפשע מאורגן, במאפיות ובדברים כאלה.

אופיר פינס-פז: לטפל בארגוני טרור יש לנו אין-ספור כלים, אגב לאו דווקא דרך החוק הזה.

אופיר פינס-פז: לכן הצענו את ההסתייגויות, שיפרידו בין החוק הזה, שאמור לטפל בארגוני פשיעה, לבין חוקים אחרים שמטפלים בארגוני טרור.

אופיר פינס-פז: תודה.

ראובן ריבלין: תודה לחבר הכנסת אופיר פינס.

ראובן ריבלין: נא לצלצל.

ראובן ריבלין: רבותי, חוק זה זכה באישור הכנסת להחלת דין רציפות.

ראובן ריבלין: השר שהיה שר המשפטים כאשר חוק זה הובא לפני הכנסת היה השר מאיר שטרית.

ראובן ריבלין: השר מאיר שטרית מבקש להתערב בעניין שאינו במסגרת משרדו הפורמלי היום, אבל בלי כל ספק זה מותר לו כשר המשפטים שהוביל את החוק הזה, ואני בטוח ששר המשפטים הנוכחי מברך, ומסכים להערתו בשתי דקות.

ראובן ריבלין: לאחר מכן, מובן שיושב-ראש הוועדה רשאי לענות ולהשיב.

ראובן ריבלין: בבקשה.

מאיר שטרית: אדוני היושב-ראש, רבותי חברי הכנסת, אני מאוד שמח שהחוק מגיע סוף-סוף לקריאה שנייה ושלישית.

מאיר שטרית: האמת, כמו שאמר יושב-ראש הוועדה מיכאל איתן, החוק כבר הוכן בסוף הכנסת הקודמת, הוועדה כבר אישרה אותו לקריאה שנייה ושלישית, ולצערי, בשבוע האחרון של הכנסת הקודמת לא ניתן היה לכנס את הכנסת, ולכן הוחל עליו דין רציפות, והוא מובא היום לאישור בקריאה שנייה ושלישית.

מאיר שטרית: אני רוצה לומר, שעד היום רק דיברו על פשע מאורגן, והיו סקנדלים רבים סביב העניין הזה בכנסת ומחוצה לה, אבל לא עשו שום דבר קונקרטי להילחם בפשע מאורגן.

מאיר שטרית: החוק הזה נועד לתת כלים בידי זרועות החוק והמשפט להילחם בצורה אפקטיבית בפשע מאורגן.

מאיר שטרית: הוא מטיל שורה של צעדים מאוד חריפים למלחמה בפשיעה מאורגנת.

מאיר שטרית: היו תמיד שאלות אם יש פשע מאורגן או אין פשע מאורגן.

מאיר שטרית: אני אומר לכם שיש פשיעה מאורגנת בארץ, אין ספק בכך, וצריך להיאבק בה, ולהיאבק בה בכל הכלים שהחוק מאפשר.

מאיר שטרית: החוק הזה, לדעתי, נותן בפעם הראשונה כלים אפקטיביים להילחם בתופעה.

מאיר שטרית: אני עליתי כדי לומר תודה לחבר הכנסת מיכאל איתן, יושב-ראש ועדת החוקה, חוק ומשפט, על הנחרצות שלו ועל הפעילות בוועדה עם חברי ועדת החוקה, חוק ומשפט בכנסת הקודמת, שעבדו הרבה מאוד שעות והרבה מאוד ימים, עם כל המשלחות, כדי להביא את החוק לכלל השלמה, ואני אומר לך, מיקי, תודה רבה.

מאיר שטרית: אני רוצה להגיד תודה לאנשי משרד המשפטים, שליוו אותי אז בהכנת החוק הזה.

מאיר שטרית: ראשית, ליהושע שופמן, משנה ליועץ המשפטי לממשלה ואחראי על תחום החקיקה במשרד, למנהלת המחלקה הפלילית ולכל אלה שעמלו וטרחו במשרד המשפטים על החוק בזמנם ועשו עבודה יוצאת מהכלל.

מאיר שטרית: אני חושב שהחוק שהוגש בפנינו הוא חוק טוב, שייתן לנו כלים טובים לעקור את הפשיעה המאורגנת בישראל.

מאיר שטרית: תודה לכולם.

ראובן ריבלין: תודה לשר מאיר שטרית.

ראובן ריבלין: אדוני יושב-ראש הוועדה, אם אדוני רוצה, הוא יכול לסכם את הדיון על מנת שניגש להצבעה.

ראובן ריבלין: רבותי, אתם תודיעו לי אילו הסתייגויות עומדות להצבעה ואילו לא.

ראובן ריבלין: אני עוד מעט אקרא את כולן אחת אחת.

מיכאל איתן: אדוני היושב-ראש, כנסת נכבדה, אני לא אאריך, הארכתי בדברי הפתיחה.

מיכאל איתן: להסתייגויות של חבר הכנסת אופיר פינס התייחסתי עוד לפני שהעלית אותן.

מיכאל איתן: אני כן רוצה להתייחס לנושא של חופש הביטוי - האם הוא נפגע או לא נפגע כתוצאה מהחוק הזה.

עזמי בשארה: לא אמרתי שזה נפגע - - -

מיכאל איתן: אני לא שומע.

ראובן ריבלין: הוא אומר שהוא לא מדבר על חופש הביטוי, אלא הוא אומר שהנושא הזה של אותם ארגונים לא צריך להיות במסגרת הפשיעה - - -

עזמי בשארה: - - -

מיכאל איתן: אני מסכים, השאלה היא כזאת – כאשר חוקקנו את החוק, במקור הוא חל על עבירות שהן בגדר פשע, מחמש שנות מאסר ומעלה.

מיכאל איתן: אבל שר המשפטים הביא בתוספת סוגי עבירות שגם אם העונש עליהן הוא פחות מחמש שנים החוק הזה יחול עליהן.

מיכאל איתן: לדוגמה, עבירה שנוגעת להימורים, שזו עבירה טיפוסית של פשיעה מאורגנת, שגורמת נזקים גדולים.

מיכאל איתן: שר המשפטים הגיע למסקנה שכדאי להכניס אותה לתוך החוק, על מנת שאכיפת החוק תוכל להילחם בסוג העבירה הזה.

מיכאל איתן: שר המשפטים, בעבירות שהן פחות מפשע, יכול לבקש להוריד אותן בכל עת, באישור ועדת החוקה.

מיכאל איתן: כאשר לנגד עינינו עמדה הרשימה של שר המשפטים, היו שם שתי עבירות שהיו עליהן השגות, והוגשו הסתייגויות: אחת שנגעה להמרדה, והשנייה שנגעה לא לכל הפקודה למניעת טרור, אלא לכל המפרסם דברי שבח, אהדה וכו' לארגון טרור.

מיכאל איתן: הרגשנו בקושי מסוים בעניין הזה, אבל הרוב בוועדה אמר, דווקא על רקע מה שקורה היום: זו לא סתם איזו עבירת המרדה, זה לא סתם פרסום דברי אהדה לארגון טרור, אלא זה ארגון שעוסק באופן מאורגן, באופן שיטתי ובאופן מתמשך בעבירות של המרדה או פרסום דברי שבח לארגון טרור.

מיכאל איתן: עליו יחול החוק הזה.

מיכאל איתן: למה לא מצאנו לנכון לפטור?

מיכאל איתן: משום שהיום, דווקא היום, דווקא בימים האלה שיש רגישויות, אנחנו לא מוכנים להעביר שום מסר של זלזול בסכנה האיומה שיש בטרור.

מיכאל איתן: מה זה, נגד הימורים מותר להחמיר בענישה ונגד טרור אסור?

מיכאל איתן: זה המסר שאנחנו רוצים להעביר?

מוחמד ברכה: - - -

עזמי בשארה: - - -

מיכאל איתן: ומצד שני אנחנו גם אומרים שאנחנו לא רוצים, אנחנו רואים בעבירות כאלה עבירות שחלה עליהם אותה חומרה כמו ארגוני פשיעה.

מיכאל איתן: ארגוני טרור אינם מסוכנים פחות.

מיכאל איתן: כשבאנו לתקן את העניין הזה, אנחנו רוצים להעביר מסר, שגם ארגוני טרור, מבחינתנו, הם לא רק ארגוני פשיעה, אולי אפילו יותר מסוכנים מהם, וחלים עליהם אותם הכללים שחלים פה.

מיכאל איתן: במאמר מוסגר, אתם יודעים יפה מאוד, שהיום כל העולם מתאחד למלחמה בטרור דרך פגיעה בגופים כלכליים, ולוקח סיכונים של פגיעה בזכות קניין של צדדים שלישיים, כשהוא יודע שצריך להילחם בטרור.

מיכאל איתן: מצד שני אני אומר - - -

מוחמד ברכה: - - - בפקודה נגד טרור, למה זה פה?

מיכאל איתן: אני רוצה לסיים.

מיכאל איתן: יש גם צד שני למטבע.

מיכאל איתן: היום, כאשר הדמוקרטיה הישראלית ניצבת בפני הכרעות קשות, הוועדה סברה שטוב עשה שר המשפטים שבשלב הנוכחי גם הכניס את עבירת ההמרדה.

מיכאל איתן: היום, כאשר הדמוקרטיה שלנו צריכה לקבל הכרעות קשות, מי שרוצה לנצל מצבים כאלה באופן מאורגן, באופן שיטתי, באופן מתמשך - להמריד חלקי אוכלוסייה, אנחנו לא סבורים שהיום זה הזמן להוציא את זה, ולהקל ראש בתופעה הזאת.

מיכאל איתן: לכן אני מבקש מהכנסת לקבל את החוק ללא ההסתייגויות, ואם שר המשפטים יגיע למסקנה בהמשך שצריך להוריד עבירה זו או עבירה אחרת, הוועדה תהיה קשובה לפנייתו.

ראובן ריבלין: זה בסמכות השר וועדת החוקה.

ראובן ריבלין: רבותי חברי הכנסת, אנחנו עוברים להצבעות.

ראובן ריבלין: לשם החוק - האם חברי הכנסת טלב אלסאנע, עזמי בשארה, זהבה גלאון ונסים זאב מסירים?

ראובן ריבלין: מסירים, תודה.

ראובן ריבלין: לסעיף 1 - מבקשים להצביע.

ראובן ריבלין: קודם כול נצביע על שם החוק כהצעת הוועדה.

ראובן ריבלין: נא להצביע, בבקשה, רבותי.

ראובן ריבלין: הצבעה מס' 5 בעד שם החוק - 44 נגד - אין נמנעים - אין שם החוק נתקבל.

ראובן ריבלין: 44 בעד, אין מתנגדים ואין נמנעים.

ראובן ריבלין: אני קובע ששם החוק עבר.

ראובן ריבלין: אנחנו עוברים לסעיף 1.

ראובן ריבלין: חבר הכנסת בשארה?

ראובן ריבלין: מורידים.

ראובן ריבלין: סעיף 2.

ראובן ריבלין: חבר הכנסת פינס מבקש להצביע.

ראובן ריבלין: אנחנו נצביע על סעיף 1 כהצעת הוועדה.

ראובן ריבלין: אין הסתייגויות לסעיף 1.

ראובן ריבלין: אילו היינו יודעים היינו מצביעים קודם על שניהם.

ראובן ריבלין: הצבעה מס' 6 בעד סעיף 1 - 43 נגד - אין נמנעים - אין סעיף 1 נתקבל.

ראובן ריבלין: 43 בעד, אין מתנגדים ואין נמנעים.

ראובן ריבלין: אני קובע שסעיף 1 עבר כהצעת הוועדה.

ראובן ריבלין: לסעיף 2 יש ההסתייגות של חבר הכנסת פינס.

ראובן ריבלין: אני מצביע.

ראובן ריבלין: מי בעד, מי נגד ההסתייגות?

ראובן ריבלין: הצבעה מס' 7 בעד ההסתייגות – 8 נגד- 37 נמנעים - אין ההסתייגות של חבר הכנסת אופיר פינס-פז לסעיף 2 לא נתקבלה.

ראובן ריבלין: שמונה בעד, 37 נגד.

ראובן ריבלין: אני קובע שההסתייגות לא עברה.

ראובן ריבלין: לסעיפים 3-35 אין הסתייגויות, לכן אני מצביע מסעיף 2 עד סעיף 35 כהצעת הוועדה.

ראובן ריבלין: נא להצביע.

ראובן ריבלין: הצבעה מס' 8 בעד סעיפים 2-35, כהצעת הוועדה - 44 נגד - אין נמנעים - 1 סעיפים 2-35, כהצעת הוועדה, נתקבלו.

ראובן ריבלין: 44 בעד, נמנע אחד, אין מתנגדים, אני קובע שהסעיפים 2 עד 35 עברו בהתאם להצעת הוועדה.

ראובן ריבלין: לתוספת הראשונה, האם חבר הכנסת פינס מבקש להצביע לתוספת הראשונה?

אברהם בורג: - - -

ראובן ריבלין: הצעתך נשמעה ותישקל.

ראובן ריבלין: נא להצביע על הסתייגותם של חברי הכנסת פינס, בורג, עזמי בשארה וטלב אלסאנע לתוספת הראשונה.

ראובן ריבלין: הצבעה מס' 9 בעד ההסתייגות - 8 נגד - 34 נמנעים - 1 ההסתייגות של חברי הכנסת אופיר פינס-פז, אברהם בורג, עזמי בשארה וטלב אלסאנע לתוספת הראשונה לא נתקבלה.

ראובן ריבלין: בעד - 8, 34 נגד, אחד נמנע, ההסתייגות לא עברה.

ראובן ריבלין: התוספת השנייה - רבותי חברי הכנסת פינס, בורג, בשארה וטלב אלסאנע, האם אתם עומדים גם על הצבעה על ההסתייגות לתוספת השנייה?

ראובן ריבלין: אין בעיה.

ראובן ריבלין: נא להצביע, רבותי, על ההסתייגות לתוספת השנייה.

ראובן ריבלין: הצבעה מס' 10 בעד ההסתייגות - 4 נגד - 33 נמנעים - 6 ההסתייגות של חברי הכנסת אופיר פינס-פז, אברהם בורג, עזמי בשארה וטלב אלסאנע לתוספת השנייה לא נתקבלה.

ראובן ריבלין: ארבעה בעד, 33 נגד, שישה נמנעים.

ראובן ריבלין: ההסתייגות לתוספת השנייה לא נתקבלה.

ראובן ריבלין: לסעיפים 36-38 אין הסתייגויות, וגם לתוספות.

ראובן ריבלין: אנחנו נצביע עכשיו, כהצעת הוועדה, על התוספת הראשונה והשנייה ועל הסעיפים 36-38 כהצעת הוועדה.

ראובן ריבלין: נא להצביע.

ראובן ריבלין: הצבעה מס' 11 בעד סעיפים 36-38 והתוספת הראשונה והשנייה, כהצעת הוועדה - 43 נגד - אין נמנעים - 2 סעיפים 36-38 והתוספת הראשונה והשנייה, כהצעת הוועדה, נתקבלו.

ראובן ריבלין: 43 בעד, נגד- אין, שני נמנעים, התוספות וסעיפים 36-38 עברו כהצעת הוועדה.

ראובן ריבלין: האם אני מצביע על ההצעה בקריאה שלישית?

ראובן ריבלין: בבקשה, רבותי, נא להצביע על הצעת החוק בקריאה שלישית.

ראובן ריבלין: מי בעד?

ראובן ריבלין: מי נגד?

ראובן ריבלין: הצבעה מס' 12 בעד החוק - 43 נגד - אין נמנעים - 4 חוק מאבק בארגוני פשיעה, התשס"ג-2003, נתקבל.

ראובן ריבלין: 43 בעד, אין מתנגדים, ארבעה נמנעים - אני מברך את השרים ואת יושב-ראש הוועדה על כך שהחוק עבר, וכמובן את חברי הוועדה.

ראובן ריבלין: חוק מאבק בארגוני פשיעה, התשס"ג-2003, עבר בקריאה שלישית.

ראובן ריבלין: יושב-ראש הוועדה, דבריך.

מיכאל איתן: אדוני היושב-ראש, כנסת נכבדה, אני מבקש להודות לכל מי שעמלו על החוק הזה, שעבדו תקופה ארוכה בשתי כנסות, השקיעו בו הרבה ימי עבודה ומאמצים.

מיכאל איתן: אני רוצה להודות במיוחד לנציגי איגוד הבנקים ובהם עורך-הדין אריה יוסקוביץ, שתרם בצורה בולטת.

מיכאל איתן: הרבה תרמו, אבל היו כמה בולטים, והוא היה אחד מהם.

מיכאל איתן: לעורך-הדין טל נדב; לסניגוריה הציבורית - לעורך-הדין עמי קובו; לנציגי המשטרה - לעורכת-הדין אלינוער מזוז ולעורך-הדין יהודה טברסקי; לנציגי משרד המשפטים - לעורכת-הדין לבנת משיח, לעורכת-הדין יפעת רווה, לעורכת-הדין נאוה בן-אור ולעורכת-הדין יהודית קרפ, שבינתיים גם יצאה לגמלאות, ונברך אותה בדרכה החדשה.

מיכאל איתן: לעובדי הוועדה: למנהלת הוועדה דורית ואג, לתמי ומיכל המזכירות.

מיכאל איתן: ואחרונות אחרונות חביבות, מי שעושות עבודה שלא תאומן בוועדה, היועצות המשפטיות – עורכת-הדין תמי סלע ועורכת-הדין סיגל קוגוט.

מיכאל איתן: לכולן המון המון תודה.

אברהם בורג: לקצרניות.

מיכאל איתן: לקצרניות ולכל הצוות שעזר וסייע, המון תודה.

מיכאל איתן: ["דברי הכנסת", כרך 198, עמ' 8303, 8571, 8574 ו-8792; הכנסת החמש-עשרה, מושב חמישי, חוב' א', עמ' 9164 ו-9202; חוב' ב', עמ' 9352; חוב' ה', עמ' 9933; חוב' א', עמ' 9202.]

ראובן ריבלין: אנחנו עוברים עכשיו בסדר-היום להודעת ועדת החוקה, חוק ומשפט על רצונה להחיל דין רציפות על הצעות חוק אלה.

ראובן ריבלין: אני אקריא: א.

ראובן ריבלין: הצעת חוק נושאי משרה שיפוטית (מניעה מלשבת בדין) (תיקוני חקיקה), התשס"ב-2002, של קבוצת חברי הכנסת - - -

מיכאל איתן: אתה רוצה להקריא כל הצעה, אחת-אחת?

ראובן ריבלין: אני צריך לפרוטוקול.

ראובן ריבלין: אני חייב להקריא את כולן, כי זו הודעה שכל הסיעות יכולות להתנגד לה.

מיכאל איתן: אדוני היושב-ראש, אולי תיתן הסבר של משפט אחד על עניין הרציפות, זה חשוב לצופים וגם לחלק מחברי הכנסת.

ראובן ריבלין: רבותי, יש כמה חוקים שתחילת הדיון בהם היתה בכנסת החמש-עשרה, ולאחר מכן הכנסת הפסיקה את פעילותה ונבחרה הכנסת השש-עשרה.

ראובן ריבלין: יכולה הוועדה להביא בפני המליאה המלצה על רצונה להחיל דין רציפות.

ראובן ריבלין: פירושו של דבר, שכל חוק שעבר בקריאה ראשונה, יכולה הכנסת הבאה לבוא ולקבוע שהיא מחילה דין רציפות ולאמץ את כל הפעולות שנעשו על-ידי הכנסת הקודמת כאילו נעשו על-ידה.

ראובן ריבלין: לכך יש צורך בהכרזה, כפי שאנחנו עושים ברגע זה, על-ידי יושב-ראש הוועדה המבקשת.

ראובן ריבלין: ניתנת בידי כל סיעות הבית האפשרות להתנגד בתוך 14 יום.

ראובן ריבלין: ההצבעה על ההחלטה אם לאשר את דין הרציפות או לא כמוה כהצבעה בקריאה ראשונה.

ראובן ריבלין: תודה רבה לאדוני.

ראובן ריבלין: עכשיו אני מקריא: הסעיף הראשון אמרתי, הצעת חוק נושאי משרה שיפוטית (מניעה מלשבת בדין) (תיקוני חקיקה), התשס"ב-2002, של קבוצת חברי הכנסת; הצעת חוק העונשין (תיקון מס' 71) (ניצול תלות של מטפל במטפל), התשס"ב-2002, של חבר הכנסת אופיר פינס-פז; הצעת חוק העונשין (תקופת ההתיישנות בעבירות המרדה) (תיקון מס' 73), התשס"ב-2002, של חבר הכנסת אופיר פינס-פז; הצעת חוק למניעת סחר בבני אדם (תיקוני חקיקה), התשס"ב-2002, של חברת הכנסת זהבה גלאון וקבוצת חברי הכנסת; הצעת חוק עברייני מין (הגנה על הציבור), התשס"ב-2002, של קבוצת חברי הכנסת; הצעת חוק-יסוד: נשיא המדינה (תיקון מס' 8) (בחירת מועמד יחיד), של חבר הכנסת שאול יהלום; הצעת חוק-יסוד: נשיא המדינה (תיקון מס' 7) (הפסקת כהונה זמנית), של חבר הכנסת מיכאל איתן; הצעת חוק הבחירות (דרכי תעמולה) (תיקון מס' 23) (ערבות לעניין משדרי תעמולה), התשס"ג-2002; הצעת חוק מבקר המדינה (תיקון מס' 34) (בחירת מועמד יחיד), התשס"ב-2002, מטעם ועדת החוקה, חוק ומשפט.

ראובן ריבלין: ימסור את ההודעה יושב-ראש ועדת החוקה, חוק ומשפט.

מיכאל איתן: תודה רבה.

ראובן ריבלין: אני כבר יכול לומר שציינתי את ההצעות.

ראובן ריבלין: תודה רבה ליושב-ראש הוועדה.

ראובן ריבלין: רבותי חברי הכנסת, אנחנו לא מצביעים על הצעות אלה מהטעם שיש לסיעות הבית אפשרות להתנגד בתוך 14 יום.

ראובן ריבלין: [נספחות.

ראובן ריבלין: ]

ראובן ריבלין: רבותי, אנחנו עוברים לסעיף האחרון, ואני מזמין את יושב-ראש ועדת הכנסת למסור הודעה בדבר הצעת ועדת הכנסת לתיקון סעיפים 13 ו-54 לתקנון הכנסת.

ראובן ריבלין: יציג את ההודעה כאמור יושב-ראש ועדת הכנסת.

ראובן ריבלין: בבקשה, אדוני.

): אדוני היושב-ראש, חברי חברי הכנסת, בעניין הצעות לתיקוני התקנון יש החלטה של ועדת הכנסת משנת 1993, ולפיה לפני ההצבעה על התיקון, חרף העובדה שלא הוגשו הסתייגויות ולא הוגשו השגות, תינתן רשות דיבור למציע במשך שלוש דקות.

): כמובן, אם הוא מעוניין בכך.

): אם לא, אין חובה.

): אדוני היושב-ראש, יש שתי הצעות של ועדת הכנסת לתיקון סעיפים בתקנון הכנסת, ואחר כך הודעה שגם היא צריכה אישור של הכנסת.

): הצעת ועדת הכנסת לתיקון סעיף 13 לתקנון הכנסת: ביום י"א באייר התשס"ג, 13 במאי 2003, הניחה ועדת הכנסת על שולחן הכנסת הצעה לתיקון סעיף 13 לתקנון הכנסת בעקבות יוזמה של חברת הכנסת מלי פולישוק-בלוך.

): מוצע לשנות את שמה של הוועדה לענייני מחקר ופיתוח מדעי וטכנולוגי ל"ועדת המדע והטכנולוגיה", שם התואם את היותה הוועדה המרכזית של הכנסת העוסקת בענייני מדע וטכנולוגיה.

): להצעה זו לא הוגשו השגות, ואני מבקש מהכנסת, בהתאם לסעיף 152 לתקנון, לאשר את התיקון המוצע.

): חברת הכנסת המציעה נמצאת פה, ואדוני יואיל לשאול אותה אם היא מבקשת לומר משהו.

ראובן ריבלין: חברת הכנסת פולישוק, עומדות לרשותך שלוש דקות.

מל פולישוק-בלוך: אני לא יכולה שלא לנצל כל במה שיש כדי לומר לכם, גם לצופים בבית וגם כמובן ליושב-ראש הכנסת ולחברי חברי הכנסת, כמה חשוב שיש לנו ועדה כזאת וכמה חשוב לקצר את השם ולהתאים אותו למציאות הכלכלית-החברתית שבה אנחנו מצויים.

מל פולישוק-בלוך: מדינה שלא משקיעה בהון האנושי שלה, אין לה עתיד.

מל פולישוק-בלוך: ואמר אלברט איינשטיין, שרק פיתוח מומחיות טכנולוגית יאפשר לישראל לנצח במלחמת הקיום.

מל פולישוק-בלוך: זו מלחמת הקיום שלנו.

מל פולישוק-בלוך: אם לא נדע ולא נשכיל לשמור על האיכות שלנו, איכות ההון האנושי של מדינת ישראל כאן ועכשיו, אין לנו עתיד, אין לנו קיום.

מל פולישוק-בלוך: מדע וטכנולוגיה - השם המקוצר של הוועדה - חד הם היום.

מל פולישוק-בלוך: אי-אפשר להפריד ביניהם.

מל פולישוק-בלוך: מדע זה טכנולוגיה, טכנולוגיה זה מדע, וכל מי שנכנס לעומקם של דברים ורואה באילו טכנולוגיות משוכללות ומשופרות אנחנו עוסקים היום, לדוגמה, ננו-טכנולוגיה, ביוטכנולוגיה, לייזרים ודברים אחרים, רואה שאי-אפשר להפריד את המדע והטכנולוגיה.

מל פולישוק-בלוך: רק סיפור קטן מאוד מאתמול.

מל פולישוק-בלוך: אנחנו עדים כל הזמן לקיצוצים, לגזירות, והמקום הראשון שבו מקצצים זה המדע והטכנולוגיה.

מל פולישוק-בלוך: כביכול זה הדובדבן שבקצפת, וטעות היא, זה הבסיס, זו המהות שלנו וזה העתיד שלנו.

מל פולישוק-בלוך: אתמול ביקרנו, ועדת המדע, במכון ויצמן, ונפגשנו עם מדענית, עם פרופסורית, הדסה דגני, שחסר לה מכשיר שעולה 1.5 מיליון דולרים, ובלי המכשיר הזה היא לא יכולה להמשיך ולפתח את הרעיון הגאוני שיש לה לאיתור מוקדם של מחלת הסרטן.

מל פולישוק-בלוך: זה בנפשנו, וזה יכול לחסוך קורבנות.

מל פולישוק-בלוך: צריך להבין שמדע וטכנולוגיה זה לא משהו באקדמיה, באיזה מגדל שן שמנותק מהעולם, זה החיים שלנו, זו המהות שלנו וזה העתיד שלנו.

מל פולישוק-בלוך: תודה רבה על שאתם מאשרים לי לשנות את השם ולעדכן אותו למציאות שלנו.

מל פולישוק-בלוך: תודה.

ראובן ריבלין: אני מאוד מודה לחברת הכנסת פולישוק.

ראובן ריבלין: רבותי חברי הכנסת, נא להצביע.

ראובן ריבלין: מי בעד הצעת יושב-ראש ועדת הכנסת?

ראובן ריבלין: נא להצביע.

ראובן ריבלין: הצבעה מס' 13 בעד הצעת ועדת הכנסת - 13 נגד - אין נמנעים - אין הצעת ועדת הכנסת לתיקון סעיף 13 לתקנון הכנסת נתקבלה.

ראובן ריבלין: ובכן, בקולותיהם של 14 חברי הכנסת, בצירוף קולו של יושב-ראש ועדת הכנסת חבר הכנסת רוני בר-און, באין מתנגדים ובאין נמנעים, אני קובע שההצעה עברה וההודעה מאושרת, ואנחנו מקבלים את הצעת ועדת הכנסת לתיקון סעיף 13(א)(12) לתקנון.

ראובן ריבלין: בבקשה, אדוני, ההצעה הבאה.

): אדוני היושב-ראש, חברי הכנסת, ההצעה הבאה היא הצעת ועדת הכנסת לתיקון סעיף 54 לתקנון הכנסת.

): ביום י"ט באייר התשס"ג, 21 במאי 2003, הניחה ועדת הכנסת על שולחן הכנסת הצעה לתיקון סעיף 54 לתקנון הכנסת, שבאה בעקבות יוזמתו של חבר הכנסת אחמד טיבי.

): ההצעה קובעת, כי הודעה אישית של חבר הכנסת, המבקש לתקן אי-הבנה או להסיר האשמה שהושמעה בכנסת, לא תימסר בסוף הישיבה אלא בסיום הדיון שבו הושמעו הדברים שבגינם ביקש חבר הכנסת למסור הודעה אישית.

): להצעה זו לא הוגשו השגות, ואני מבקש מהכנסת, בהתאם לסעיף 152 לתקנון הכנסת, לאשר את התיקון המוצע.

): חבר הכנסת טיבי אינו נוכח, ומכיוון שכך לא תהיה לו זכות דיבור.

ראובן ריבלין: הוועדה שקלה את כל השיקולים וקיבלה זאת?

): כן.

): לא היו השגות.

ראובן ריבלין: כי יכול להיות שזה יעודד חברים לבקש זכות דיבור.

): לא היו השגות.

ראובן ריבלין: אבל בהחלט התיקון הוא במקומו.

): אם נראה שזו גזירה שאי-אפשר לעמוד בה, נעשה מעשה הפוך.

ראובן ריבלין: אני מאוד מודה ליושב-ראש ועדת הכנסת, ואני מבקש מחברי הכנסת להצביע.

ראובן ריבלין: הצבעה מס' 14 בעד הצעת ועדת הכנסת - 12 נגד - 1 נמנעים - אין הצעת ועדת הכנסת לתיקון סעיף 54 לתקנון הכנסת נתקבלה.

ראובן ריבלין: 13 בעד, בצירוף קולו של יושב-ראש ועדת הכנסת חבר הכנסת רוני בר-און, אחד נגד.

ראובן ריבלין: אני קובע שההצעה עברה וסעיף 54(ג) תוקן.

ראובן ריבלין: בבקשה, אדוני.

): אדוני היושב-ראש, חברי הכנסת, על-פי בקשת הממשלה ובהתאם להוראת סעיף 133ב לתקנון הכנסת, החליטה ועדת הכנסת היום, 9 ביוני 2003, להקים ועדה משותפת של ועדת החוץ והביטחון וועדת החוקה, חוק ומשפט לבחינת הצורך להכריז על מצב חירום.

): הוועדה המשותפת תהיה בת עשרה חברים, חמישה מכל ועדה, כדלקמן: מטעם ועדת החוץ והביטחון חברי הכנסת הם: חמי דורון - יושב-ראש, אהוד יתום, חיים רמון, שלמה בניזרי ואורי אריאל.

): חברי הכנסת מטעם ועדת החוקה, חוק ומשפט הם: גדעון סער, ניסן סלומינסקי, יולי אדלשטיין, אברהם רביץ וזהבה גלאון.

): אבקש את אישורה של הכנסת להחלטה זו.

ראובן ריבלין: ובכן, רבותי, גם לעניין זה אנחנו צריכים הצבעה.

ראובן ריבלין: נא להצביע.

ראובן ריבלין: הצבעה מס' 15 בעד הודעת יושב-ראש ועדת הכנסת - 11 נגד - אין נמנעים - אין הודעת יושב-ראש ועדת הכנסת נתקבלה.

נסים זאב: למה אין נציג של ש"ס?

ראובן ריבלין: יש, חבר הכנסת בניזרי.

ראובן ריבלין: אולי לא שמעת טוב.

ראובן ריבלין: 12 בעד, בצירוף קולו של יושב-ראש ועדת הכנסת חבר הכנסת רוני בר-און, אין מתנגדים ואין נמנעים.

ראובן ריבלין: אני קובע שגם הצעה זו אושרה על-ידי הכנסת.

ראובן ריבלין: אני מאוד מודה ליושב-ראש ועדת הכנסת.

ראובן ריבלין: רבותי חברי הכנסת, תם סדר-היום.

ראובן ריבלין: הישיבה הבאה תתקיים מחר, יום שלישי, י' בסיוון התשס"ג, 10 ביוני 2003 למניינם, בשעה 15:00.

ראובן ריבלין: ישיבת הכנסת נעולה.